މަޖިލިހުގެ ރިޔާސަތު ބަލަހައްޓަން ފަސް ބޭފުޅަކު ކަނޑައަޅައިފި – Haftha\nމަޖިލިހުގެ ރިޔާސަތު ބަލަހައްޓަން ފަސް ބޭފުޅަކު ކަނޑައަޅައިފި\nރައްޔިތުންގެ މަޖިލިހުގެ ރައީސް އާއި ނައިބު ރައީސް ނެތް ހާލަތެއްގައި ނަމަ، މަޖިލިހުގެ ރިޔާސަތު ބަލަހައްޓަވަން ވިލުފުށީ ދާއިރާގެ އެމްޑީޕީ މެމްބަރު ހަސަން އަފީފާއި މަރަދޫ ދާއިރާގެ އެމްޑީޕީގެ މެމްބަރު އިބްރާހިމް ޝަރީފާއި މީދޫ ދާއިރާގެ މެމްބަރު އަހުމަދު ސިޔާމާއި ހިތަދޫ އުތުރު ދާއިރާގެ އެމްޑީޕީ މެމްބަރު މުހައްމަދު އަސްލަމާއި މާމިގިލީ ދާއިރާގެ މެމްބަރު ގާސިމް އިބްރާހިމް ކަނޑައަޅައިފި އެވެ.\nމަޖިލިހުގެ ރައީސް، ކުރީގެ ރައީސް މުހައްމަދު ނަޝީދު މި މެމްބަރުން އިއުލާން ކުރެއްވީ މަޖިލިހުގެ ގަވައިދުގައިވާ ގޮތުގެ މަތިންނެވެ. އެގޮތުން ގަވާއިދުގައި ވަނީ މަޖިލީހުގެ ރިޔާސަތު ބަލަހައްޓާނެ ބޭފުޅުން ކަނޑައަޅާނީ މަޖިލިހުގައި އެންމެ ގިނަ ދުވަހު ހިދުމަތް ކުރެއްވި މެމްބަރުން ކަމަށާއި އެއިން މެމްބަރަކަށް ރިޔާސަތު ބެލެހެއްޓެވޭނީ ވިދިވިދިގެން ތިން ޖަލްސާގެ މުއްދަތަށް ކަމަށެވެ.\nއޭގެ އިތުރުން ގަވައިދުގައި ބުނާގޮތުގައި އެ މެމްބަރުންގެ ތަރުތީބު ކަނޑައަޅާނީ ފަސް މެމްބަރުންގެ ދެމެދުގައި ކަމަށާއި އިސްކަންދޭންޖެހޭނީ މުއްދަތަށް ކަމަށެވެ. އަދި މެމްބަރު ކަމުގެ މުއްދަތު ދެ މެމްބަރެއްގެ ދޭތެރޭގައި ހަމަހަމަވެއްޖެ ނަމަ، އުމުރުން ދޮށީ މެމްބަރަކަށް އިސްކަން ދޭންޖެހޭނެ ކަމަށް ގަވައިދުގައިވެ އެވެ.\nފަސް މެމްބަރުންގެ ތެރޭގައި ހިމެނޭ ވިލުފުށީ ދާއިރާގެ އަފީފް ވިދާޅުވީ ރިޔާސަތުގައި އިންނަވައިގެން މެމްބަރުންގވެއިހްސާސްތަކާ އެކު މަގާމުގެ މަސްއޫލިއްޔަތު އަދާކުރައްވަމުން ގެންދަވާނެ ކަމަށެވެ. އަދި ރައްޔިތުން ބޭނުންވާ ގޮތަށް މަސައްކަތްތައް ކުރިއަށް ގެންދިއުމަށް ތައްޔާރަށް ހުންނެވި ކަމަށް ވެސް އަފީފް ވިދާޅުވި އެވެ.\nއޭގެ އިތުރުންމަރަދޫ ދާއިރާގެ ޝަރީފް ވިދާޅުވީ އޭނާއާ ހަވާލު ކުރެއްވި ބޮޑު ޒިންމާ އާއި މަސްއޫލިއްޔަތު އަމާނަތްތެރިކަމާ އެކު އަދާކުރައްވާނެ ކަމަށާއި ރިޔާސަތުގައި އިންނަވައިގެން ރައްޔިތުންގެ ލާބައާ އެކު މަސައްކަތް ކުރައްވާނެ ކަމަށެވެ.


ބީއެމްއެލްއިން 1.2 ބިލިއަން ރުފިޔާގެ ލޯނު ދޫކޮށްފި ބީއެމްއެލްއިން 1.2 ބިލިއަން ރުފިޔާގެ ލޯނު ދޫކޮށްފި\nބީއެމްއެލްއިން 1.2 ބިލިއަން ރުފިޔާގެ ލޯނު ދޫކޮށްފި\nކޯވިޑްގެ މުއްދަތުގައި ބީއެމްއެލްއިން 1.2 ބިލިއަން ރުފިޔާގެ ލޯނު ދޫކޮށްފައިވާކަމަށް ބީއެމްއެލްގެ ސީއީއޯ އަދި މެނޭޖިންގ ޑިރެކްޓަރ ޓިމް ސޯޔަރ ވިދާޅުވެއްޖެއެވެ.\nކޯވިޑްގެ މުއްދަތުގައި ބޭންކުން ރާއްޖޭގެ އިގްތިސާދަށް އެހީތެރިކަން ފޯރުކޮށްދިނުމަށް އަޅާފައިވާ ފިޔަވަޅުތަކާ ބެހޭގޮތުން މީޑިއާއަށް މައުލޫމާތުދެއްވަމުން ޓިމް ސޯޔަރ ވިދާޅުވީ، ކޯވިޑް19ގެ މި ހާލަތުގައި ވިޔަފާރިތަކަށް އެހީވުމަށް ބީއެމްއެލްއިން މަސައްކަތްކުރަމުންދާކަމަށެވެ. އެގޮތުން ޓުއަރިޒަމް ޞިނާޢަތަށް ދިމާވެދާނެ ނުރައްކަލުން އަރައިގަތުމަށް ބޭންކުން އިސްނަގައިގެން ކުރުމުއްދަތުގެ ފެސިލިޓީއެއް ތަޢާރަފްކޮށްފައިވާކަމަށް ޓިމް ވިދާޅުވިއެވެ. އަދި މި ފެސިލިޓީ މެދުވެރިކޮށް ރިސޯޓްތަކާއި ގެސްޓްހައުސްތަކަށް2މިލިއަން ޑޮލަރާއި ހަމައަށް ފައިނޭންސް ކޮށްދެވޭނެކަމަށް ބީއެމްއެލްގެ ސީއީއޯ ވިދާޅުވިއެވެ.\nމިދިޔަ އޮގަސްޓްގެ ނިޔަލަށް ޝޯޓް ޓަރމް ފައިނޭންސްގެ ގޮތުގައި 4.57 މިލިއަން ޑޮލަރާއި 125.29 މިލިއަން ރުފިޔާ ބޭންކުން ދޫކޮށްފައިވާކަމަށް ޓީމް ވިދާޅުވިއެވެ. މީގެއިތުރުން، ވިޔަފާރިތަކަށް ވޯރކިން ކެޕިޓަލްގެ ގޮތުގައި 400 މިލިއަން ރުފިޔާ ވަނީ ދޫކޮށްފައެވެ.\nކޯވިޑްއާ ގުޅިގެން ސަރުކާރުން ފަށާފައިވާ ރިކަވަރީ ލޯނު ސްކީމްގެ ދަށުން ރިސޯޓް އަދި ގެސްޓްހައުސްތަކަށްވެސް ބީއެމްއެލްއިން ވަނީ ލޯނު ދޫކޮށްފައެވެ. މި ސްކީމްގެ ދަށުން މިދިޔަ މަހުގެ ނިޔަލަށް 769 މިލިއަން ރުފިޔާގެ ލޯނު އެޕްރޫވްކޮށްފައިވާކަމަށް ބީއެމްއެލްއިން މައުލޫމާތުދެއެވެ. ޓިމް ސޯޔަރ ވިދާޅުވީ، މިހުރިހާ ލޯނުތަކަކާއިއެކު ކޯވިޑްގެ މުއްދަތުގައި ބީއެމްއެލް އިން 1.2 ބިލިއަން ރުފިޔާގެ ލޯނު ދޫކޮށްފައިވާކަމަށެވެ.\nކޯވިޑް19ގެ ހާލަތުން އަރައިގަނެވޭނީ ކޮންއިރަކުކަން ނޭންގޭއިރު ބޭންކުން ދާނީ ކަސްޓަމަރުންނަށް އެހީތެރިވެވޭނެ ގޮތްތަކާއި ހިދުމަތް މެދުނުކެނޑި ކުރިއަށްގެންދެވޭނެ ގޮތްތައް ބަލަމުންކަމަށް ބީއެމްއެލްއިން ބުނެއެވެ. އަދި ކޮންމެ ހާލަތެއްގައިވެސް ބޭންކް އޮފް މޯލްޑިވްސް ދެމި އޮންނާނީ ދިވެހި ރައްޔިތުންނަށް އެހީތެރިވުމަށްކަމުގެ ޔަޤީންކަން ބޭންކުން ވަނީ އަރުވާފައެވެ.\nބޭންކް އޮފް މޯލްޑިވްސްއިން ނަގާފައިވާ ލޯނާއި ފައިނޭންސިންގއަށް ފައިސާދެއްކުންވެސް ދެވަނަ ފަހަރަށް ފަސްކުރުމަށް ބީއެމްއެލްއިން މިހާރު ވަނީ ހުޅުވާލާފައެވެ. ބީޢެމްއެލްއިން ބުނީ މި ފުރުސަތު ލިބިގެންދާނީ މިހާރުވެސް ލޯނު ފަސްކޮށްދިނުމަށް އެދި ހުށަހަޅާފައިވާ ކަސްޓަމަރުންނަށްކަމަށެވެ. ޢަދި ކޯވިޑް19އާއެކު ދިމާވެފައިވާ ޑޮލަރު ލިބުމުގެ ދަތިކަން ހައްލުކުރުމަށް ބީއެމްއެލްއިން ދަނީ އެންމެ މުހިއްމު ކަންކަމަށް އިސްކަންދީގެން ޑޮލަރު ދޫކުރަމުންނެވެ.


3 އޮގަސްޓު 2021 - 15:35 1\nމަޖިލީހުގެ ރައީސް އަދި ކުރީގެ ރައީސް ނަޝީދު: އެ މަނިކުފާނަށް އަމާޒުކޮށް ދިން ޓެރަރިސްޓު ހަމަލާއާ ގުޅޭގޮތުން އަދިވެސް ބަޔާނެއް ނުދެއްވައި. -\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު އަވަހާރަކޮށްލަން ދިން ޓެރަރިސްޓު ހަމަލާއާ ގުޅިގެން އެ މަނިކުފާނުގެ ބަޔާނެއް އަދިވެސް ނުލިބޭ ކަމަށާއި، އެފަދަ ބަޔާނެއް މުހިންމު ކަމަށް ޕްރޮސެކިޔުޓާ ޖެނެރަލް ހުސެއިން ޝަމީމް މިއަދު ވިދާޅުވެއްޖެ އެވެ.\nއެ ހަމަލާގައި އަމަލީ ގޮތުން ބައިވެރިވި ހަތަރު މީހެއްގެ މައްޗަށް ކޮށްފައިވާ ދައުވާތަކުގެ ތަފްސީލް ދެއްވުމަށް މިއަދު ބޭއްވި ނޫސްވެރިންގެ ބައްދަލުވުމުގައި ކުރި ސުވާލަކަށް ޖަވާބު ދެއްވަމުން ޝަމީމް ވިދާޅުވީ ނަޝީދުގެ ބަޔާނެއް ހޯދަން މަސައްކަތް ކުރަމުން އަންނަ ކަމަށެވެ.\n"އަދި ބަޔާނެއް ދެއްވާފައި ނެތް. އަޅުގަނޑުމެން މަސައްކަތް އެބަކުރަން ބަޔާނެއް ހޯދަން ނުވަތަ މިކަމާމެދު ދެކެވަޑައިގަންނަވާ ގޮތެއް ހޯދުމުގެ މަސައްކަތްތަކެއް. އަދިއެއް ކާމިޔާބެއް ނުވޭ އަޅުގަނޑުމެންނަކަށް،" ޝަމީމް ވިދާޅުވި އެވެ.\nޕީޖީ ވިދާޅުވި ގޮތުގައި ޝަރީއަތް ފެށުމުގެ ކުރިން ނަޝީދުގެ ބަޔާނެއް މުހިންމު ނަމަވެސް، އެމަނިކުފާނަކީ މި ހަމަލާގެ ވިކްޓިމްއެއްކަން ގަބޫލުކުރަންޖެހޭ ކަމަށާއި، އެހެންކަމުން އެމަނިކުފާނުގެ ޝުއޫރުތަކަށް ވެސް އިހުތިރާމް ކުރަންޖެހެ އެވެ.\nހަމަލާގެ ތަހުގީގަށް ލިބިފައިވާ ބައެއް މައުލޫމާތުތައް އިތުރަށް ޔަގީން ކުރުމުގެ ގޮތުން ނަޝީދުގެ ބަޔާނެއް ބޭނުންވާ ކަމަށް ފުލުހުން ވެސް ވަނީ ބުނެފަ އެވެ.\nއެގޮތުން، އޭޑީކޭގައި ފަރުވާ ހޯއްދަވަމުން ގެންދެވިއިރުވެސް ނަޝީދުގެ ފަރާތްޕުޅުން މައުލޫމާތު ހޯދުމަށް މަސައްކަތް ކުރެވުނު ކަމަށާއި ނަމަވެސް އެ ވަގުތު އެކަމަށް އިއުތިރާޒު ކުރެއްވި ކަމަށް ފުލުހުން ބުނެފައި ވެ އެވެ.\nއަދި އޭގެ ފަހުން އިތުރު ފަރުވާއަށް ނަޝީދު ރާއްޖޭން ބޭރަށް ފުރާވަޑައިގެންނެވުމުން ސިޓީއަކުން ނޫނީ އީމެއިލް މެދުވެރިކޮށް ވެސް އެ ބަޔާން ހޯދަން މަސައްކަތް ކުރި ކަމަށް ބުންޏެވެ.\nފުލުހުންގެ އެ ވާހަކަތަކާ ގުޅިގެން ނަޝީދު މީގެ ކުރީން ވަނީ ޓްވީޓެއް ކުރައްވާ ރައްދު ދެއްވާފަ އެވެ.\nނަޝީދު ކުރެއްވި ޓްވީޓެއްގައި ވިދާޅުވީ އެމަނިކުފާނުގެ ބަހަކަށް ވެސް ބަޔާނަކަށް ވެސް ދައްކަން އޮތީ އެމަނިކުފާނުގެ ޖާނާއި، ހިތް އަދި މޭ ކަމަށެވެ.\nނަޝީދު އަވަހާރަކޮށްލަން ދިން ޓެރަރިސްޓު ހަމަލާއާ ގުޅިގެން ހަތަރު މީހެއްގެ މައްޗަށް ޖުމްލަ 12 ދައުވާ ވަނީ އުފުލައިފަ އެވެ.


އެޑްމިން – Page 92 – Liyuntheringe Gulhun\nVisitors online  151:users  0guests  103bots  48The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n11 ސެޕްޓެމްބަރު 2014ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 3415\nފާޠިމަތު ނަހުލާ(5 ސެޕްޓެމްބަރ 2014 (ހުކުރު) ދުވަހު ޝާއިޢުކުރި ބަޔާ ގުޅޭ)\n“މީ ޙަޤީޤަތަކީ…..އެކަމަކު މީ ކޮންމެހެން މީނާއަށް އެނގެންޖެހޭ ޙަޤީޤަތެއް ނޫން. އެނގިގެން ވާނެ ފައިދާއެއް ނުވެސް އޮންނާނެ….. ކިތަންމެ ބޭނުމަސް ކުރެވޭނެ އިތުރު ކަމެއްވެސް ނޯންނާނެ. މިވާހަކަ ރަނގަޅުވާނީ މިހާ ހިސާބުން ހުއްޓާލާފައި، ހިތުގައި އޮތް ކަމެއް ހިތުގައި ބޭއްވިއްޔާ….” ޝަހުދު ވާހަކަ ނިންމައިލިއެވެ. އެހެންނަމަވެސް މީނާ އެހާ ހިސާބުން އެވާހަކަ ހުއްޓައިލާކަށް ބޭނުމެއް ނުވިއެވެ.\n10 ސެޕްޓެމްބަރު 20141 ޚިޔާލުބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 3440\nނޯޓް: މިއީ ލިޔުންތެރީންގެ ގުޅުމުގެ މެންބަރުނަށް ޝާއިޢުކުރި ޅެމެކެވެ. ދިވެއްސަކަށް ވީތީ\nޢަބްދުއްރަޝީދު ޙުސައިންދިވެހި މި ބިމަށް އުފަން ވިއްޔާ ގޮތެއް ހުރި މީހަކަށް ވައްޗޭ ރިވެތި އަޚްލާޤް ހުރި މި ތަނަށް ކުލުނު ހުރި ދަރިޔަކަށް ވައްޗޭ\nއަދަކު ހެޔޮ އެއްގޮތެއްވެސް ނެތް، މަގަކު ހިތް ހެޔޮ އެކަކުވެސް ނެތް ޅަދަށުވެވި ފެތި ޣަރަޤު ނުވަނީސް، ބަނދަރަކަށް ޤައުމު ގެންދައްޗޭ\nމިހެން ގޮސް ތަން ފަނާވެ ދިޔަސް، ދިވެހިރާއްޖޭގެ ނަން ނެތުނަސް އެހެން ބަޔަކަށް މިކަން ބޮޑުވާނެޔޭ ހީކޮށް ނު ހުންނަށްޗޭ\nކާވެނި ނުކުރާން ވައުދުވެގެން ތިބި އަލްބޭނިއާގެ ފަރުބަދަ މަތީ އަންހެނުން\n10 ސެޕްޓެމްބަރު 2014ތާރީޚާއި ސަގާފަތު, ސަގާފަތުއެޑްމިން\nކިޔާފައިވާ ޢަދަދު: 3822\nއަޙްމަދް ސަމީރު ޢަލީބޭރުފުށުން ބަލާބެލުމަށް މިއީ އަންހެނުންކަމުގައި ޝައްކު ކުރަންޖެހޭ އެއްވެސް ކަމެއް އެމީހުންގެ ކިބައިން ފެންނާކަށް ނުހުރެއެވެ. ބަލާބެލުމަށް މިއީ ގެއިން ބެރުގައި ބުރަ މަސައްކަތް ކުރުމުގެ ސަބަބުން ގައިގެ ހަން ކުރަކިވެ، ގަދަ ވަޔާއި އަވީގައި ގިނަ ވަގުތު ހޭދަކުރަން ޖެހިފައިވުމުގެ ސަބަބުން މޫނުމަތީގައި ރޫ ގިނައެވެ، އަތްފައިގެ ހަން ބޮލެވެ، އުމުރުން ދުވަސްވުމުގެ ސަބަބުން ގިނަމީހުން މިހާރު ތިބީ ގުދުލައިފައެވެ! މި މީހުންނަކީ އަލްބޭނިޔާގެ ފަރުބަދަމަތީ ދަނޑުވެރި ހިސާބުގައި ވަރަށް އެކަހެރިކޮށް، ފިރިހެނުންގެ ގޮތުގައި ދިރިއުޅޭ (މިހާރު) މަދު އަންހެނުން ކޮޅެކެވެ! އިޚްވާނުން އެނބުރި އަންނާނެއެވެ.\n9 ސެޕްޓެމްބަރު 20141 ޚިޔާލުމުޢާމަލާތު, ދީނާއި ދުނިޔެއެޑްމިން\nކިޔާފައިވާ ޢަދަދު: 2012\nޢަބްދުﷲ ފާރޫޤު ޙަސަން އަރަހުށި މާތް ﷲ ގެ ރަޙްމަތްފުޅުން ދުނިޔޭގެ “ބޯޅައިގައި” އިސްލާމީ ޤައުމުތައް ލައްވައިފައިވަނީ “އެ ބޯޅައިގައި” ހިމެނޭ އެންމެ ބިން މޮޅު އެންމެ ފެހިކަންގަދަ، އެންމެ އާރޯ ސަރަޙައްދުގައެވެ. ގޮވަމާއި، މޭވާއާއި، ދަނޑުވެރިކަމުގެ ޒަރީޢާއިން ހެއްދޭ ތަފާތު އެހެނިހެން ބާވަތްތައް އެންމެ ގިނައިން ލިބޭ ސަރަޙައްދުގައެވެ. ދުނިޔެއިން ލިބޭ އެއްގަމުމަހުގެ ތަފާތު ބާވަތްތަކާއި ކަނޑުމަހުގެ ބާވަތްތަކުގެ އެންމެ ބޮޑު ޙިއްޞާއެއް ލިބެނީ އެސަރަޙައްދުންނެވެ. ދުނިޔޭގައިވާ ޕެޓްރޯލުގެ ބާވަތްތަކުގެ އައްޑިހަ އިންސައްތައަށްވުރެ ބޮޑުބައެއް ލައްވައިފައިވަނީ އިސްލާމީ ޤައުމުތަކުގެ ބަނޑުތެރޭގައެވެ. ޤުދުރަތީ ގޭހާއި، މަޢުދަނީ ބާވަތްތަކުގެ ވެސް އެންމެ ބޮޑު ޙިއްޞާއެއްވަނީ މުސްލިމުންގެ ފައިތިލަދަށުގައެވެ. ދުނިޔޭގެ މުހިންމު ބައްރުތައް ގުޅުވައިދޭ އެއްގަމާއި ކަނޑުގެ މުހިންމު މަގުތައް ހުރީ އެސަރަޙައްދުގައެވެ. މިދެންނެވި ޖޯގްރަފީ އަހަންމިއްޔަތުގެ އިތުރަށް އެސަރަޙައްދަކީ އިސްލާމީ ތަހްޒީބާއި ތަމައްދުނުގެ އުފަން ބިމެވެ. އިސްލާމްދީނުގެ ނަމުން ނަންދެވޭ ހެޔޮކަމުގެ ގަހުގެ މަލަސް ނިކުމެ ހެދި ފޯދި މަލާއި މޭވާ އެޅި ނާސަރީއެވެ. ހަމަ އެފަދައިން އެސަރަހައްދަކީ އިސްރާއީލޭ ކިޔާ ނާޖާއިޒު ދައުލަތް އޮންނަ ސަރަޙައްދު ވެސްމެއެވެ. އެދައުލަތުގެ ސަލާމަތާ ގުޅިފައިވާ މަރުކަޒަކީވެސް އެއީއެވެ. އެހެންކަމުން އެސަރަޙައްދު މުށްދަށުލައި އެސަރަޙައްދަށް ވެރިވެގަތުމަކީ އިސްލާމްދީނުގެ ދުޝްމިނުންގެ ދުވަހަކުވެސް ޙަޤީޤަތަކަށް ނުވާ ހުވަފެނެކެވެ. މިގޮތުން ބަލާއިރު އެމެރިކާއާއި ޔޫރަޕްގެ ބާރުތަކުގެ ސުމާރެއްނެތްހައި ގިނަ ސިޔާސީ، އިޤްތިސާދީ، މަސްލަޙަތުތަކަކާއި ބޭނުންތަކެއް އެސަރަޙައްދާ ވަނީ ގުޅިފައެވެ.\n9 ސެޕްޓެމްބަރު 20141 ޚިޔާލުއާދަކާދަ, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 2129\nދިވެހިރާއްޖޭގައި ފުޅިބައްތި އުފެއްދި الفاضل ކުނިމަސް ދޮން موسیފުޅު\nކުރީގައި ރާއްޖޭގައި ރޭގަނޑު ބައްތި ދިއްލާ އުޅެނީ ލިބޭ މީހުން ވަރަށް ޚަރަދު ބޮޑު ގޮތެއްގައެވެ. އެއީ، ބިގަރު، ފާނޫޒު، ފަސްލޭނު ބައްތި މިކަހަލަ ތަކެތިންނެވެ. ނުލިބޭ މީހުން ބައްތި ދިއްލާ އުޅެނީ، ވަރަށް އުދަގޫ އަދި ނުރައްކާވެސް ގޮތެއްގައެވެ. އެއީ ތައްޓަކަށް، ނުވަތަ ވޮށަކަށް ކާށިތެޔޮ އަޅާފައި ފުކެއް ލާފައި ރޯކޮށްލަނީއެވެ. ދެން ފަހަކަށް އައިސް އަތްބައިތިއެވެ. އޭގައިވެސް ހުޅުގަޑު ނިވާކޮށްލެވޭނެ ގޮތެއް ނޯވެއެވެ. އަދި ދުން ނުބުރާނެ ގޮތެއްވެސް ވަރަށް ނޯވެއެވެ.\nއޭރުގެ ފަތްފުށްތަކުން…. (89)\n8 ސެޕްޓެމްބަރު 2014ބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 1927\n(ކައިބޮއި އުޅުމަށް ކުރާ މަސައްކަތް)\nالأمير موسى محمد ديدى\nއަލްއަމީރު މޫސާ މުޙައްމަދު ދީދީ (ނުވަތަ އަންނަބީލް މޫސާ މުޙައްމަދު ދީދީ) – ރަޙިމަހުﷲ- އަކީ، ދިވެހިބަހާއި އަދަބިއްޔާތަށް ޚިދުމަތްކުރެއްވި ބޭފުޅުންގެ ލިސްޓްގައި ފާހަގަ ކުރެވޭ ބޭފުޅެކެވެ. އެންމެ ފުރަތަމަ މަޖައްލާއެއް ނެރުއްވީ އެމަނިކުފާނެވެ. އެއީ އަތުން ލިޔެގެން “ހުޅެވިހަނދު” ގެ ނަމުގައި މަހަކު އެއްފަހަރު ނެރުއްވި މަޖައްލާ އެކެވެ. އޭގެ ފަހުން “ނަޔާޚިޔާލު” ކިޔާ މަޖައްލާއެއްވެސް ނެރުއްވިއެވެ. “އަލްއިޞްލާޙް”، “އައްރަފީޤު” ފަދަ މަޖައްލާތަކަށް އެމަނިކުފާނު ވަނީ ލިޔުއްވައިފައެވެ. ތިބާ ބަދަލުވުމުން ދުނިޔެވެސް ބަދަލުވާނެ\n8 ސެޕްޓެމްބަރު 20141 ޚިޔާލުއިޖްތިމާޢީ, ދީނާއި ދުނިޔެއެޑްމިން\nލިޔުނީ: ޙަސަން ޒަހީން\nއެއްވެސް މީހަކަށް ދުނިޔެ ބަދަލެއް ނުކުރެވޭނެއެވެ. އެމީހެއްގެ މަޤުޞަދާއި ބޭނުން ކިތަންމެ ރަނގަޅުވިނަމަވެސް އެއީ ވުމުގެ ފުރުސަތު ނެތްކަމެކެވެ. މިއީ މިއަދާ ހަމައަށް ދުނިޔެ ދަސްކޮށްދިން ހަޤީޤަތެވެ. އެ ހަޤީޤަތް ޤަބޫލުކުރަންޖެހެއެވެ. ކޮންމެ މީހެއްގެ އުމުރުގެ ދުވަސްތައް ފާއިތުވަމުންދަނީ މި ބީދައިންނެވެ. ތިމާގެ ބޭނުންތަކާ އެއްގޮތަށް އެންމެން ބަދަލުވޭތޯއެވެ. ނުވަތަ ތިމާ ބޭނުންވާ ހުރިހާ ކަމެއް ހާސިލްވޭތޯ މަސައްކަތްކުރުމުގައެވެ. އެހެންނަމަވެސް މިއަދާ ހަމައަށް ހަޤީޤަތް ބުނެދިނީ އެހެން ވާހަކައެކެވެ.\nއެއްވެސް މަދަރުސާއެއް އެ މަދަރުސާގެ މުދައްރިސުންނަށްވުރެ މޮޅެއް ނުވާނެއެވެ!\n7 ސެޕްޓެމްބަރު 20141 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 4704\nސަރ ކެނެތް ރޮބިންސަން ދެއްވި ދަރުސެއް އަޑު އަހާފައި : އަޙްމަދް ސަމީރު ޢަލީ\nSir Kenneth Robinson އަކީ ފަންނާއި ހުނަރުވެރިކަން ނިޒާމީ ތައުލީމުގެ ތެރޭގައި ހިމެނުމަށް ހިތްވަރުދެއްވާ، އަދި އެކަމުގެ މާހިރެކެވެ. އިނގިރޭސި ވިލާތުގެ ޔުނިވާރސިޓީ އޮފް ވޯވިކްގައި ފަންނާއި ހުނަރު ދަސްކޮށްދިނުން ކިޔަވައި ދެއްވި ޕްރޮފެސަރެކެވެ. އެމެރިކާއަށް ހިޖުރަ ކުރައްވައި، އާއިލާ އާއި އެކީގައި އެމެރިކާގައި ދިރިއުޅުއްވަމުން ގެންދަވާތާ މިހާރު 12 ވަރަކަށް އަހަރުވެއްޖެއެވެ. ފަންނުވެރިކަން ކިޔަވައި ދިނުމާއި، ތައުލީމީ ދާއިރާ އާއި ގުޅުން ހުރި ދިހަ ވަރަކަށް ފޮތް ލިޔުއްވައި މިފަދަ ކަންކަމާއި ގުޅުން ހުރި ތަފާތު ލެކްޗަރުތައް ދެއްވާފައިވެއެވެ. ތިރީގައި އެވާ ލިޔުމަކީ ސާރ ކެން ރޮބިންސަން ‘ www.tedtalks.com ‘ ގައި ދެއްވި ލެކްޗަރެއް އަޑު އަހާފައި އަޅުގަނޑު އެކުލަވައިލި ލިޔުމެކެވެ. ހަނދާންވާތީ\n7 ސެޕްޓެމްބަރު 2014ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 1809\nޙަސަން ޒާހިރު ޢަބްދުއްރަޝީދު(ޢަންދަލީބު)، ހއ.އިހަވަންދޫ\nއެންމެ ގާތުގައި ވެޔޭ އެންމެނަށްމެ އެނގިވެޔޭ އެންމެނަށް ރިހުން ދެޔޭ ދެން އަބަދު ހަނދާން ވެޔޭ\nނަން ތިބާ އިވޭ ހިނދޭ މަންމަނަށް މި ދޫވެދޭ ހަންގަނޑަށް ސަޒާ މިދޭ ދެން އަބަދު ހަނދާން ވެޔޭ\n6 ސެޕްޓެމްބަރު 2014ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 2090\nޙަސަން ޒާހިރު (ޢަންދަލީބު)، ހއ. އިހަވަންދޫއަމާޒެއްނެތި ތިހެން އަމުދުން ނުވާނެކުރަން ތިމާ ތި ސަފަރު އަމާން ބަނދަރެއް ނުފެނި ކަނޑުގައި ބަނޑަށްޖެހިގެން ވެދާނޭ މަރު މިތާ މަރުވާނެކަން އެނގިގެން ހިތަށް ވަނުމެއް ނުވާނަމަ ޑަރު ހިތާ ހަށިގަނޑު ފުރޭ މަސްތުން، ހިލައިގެ ގޮތަށް ވުމުން ހިތް ހަރު


Thimarafuttaai Fehendhoo premier league in jaaga hoadhaifi | Mihaaru\nތިމަރަފުށްޓާއި ފެެހެންދޫ ޕްރިމިއާ ލީގުން ޖާގަ ހޯދައިފި\n01 މެއި 2018 - 18:38 1 comment\nއެސްޓީއޯ މިނިވަން ޗެމްޕިއަންޝިޕްގައި މިއަދު ކުޅުނު މެޗުތަކުން މޮޅުވެ މުބާރާތުގެ ސެމީ ފައިނަލުން ފުރުސަތު ހޯދައި، މި އަހަރު ދިވެހި ޕްރިމިއާ ލީގުގެ ޖާގައެއް ތ. ތިމަރަފުށްޓާއި ބ. ފެހެންދޫ އިން ކަށަވަރުކޮށްފި އެވެ.\nމިނިވަން ޗެމްޕިއަންޝިޕްގެ ސެމީ ފައިނަލުގެ ޖާގަ ހޯދައި ޕްރިމިއާ ލީގުގެ ޖާގަ ކަށަވަރުކުރި ހަތަރު ޓީމަކީ ތިމަރަފުށްޓާއި ފެހެންދޫގެ އިތުރުން ފ. ނިލަންދޫ އާއި ށ. ފޯކައިދޫ އެވެ.\nމިދިޔަ އަހަރު ޕްރިމިއާ ލީގުގައި ކުޅުނު ށ. މިލަންދޫ، ގދ. ތިނަދޫ، އއ. މާޅޮސް އަދި ދ. ކުޑަހުވަދޫ އަށް މި ފަހަރު ފުރުސަތު ނުލިބެ އެވެ. މާޅޮހާއި އެންމެ ފަހުގެ ޗެމްޕިއަން ކުޑަހުވަދޫ ފައިނަލު ބުރުން ކެޓިއިރު، މިލަންދޫ އާއި ތިނަދޫ ބައިވެރިނުވެ އެވެ.\nމިނިވަން ޗެމްޕިއަންޝިޕްގެ ގަދަ ހަތަރެއްގެ އިތުރުން ދިވެހި ޕްރިމިއާ ލީގުގައި ކުޅޭނީ މިހާރު ކުރިޔަށްދާ އެސްޓީއޯ މާލޭ ލީގުގެ ގަދަ ހަ ޓީމެކެވެ. ޕްރިމިއާ ލީގުގެ މިދިޔަ އަހަރުގެ ޗެމްޕިއަން ޓީމަކީ ނިއު ރޭޑިއަންޓެވެ.\nތިމަރަފުށި ވަނީ މިއަދު ކުޅުނު މެޗުން 2-1 އިން ސ. ހިތަދޫގެ މައްޗަށް ކުރިހޯދައިފަ އެވެ. ތިމަރަފުށި މި މުބާރާތުގެ ސެމީގެ ފުރުސަތު ހޯދީ ގްރޫޕް އެކެއްގެ އެއް ވަނަ ޓީމުގެ ގޮތުގަ އެވެ. އެ ގްރޫޕުގެ ދެ ވަނަ ދިޔައީ ނިލަންދޫ އެވެ. ތިމަރަފުށްޓަށް ނުވަ ޕޮއިންޓް ލިބުނުއިރު، ނިލަންދޫގެ އޮތީ އަށް ޕޮއިންޓެވެ.\nއެ ގްރޫޕުގެ ތިން ވަނަ ދިޔައީ ފަސް ޕޮއިންޓް ހޯދި ހިތަދޫ އެވެ. ހަތަރު ވަނައިގައި އޮތީ ފަސް ޕޮއިންޓާ އެކު ކުޑަހުވަދޫ އެވެ. އެންމެ ފުލުގައި އޮތް ގދ. ހޯޑެއްދޫ ކެޓީ ޕޮއިންޓެއް ނުލިބި އެވެ.\nގްރޫޕް ދޭއްގެ ސެމީ ފައިނަލުގެ ފަހު ޖާގަ ފެެހެންދޫ އިން ހޯދީ މިއަދު ކުޅުނު މެޗުން 6-1 އިން އދ. ފެންފުށި ބަލިކުރުމަށް ފަހު އެވެ.\nގްރޫޕް ދޭއްގެ އެއް ވަނަ ދިޔައީ 10 ޕޮއިންޓް ހޯދި ފޯކައިދޫ އެވެ. ފެހެންދޫ ދެ ވަނަ ހޯދީ ނުވަ ޕޮއިންޓް ހަމަކޮށްގެންނެވެ. ތިން ވަނައިގައި އޮތް މާޅޮހަށް ހަތް ޕޮއިންޓް ލިބިފައިވާއިރު، ހަތަރު ވަނައިގައި އޮތް ހއ. މުރައިދޫ އަށް ލިބިފައިވަނީ ތިން ޕޮއިންޓެވެ. ފެންފުށި މުބާރާތުން ކެޓީ ޕޮއިންޓެއް ނުލިބި އެވެ.\nމިނިވަން ޗެމްޕިއަންޝިޕުގެ 2016 ވަނަ އަހަރުގެ ރަނަރަޕް ތިމަރަފުށި ސެމީ ފައިނަލްގެ ފުރަތަމަ މެޗުގައި އަންނަ ހުކުރު ދުވަހު ނުކުންނާނީ ފެހެންދޫއާ ދެކޮޅަށެވެ. ދެ ވަނަ ސެމީ ފައިނަލުގައި ހޮނިހިރު ދުވަހު ފޯކައިދޫ ކުޅޭނީ ނިލަންދޫއާ އެވެ. ފައިނަލް މެޗު އޮންނާނީ މި މަހު 10 ވަނަ ދުވަހު މާލޭގަ އެވެ.\nއިތުރު ލިޔުންތައް ތ. ތިމަރަފުށި ބ.ފެހެންދޫ


Dho?! Dheedhu: Unmeedhee zuvaan DJ\nދީދު: އުންމީދީ ޒުވާން ޑީޖޭ\nއުރީދޫ ކަލާ ރަން އާއި ދިރާގު ރޯޑް ރޭސްގެ ފޯރިގަނޑު އިތުރުކޮށްލާ އެއް ބަޔަކީ ޑީޖޭ އިންނެވެ. ރޯޑް ރޭހާއި ކަލާ ރަން އިން މި ފަހުން ފެނުނު އެންމެ ކުޅަދާނަ އެއް ޑީޖޭ އަކީ ޒުވާން ޑީޖޭ ޔޫސުފް ޝަދީދް (ދީދު) އެވެ. ގިނަ ބަޔަކަށް ދީދު އެނގެނީ ވެސް ކަލާ ރަންތަކުންނެވެ.\nމާލޭގައި ކުރިއަރަމުން އަންނަ އެންމެ މޮޅެތި ޑީޖޭއިންގެ ތެރޭގައި ދީދު ހިމެނޭނެ އެވެ. ޕާޓީތަކާއި، އިވެންޓުތަކާއި، ހިތާނީ ޝޯތަކުގައި ދީދު ފެންނަލެއް ގިނަ އެވެ. ޑީޖޭއެއްގެ ގޮތުގައި ކުރިއަށް ދާން މިހާރު އަޒުުމް ކަނޑައަޅައިގެން ހުރި ނަމަވެސް މިއީ އެންމެ ކުޑައިރުން ފެށިގެން ކުރިއަށް ދާން ބޭނުންވެގެން އުޅުނު ދާއިރާއެއް ނޫނެވެ.\n"ދީދު އެންމެ ބޮޑު އިންސްޕަޔާ ވަނީ ޓު ސީ ޕީޕަލް ޑާންސް ޓު މައި މިއުޒިކް، އެއީ ވަރަށް ބޮޑު އިންސްޕިރޭޝަނެއް. ކޯޒް ޔު ނޯ ޔޫއާ ޑުއިން ސަމްތިން ރައިޓް، ދެން މީހެއް ވައިޒް ބުނަންޏާ ޑީޖޭ ޓްރެއިން ޓްރަމްޕެޓް، އެއީ އިންޓަނޭޝަނަލް ޑީޖޭއެއް، އޭނަ އުޅޭގޮތް ވަރަށް ބޮޑަށް އިންފްލުއެންސް ކުރޭ،" އޭނާ ކުޅޭ މިއުޒިކް ދީދު އާ ވަރަށް ގުޅޭ ކަމަށް ބުންޏެވެ.\nދީދު: މާލޭގައި ބޮޑެތި ޝޯތަކުގައި ދީދު މަގުބޫލު. -- ފޮޓޯ: މަސްރަހް\nޑީޖޭ މިއުޒިކަށް ދީދުގެ ހިތް ބޮޑަށް ދޫވީ، އިންޑިއާގައި ސާނަވީ ތައުލީމު ހާސިލްކުރަމުން ދިޔަ ދުވަސްވަރު ދެވުނު ކޮންސެޓަކުންނެވެ. ޔޫޓިއުބް ބަލައިގެންނާއި އެހެނިހެން އަމިއްލަ ގޮތްގޮތުން ދަސްކޮށްގެން ކުޅުނު ނަމަވެސް ކެރިއާއެއްގެ ގޮތުގައި މިކަން ކުރާކަށް ދީދު އަދި ވިސްނާފައެއް ނެތެވެ.\n"ފެއްޓިއިރު ވެސް ހިތަކަށް ނާރާ ޕްރޮފެޝަންއެއްގެ ގޮތުގައި މިކަން ކުރާނަމޭއެއް. މިތާގައި ކުރެވޭނެ ކަމަކަށް ވެސް ހިއެއް ނުކުރަން، އެކަމަކު އެމްބިޝަންއެއްގެ ގޮތުގައި ނީންނާނެ ވަކި އެއްޗެއް ނުވަތަ މީހަކަށޭ ވާނީ އޭރު ވިސްނާފައެއް،"\nA post shared by Yoosuf Shadheedh (@dheedhu) on Apr 26, 2019 at 5:07am PDT\nކިޔަވައި ނިންމާފައި މާލެ އައިސް ވެސް ޑީޖޭއެއްގެ ގޮތުގައި މިއުޒިކް ކުޅެން ނޫޅެ ޓޫރިޒަމް ދާއިރާއިން ވަޒީފާއެއް ހޯދައިގެން އުޅުނީ އެ ދާއިރާއެއްގަ އެވެ. އަހަރެއްހާ ދުވަހު އެ ވަޒީފާގައި އުޅުމަށްފަހު މިދިޔަ އަހަރު ހޮސްޕިޓަލިޓީ މެނޭޖްމަންޓުން ޑިޕްލޮމާއެއް ހާސިލްކުރީ ސިންގަޕޫރުންނެވެ. އެ ދުވަސްވަރު މަހެއްހާ ދުވަސް ވަންދެން މިއުޒިކް ކިޔެވި އެވެ.\n"އެކަމް އެއީ މިއުޒިކްގެ ބޭސިކް ހަމައެކަނި. ސައިޑަކުން ކިޔަވާލި އެއްޗެއް އެއީ،" ކިޔަވާ ނިންމާފައި މާލެ އައިސް މަދުމަދުން ގިގްތައް ނަގައިގެން މާލެ ތެރޭގައި ޝޯތައް ދިނެވެ.\nހޮސްޕިޓަލިޓީ ދާއިރާއިން ޑިޕްލޮމާއެއް ހޯދިއިރު ދީދުގެ މިއުޒިކް ކެރިއަރު އޮތީ ގާތްގަނޑަކަށް ފެށިފަ އެވެ. ގިނަ ބަޔަކަށް ދީދު ތައާރަފުވީ، 2017 ވަނަ އަހަރުގެ ކަލާ ރަން އިންނެވެ. އޭރު އާއިލާއިން މާބޮޑު ސަޕޯޓެއް ނުލިބުނަސް މިހާރު ދީދުއަށް އެންމެ ސަޕޯޓްކުރާ އެއް ބަޔަކީ އެއީ އެވެ.\nދީދު: ރިސޯޓަށް ދާން ޝައުގުވެރިކަމެއް ނެތް. -- ފޮޓޯ: މަސްރަހް\n"އެ ޗާންސް ލިބުނީ ދީދުގެ ވަރަށް ގާތް ފްރެންޑެއް އުޅޭނެ އުރީދޫގައި އޭރު، ކަލާ ރަން ވެސް ފައްޓައިގެން ވައިގައި ހިފަން ފެށި ދުވަސްވަރު، އޭނަ ބުނީ ކުޅެލަން ވީ ނޫންހޯ އޭރު، އެފަހަރު ދެން ކުޅެލައިގެން ފުދޭވަރަކަށް ސަކްސެސްފުލްކޮށް ދިޔަ އިވެންޓެއް އެއީ، ދެޓްސް ހައު ދިޒް ސްޓާޓެޑް އޮފިޝަލީ،"\nޑީޖޭ އާޓިސްޓެއްގެ ގޮތުގައި ކުރިއަށް ދާން ނިންމި ނަމަވެސް ރިސޯޓްތަކަށް ގޮސް މިއުޒިކް ކުޅެން ދީދު ބޭނުމެއް ނޫނެވެ. އެއީ އާމްދަނީއެއް ހޯދުމަށް ވުރެ ބޮޑަށް ކުރާހިތުން އެކަން ކުރާތީ ކަމަށް ދީދު ބުންޏެވެ. ނިއު އިޔާ ޝޯތަކަށް ނޫނީ ދީދު ރިސޯޓަކަށް ނުދެ އެވެ.\n"މިއީ ރާއްޖޭގައި ވަރަށް ވަރުގަދަ، ވަރަށް ކޮމްޕެޓެޓިވް ފީލްޑެއް މިއީ، ވަރަށް ބައިވަރު އޮބްސްޓެކްލްސް އެބަހުރި، އެކަމަކު ވަރަށް އުފާވޭ ރާއްޖޭގައި އުޅޭ ބިގް ނޭމްސްގެ ސަޕޯޓް ލިބޭތީ، ޑީޖޭ ޕައިޑޭ، ޑީޖޭ އިމްބް މިހެން ގޮސް ވަރަށް ގިނަ މީހުންގެ ސަޕޯޓް ލިބޭ، ފްރޭމްޑް އެމްވީ، ސްޓޭޖްކޯ، ގްރެވިޓީގެ ޑްރަމާ ސިނޫގެ ހެލްޕް ވަރަށް ބޮޑަށް ލިބުނު މިއަހަރުގެ އެންމެ ބޮޑެތި ޝޯތައް ހޯދުމުގައި،" ގިގްތައް ހޯދުމުގައި އެކުގައި އުޅޭ ރައްޓެހިންގެ ފަރާތުން ލިބޭ އެއްބާރުލުމާއި އެހީތެރިކަން ދީދު ފާހަގަކުރި އެވެ.\nA post shared by Yoosuf Shadheedh (@dheedhu) on Apr 5, 2019 at 3:00pm PDT\nހަމައެކަނި މިއަހަރަށް ބެލި ނަމަވެސް ގިނަ އަދަދެއްގެ ގިގްތައް ދީދުއަށް ލިބުނެވެ. މިހާތަނަށް ދީދުއަށް ކުޅެވުނު އެންމެ ސަޅި ގިގަކީ މިދިޔަ އަހަރު ލާމު އަތޮޅުގައި ބޭއްވި "ފަރަހަކި" ޗެލެންޖް ރާޅު މުބާރާތެވެ.\n"ދީދުގެ ސްޓައިލަކީ ބިގް ރޫމް، ކޮންސާޓް ސްޓައިލް މިއުޒިކް ހައި ޓެމްޕޯ ފާސްޓް ބީޓް ސްޓައިލް،"\nމި ދާއިރާގައި ދީދުގެ އެންމެ ބޮޑު ކަންބޮޑުވުމަކީ ޑީޖޭ މިއުޒިކް އެންމެ އެކަށީގެންވާ ވަރަކަށް މާލޭގައި ބަލައިނުގަތުމެވެ. މަޑުމަޑުން ފުރުސަތުތައް ފަހިވަމުން އަންނަ ކަމަށާއި އެކަށީގެންވާ އާމްދަނީއެއް ވެސް ލިބޭ ކަމަށް ދީދު ބުންޏެވެ.\nދީދު: މަޑުމަޑުން ޑީޖޭއިން އެޕްރިޝިއޭޓްކުރަން ފަށައިފި. -- ފޮޓޯ: ދީދު\nމަޑުމަޑުން މިއުޒިކް ޝޯތައް އިތުރުވެ މިއުޒީޝަނުންގެ އަގުވަޒަން ކުރަން ކުރާކަން ފާހަގަކުރި އެވެ. އެކި ޖޯންރާތަކުގެ މިއުޒިކްތަކާއި މިއުޒީޝަނުންނާއެކު ބޮޑު ޝޯއެއް މާލޭގައި ކުޅުމަކީ ދީދުގެ އެންމެ ބޮޑު އެއް ހުވަފެނެވެ.\n"ދީދު އެންމެ ދެކެން ބޭނުންވާ އެއް ދުވަހަކީ ހަމައެކަނި ރާއްޖޭގައި އުޅޭ ޑީޖޭއަށް ފެސްޓިވަލް ޝޯއެއް. ހަމައެކަނި ޑީޖޭސް އަށް. އުޅޭނެ 40 ވަރަކަށް ޑީޖޭ އިން ރާއްޖޭގައި، ވަރަށް ބައިވަރު ޑީޖޭސްގެ އުންމީދެއް ކަންނޭނގެ އެއީ،" ކާމިޔާބީގެ ފަހަތުގައި ތިބި ރައްޓެހިންކަން ފާހަގަކޮށް ދީދު ނިންމާލި އެވެ.


Kureege member Musthafa hithuge aalaaskanfulhakah faruvaa hoadhdhavanee | Mihaaru\nކުރީގެ މެމްބަރު މުސްތަފާ ހިތުގެ އާލާސްކަންފުޅަކަށް ފަރުވާ ހޯއްދަވަނީ\nތިމަރަފުށީ ދާއިރާގެ ކުރީގެ މެމްބަރު މުސްތަފާ ވާހަކަ ދައްކަވަނީ. - ފޮޓޯ: ނިޝާން އަލީ/ މިހާރު\n27 ޖުލައި 2020 - 23:09\nތިމަރަފުށީ ދާއިރާގެ ކުރީގެ މެމްބަރު މުހައްމަދު މުސްތަފާގެ ހިތުގެ ލޭ ހޮޅިތަކެއް ވަރަށް ބޮޑަށް ބެދިފައި ހުރެގެން ހޮސްޕިޓަލުގައި އެޑްމިޓްކޮށް ފަރުވާ ދޭން ފަށައިފި އެވެ.\nމުސްތަފާގެ ހިތުގެ ސީރިއަސް މައްސަލައެއް ހުރިކަން އެނގުނީ މެއަށް ތަދެއް އަރައިގެން އުޅުއްވާތާ ހަތަރު ވަރަކަށް ދުވަސް ފަހުން ރޭ ޑޮކްޓަރަށް ދައްކައި ޓެސްޓުތަކެއް ހެދުމުން ކަމަށް އެނގިފައިވެ އެވެ.\n"ރޭގައި މާ ބޮޑަށް އުނދަގޫވެގެން ޑޮކްޓަރަށް މި ދެއްކީ. އެހެންވެ ވަގުތުން ޓެސްޓް ހަދައި [އޮޕަރޭޝަން] ކުރީ. ބޮޑުވަރު ނުވަނީސް އިރާދަކުރެއްވިއްޔާ ސަލާމަތްވެއްޖެ،" އެކަމުގެ މައުލޫމާތު އެނގިވަޑައިގަންނަވާ ބޭފުޅަކު ވިދާޅުވި އެވެ.\nނަމަވެސް ފަރުވާއާ ގުޅޭ ގޮތުން ތަފްސީލެއް ނުލިބުނެވެ.\nމިދިޔަ ދައުރުގައި މަޖިލީހުގެ މެމްބަރުކަން ކުރެއްވި މުސްތަފާގެ ހާލު މިހާރު އަންނަނީ ރަނގަޅުވަމުން ކަމަށާއި އަދި އޮތީ އޮބްޒަވޭޝަންގައި ކަމަށް ވަނީ އެނގިފަ އެވެ.\nހާޓް އެޓޭކް މެމްބަރު މުހައްމަދު މުސްތަފާ އައިޖީއެމްއެޗު ސިއްހަތު\nއެމް.އެމް.ޕީ.އާރު.ސީ ގެ މައްސަލަ ނިންމާ ފިޔަވަޅު އަލަން ފަށަންވީމާ ހާދައެއްޗެއް އިގިގެން މިދަނީ ...\nމުސްތަފާ ތި ބަލިން ރަގަޅު ވުމަށް އުއްމީދު ކުރަން. އަދި ބާކީ އޮތް ދުވަސްތަކުގައި ސިޔާސީ ކަންކަމްށްނުވަދެ އަރާމު ކުރުމާއި ޗެރިޓީ ތަކަށް ފަންޑު ހޯދަދިނުމުގައި އުޅުއްވުމަށް ހިތްވަރުދެން.\nވަރަށް ދެރަވެއްޖެ. ކޮންމެ ބޭފުޅަކު ވެސް "ހިތުގެ އެކޯ ޓެސްޓް"، އަހަރަކު އެއްފަހަރު ކޮށްލެއްވޭތޯ ބައްލަވަންވާނެ. ރާއްޖޭގައި މިކަން އޮންނަ ގޮތެއް ނޭންގެ. ބަލި މީހާގެ އެދުމަށް ރާއްޖެއިން ބޭރުގައި މިޓެސްޓް ކުރެވޭ. ލަންކާ އާއި އިންޑިއާ ގައި ވެސްކުރެވޭ. މިއީ ތައްޔާރުވުމަކާއިނުލާ އެންމެ 10 މިނެޓުން މުޅި ހިތް ސްކޭން ކޮށް، ހިތުގައި ގޯހެއްހުރިނަމަ ވަގުތުން ޓީ.ވީ ސްކްރީނުން ދައްކާދޭ ޓެސްޓެއް. ކުރީކޮޅުގައި އަތުލައިގަނެވިއްޖެ ނަމަ، އޮޕަރޭޝަން ނުކޮށް ކާާނާއިންހަމަޖެއްސޭނެ.\nރާއްޖޭގައިވެސް ގަވައިދުން އެކޯޓެސްޓާއި ޓީއެމްޓީ ބަރާބަރަށްހެދޭ. ހުނަރުވެރި ކާޑިއޮލޮޖިސްޓުން ރާއްޖޭގައި އެބަތިބި. އެކޯ ޓެސްޓް ކޮލިނިކްތަކުން ވަރަށް ފަސޭހައިން މިހާރުހެދޭ.\nޑޮކްޓަރ ގެ ރިކުއެސްޓަކާއި ނުލައި ބޭރު ޤައުމު ތަކުގައި މިޓެސްޓް ކޮށްލެވޭ ކަމުގައި އިޝާރާތް ކޮށްލާފައި އަޅުގަނޑު އޮންނާނީ. މައްސަލަ އެއް ހުރި ކަމަށް ސްކޭންކުރާ ޑޮކްޓަރ ވިދާޅުވެއްޖެ ނަމަ، ކާޑިއޮލޮޖިސްޓް އަކަށް ދައްކާނީ. ޝުކުރިއްޔާ !\nﷲ އޭނާއަށް ރަހުމަތްލައްވާށި، މުސްތަފާބެއަކީ އަހަރެމެން ތިމަރޭ މެންގެ ހިތުގެ ވިންދު، ތިމަރަފުއްޓަށް ގިނަގުނަ އެހީތެރިކަން ދެއްވި ބޭކަލެއް\nއަވަސް ޝިފާއެއް މިންވަރުކުރައްވާށި.އާމީން\nމުސްތަފާއަކީ އާދަޔާ ހިލާފް ބޭފުޅެއް. ސިޔާސީ ގޮތުން ދައްކަވާ ވާހަކައިގައި އޮއްޓަރުހުރޭ. އަދުރޭއަށްވުރެ އެތައްކަމެއްގައި ސްމާޓް. އަވަސް ޝިފާއކަށް އެދެން.\nލޮލް ޖާ ބޭ\nމުސްތަފާއަށް އަވަސް ޝިފާއަކަށް އެދެން އަދި ގިނަގިނައިން ތައުބާވެ މާތް ﷲ ހަމްދުކޮށް ޝުކުރުވެރިވޭ\nشفاه الله عاجلا އަވަސް ޝިފާއަކަށް އެދެން.


'dhono mile isthara' in Shanaya kapoor bollywood ah - vNews.mv\nޝަނާޔާ ކަޕޫރު ބޮލީވުޑަށް ތަޢާރަފްވާ ފިލްމަކީ "ދޯނޯ މިލޭ އިސްތަރާ"\nމަރިޔަމް ޝާހިދާ 17 November 2021, 22:52\nމިއަހަރުގެ މާރްޗަ މަހުގެތެރޭ ކުރީގެ އެކްޓަރު ސަންޖޭ ކަޕޫރުގެ އަންހެން ދަރިފުޅު ޝަނާޔާ ކަޕޫރު ބޮލީވުޑަށް ތައާރަފްވުމަށް ތައްޔާރުވަމުން އަންނަކަމަށް ޚަބަރުތައްވަނީ ބުނެފައެވެ.\nޝަނާޔާ ކަޕޫރު ބޮލީވުޑަށް ތައާރަފްކުރާނީ ގިނަ ޒުވާން ތަރިންތަކެއް ބޮލީވުޑަށް ނެރެދީފައިވާ ދަރްމާ ޕްރޮޑަކްޝަންސްއިން ކަމަށް އޭރުވެސް މީޑިއާ ރިޕޯޓުތައްވަނީ ބުނެފައެވެ. ފަހުގެ ޚަބަރުތައް ބުނާޣޮތުން ޝަނާޔާވަނީ އޭނާގެ ފުރަތަމަ ފިލްމަށް ސޮއިކޮށްފައެވެ. ޝަނާޔާގެ ބައްޕަ އެކްޓަރު ސަންޖޭ ކަޕޫރުވެސްވަނީ މިކަން ކަށަވަރުވާކަހަލަ ގޮތަކަށް ސޯޝަލް މީޑިއާގައި ވާހަކަދައްކާފައެވެ.\n"ދޯނޯ މިލޭ އިސްތަރާ"ގެ ނަމުން ނަންދެވިފައިވާކަމަށް ރިޕޯޓުތަކުން ބުނާ މިފިލްމުގެ މަސައްކަތް ފެށުމަށް މީގެކުރިން ޝެޑިއުލްކޮށްފައިވަނީ މިއަހަރުގެ ޖުލައިމަހުގެތެރޭގައެވެ. އެހެންނަމަވެސް ކޮވިޑް ބަލީގެ ނުރައްކަލާއެކު ފިލްމުގެ ޝެޑިއުލް ހުއްޓުމުކަށްއައީއެވެ.\nބަތަލާ އާލިއާ ބަޓްއާއި އެކްޓަރު ވަރުން ދަވަން އަދި ސިދާތް މަލްހޯތްރާފަދަ ހުނަރުވެރިން ތަރިންތަކެއް ބޮލީވުޑަށް ނެރެދީފައިވާ ދަރްމާއިން ގެނެސްދޭ "ދޯނޯ މިލޭ އިސްތަރާ"ގެ ފިލްމު ޑައިރެކްޓުކުރަނީ ޝަޝާންކް ޚައިތަންއެވެ. ޝަޝާންއަކީ އޭނާގެ މޮޅު ހުނަރުން ދަރްމާގެ ބާނީ ކަރަން ޖޯހަރުގެ މަގުބޫލުކަމާއެކު އާއްމުންގެ މަގުބޫލުކަން ހޯދާފައިވާ ކުޅަދާނަ ފަންނާނެކެވެ.\nފިލްމު "ދޯނޯ މިލޭ އިސްތަރާ"ގެ ޓައިޓްލްއާމެދު އޭނާ ވަރަށް ހިތްހަމަޖެހޭކަމަށާއި މިވަގުތު އޭނާގެ ފޯކަސް މުޅީންވެސްހުރީ ރީތި އަދި ހިތްގައިމު ފިލްމެއް އާއްމުންނާ ހަމައަށް ގެނެސްދިނުމަށްކަމަށް ރިޕޯޓުތައް ބުނެއެވެ.\nޝަނާޔާއެކު ފިލްމުގައި ދެން ފެނިގެންދާނީ މިދިޔައަހަރު ނެޓްފްލިކްސްއިން ގެނެސްދިން "ގިލްޓީ"އިން ފެނިގެންދިޔަ ގުރްފަތޭހް ޕިރްޒާދާ އަދި ސޮނީ ޓީވީއިން ގެނެސްދިން "ޕޯރަސް"ސީރީޒްއިން އާއްމުންގެ މެދުގައި މަގުބޫލު އެކްޓަރު ލަކްޝް ލަލްވާނީއެވެ.


Malaysia ge aa bodu vazeerakah Ismail Sabri\nމެލޭޝިއާގެ އާ ބޮޑުވަޒީރަކަށް އިސްމާޢީލް ސަބްރީ\nމެލޭޝިޔާގެ9ވަނަ ބޮޑުވަޒީރަކަށް އިސްމާޢީލް ސަބްރީ ޔައުޤޫބް ވެވަޑައިގެންފިއެވެ.\nއެޤައުމުގެ ބޮޑުވަޒީރުކަމަށް އިސްމާޢީލް ސަބްރީ، ރަަސްގެފާނު އައްޔަންކުރެއްވިކަން ޝާހީ ގަނޑުވަރުން ވަނީ އިޢުލާންކޮށްފައެވެ. ސަބްރީއަށް ޤާނޫނު ހަދާ މަޖިލީހުގެ 222 މެންބަރުންގެ ތެރެއިން 114 މެންބަރުންގެ ހަނި ތާއީދެއް ލިބިވަޑައިގެންފައިވެއެވެ. ބޮޑުވަޒީރުކަމުގެ މަޤާމާއި ސަބްރީ ރަސްމީކޮށް ހަވާލުވެ ވަޑައިގަންނަވާނީ އަންނަ އާދިއްތަ ދުވަހުގައެވެ.\nއިސްމާޢީލް ސަބްރީ ނިސްބަތްވެ ވަޑައިގަންނަވަނީ ޔުނައިޓެޑް މެލޭސް ނޭޝަނަލް އޯގަނައިޒޭޝަން (އުމްނޯ)، ސިޔާސީ ޕާޓީއަށެވެ. މިއީ އެޤައުމުގެ ކުރީގެ ބޮޑުވަޒީރު ނަޖީބު ރައްޒާގުވެސް ހިމެނިވަޑައިގަންނަވާ ޕާޓީއެވެ.\nއެބޭފުޅާ އެންމެފަހުން ހުންނެވީ އެޤައުމުގެ ބޮޑުވަޒީރުގެ ނައިބު އަދި ޑިފެންސް މިނިސްޓަރގެ މަޤާމުގައެވެ. މެލޭޝިއާގެ އެންމެ ފަހުގެ ބޮޑުވަޒީރު މުހްޔިއްދީން ޔާސީން އަމިއްލަފުޅަށް މަޤާމުން އިސްތިއުފާދެއްވީ، އެޤައުމުގައި ކޮވިޑް-19 ފެތުރުން މެނޭޖުކުރުމުގައި ފެއިލްވެ ވަޑައިގެން ސަރުކާރުގެ ތާއީދު ވަރަށް ކުޑަވެފައިވަނިކޮށެވެ.\nއިސްމާއީލް ސަބްރީއަކީ އެ ސަރުކާރުގެ ޑިފެންސް މިނިސްޓަރގެ ހައިސިއްޔަތުން، ކޮވިޑް-19 މެނޭޖުކުރުމުގެ ކަންކަމުގައި އިސްކޮށް އުޅުއްވި ބޭފުޅެކެވެ.\nމިއަދު މެލޭޝިއާއިން ވަނީ ކޮވިޑް-19ގެ 23،564 އާ ކޭސް ރިޕޯޓުކޮށްފައެވެ. މިއީ ރެކޯޑް އަދަދެއްގެ ކޭސްތަކެކެވެ.


ކާށިދޫގައި އޮންނަ ގަނޑުވަރުގެ ހިންނަ ބެލެހެއްޓުމާއި ޙަވާލުވެހުންނަ މީހާއަކީ ސީދާ ރަސްގެފާނުގެ ފައިންޕުޅުފެންނަ މީހެކެވެ. އެ މީހަކީ މީހާގެ ފެންވަރުގައި ރަށްވެރިއެއްކަމަށް ވިއަސް އެއީ ބާރުގަދަ މީހެކެވެ. އެހެންމީހުންގެ އަދަބުއިޙްތިރާމް ލިބިގެންވާ މީހެކެވެ. މިވާހަކައިގައި ކިޔާގޮތުން ސުލްޠާން ވަޑީކަލަމިންޖާގެ އެ ދުވަސްވަރު އެ "ހިންނަ" ބަލަހައްޓަންހުރީ ކާށިދޫގެ މީހެކެވެ. ބުރަކަށީގައި ގުދުކަމެއް ހުންނާތީ ބައެއްމީހުން އޭނާގެ ވަނަމަކަށް "ކާށިދޫ ގުދުކަލޯ" ކިޔަ އެވެ. މިހެން ވިޔަސް އޭނާގެ ޢާއްމު ނަމަކީ "ކާށިދޫ ކަލޯ"އެވެ. މި ކަލޯއަކީ ވަރަށް ހިތްވަރުގަދަ ކަމަށް ކަމޭހީކުރާ ފިސާރި ކަންކުރެވޭ މީހެކެވެ.\nކާށިދޫ ކަލޯ އަތަމަނަހުރާ (މާލޭ)ގައި ހުންނަ ދުވަސްވަރު އާދަވެ ކޮންމެ ދުވަހަކު ވެސް އެންވޭރު (ހެންވޭރު) މަސްވެރިންގެ އަތިރިމައްޗަށް ނިކުމެ އުޅެ އެވެ. މިހެންވުމުން ހުރިހާ މަސްވެރިން ވެސް ގުދުކަލޯ ދަނެ އެވެ. ރައްޓެހި ރަހުމަތްތެރިކަން އޮވެ އެވެ. ކާށިދޫ ކަލޯއަކީ ވެސް ފިސާރި ބިޑު ބޭކަލަކަށް ވެސް ވާތީ އެވެ. މަސްވެރީންގެ ތެރެއިން ކާށިދޫކަލޯ އާއި އެންމެގާތް ރައްޓެއްސަކީ ގާމަގު ދޮންކަލޯބެ އެވެ. އެއީ ޖާނުގައި ވަރުހުރި މަޝްހޫރު ކެޔޮޅެކެވެ. ދައްކާ ވާހަކަތަކުގައި ވެސް ފިސާރި "ޓިކާނާ" ހުރި މީހެކެވެ. މިހެންވުމުން އެ ދުވަސްވަރުގެ އަތަމަނަހުރާގެ ހުރިހާ މަސްވެރިން ވެސް އޭނާއަށް ބޯލަނބަ އެވެ. މާލޭގެ ނަން މަޝްހޫރު އެންމެ އިސް ކެޔޮޅަށްވުމުންނެވެ.\nމިކަހަލަ ފުލޯކު ވާހަކަތައް ލިޔެ އަދި ކިޔައިދިނުމުގައި އެކިމީހުން އެކިގޮތަށް ލިޔެ ކިޔައިދިންކަމަށް ވިޔަސް އެ ވާހަކައިގެ އެންމެބޮޑު މައިގަނޑު މަފުހޫމަށް ބަދަލެއްނާދެ އެވެ. އެ މަފުހޫމު އޮންނާނީ އެއްގޮތަށެވެ. މިގޮތުން ތިރީގައިވާ ވާހަކައަށް ވެސް ވާނީ އެ ގޮތެވެ. ވާހަކައިގެ އެންމެބޮޑު މައިގަނޑު މަފުހޫމަށް ބަދަލެއްނާންނާނެ އެވެ. އެއީ ކާށިދޫ އާދައިގެމީހަކު އަތަމަނަހުރާ (މާލޭ)ގެ ރީތި ފުރާފުރިހަމަ ލޫޅާފަތި ޅަދޮން ޅަނބާޅަ އަންހެންކުއްޖަކާއި އިނުމަށްފަހު އެކަންވީ ގޮތެވެ.


Sih'hee kuhli nurahkaluge muhdhathu ithuru kohfi\nއެޗްޕީއޭގެ މުވައްޒަފުން މަގުމަތީގައި ހަރަކާތްތެރި ވަނީ: ސިއްހީ ކުއްލި ނުރައްކަލުގެ ހާލަތު އިތުރުކޮށްފި --- ފޮޓޯ: އަވަސް\nމިފަހަރު މުއްދަތު އިތުރު ކޮށްފައި ވަނީ އަންނަ މަހުގެ 30 ވަނަ ދުވަހުގެ ނިޔަލަށެވެ. މިއީ މި މުއްދަތު އިތުރުކުރި 24 ވަނަ ފަހަރެވެ.\nމި ގަރާރުގައި މިނިސްޓަރު ނަސީމް ވަނީ ރައްކާތެރިކަމަށްޓަކައި އަޅަންޖެހޭ ފިޔަވަޅުތައް އަޅުއްވަމުން ގެންދިއުމަށް ޑިރެކްޓަރު ޖެނެރަލް އޮފް ޕަބްލިކް ހެލްތަށް އަންގަވާފަ އެވެ. ސިއްހީ ކުއްލި ނުރައްކަލުގެ މުއްދަތު އިތުރު ކުރި އިރު ކުރިއާ ބަލާއިރު ކޮވިޑަށް ޕޮޒިޓިވްވާ މީހުންގެ އަދަދު ރެކޯޑް މިންވަރަކަށް އުފުލިފައެވެ.\nއެޗްޕީއޭ އަހުމަދު ނަސީމް މިނިސްޓްރީ އޮފް ހެލްތު + ކޮވިޑް-19 ކޮވިޑް-19 އިގެ ބަލާއާފާތް އެޗްއީއޯސީ


ބާސެލޯނާއަށް ކުޅެން “ސަޅި” ވާނެ: ދިބާލާ – Dhen.mv\nބާސެލޯނާއަށް ކުޅެން "ސަޅި" ވާނެ: ދިބާލާ\nސްޕެއިންގެ ބާސެލޯނާއަށް ކުޅެލަން ލިބުމަކީ ސަޅި ފުރުސަތަކަށްވާނެކަމަށް ޔުވެންޓަސްގެ ފޯވާޑް ޕައުލޯ ދިބާލާ ބުނެފިއެވެ.\nއާޖެންޓީނާގެ ފޯވާޑް ޕައުލޯ ދިބާލާ ޔުވެންޓަސްއާއިއެކު ހަދާފައިވާ ކޮންޓްރެކްޓް ހަމަވަނީ 2022ގައެވެ. ކޮންޓްރެކްޓް އައުކުރުމަށް ޔުވެންޓަސްއިން މަސައްކަތްކުރަމުން އަންނައިރު ދިބާލާ ބޭނުންވަނީވެސް އެކުލަބުގައި މަޑުކުރާށެވެ.\nބާސެލޯނާއިންވަނީ މިދިޔަ ޓްރާންސްފަރގައި ދިބާލާ އެކުލަބަށް ގެނައުމާއި ގުޅޭގޮތުން މަޝްވަރާކޮށްފައެވެ. އަދި މިދިޔަ އަހަރުވެސް އެކުލަބުން ވަނީ އޭނާގެ އެޖެންޓާއި ބައްދަލުކޮށްފައެވެ.\n26 އަހަރުގެ ދިބާލާ ބުނީ ބާސެލޯނާއަކީ ދުނިޔޭގެ އެންމެ ބޮޑެތި ކުލަބުތަކުގެ ތެރެއިން އެއް ކުލަބުކަމަށާއި، މެސީ އެކުލަބުގައި ހުރުމަކީވެސް ގިނަ ބައެއްގެ ޝައުގުވެރިކަން އެކުލަބަށް ލިބޭނެ ކަމެއް ކަމަށެވެ. ފުރުސަތު ލިބިއްޖެނަމަ އެކުލަބަށް ކުޅެލަން "ސަޅި"ވާނެކަމަށްވެސް ދިބާލާ ބުންޏެވެ.\nއޭނާ ބުނީ ޔުވެންޓަސްގައިވެސް ހުރީ އުފަލުންކަމަށާއި، އެކުލަބުގައިވެސް މެސީ ކަހަލަ މަގުބޫލު މަޝްހޫރު ކުޅުންތެރިން އެބަތިބިކަމަށެވެ. އަދި ޔުވެންޓަސްއިން އޭނާ ވިއްކާލަން ބޭނުންނުވާހާ ހިނދަކު ކުލަބު ބަދަލުކުރަން ނުވިސްނާނެކަމަށް އޭނާ ބުންޏެވެ.\nދިބާލާ ބުނީކުލަބުގެ ރައީސްއާއިވެސް ގާތް ގުޅުމެއް އެބައޮތްކަމަށާއި، ސަޕޯޓަރުންވެސް ވަރަށް ގާތްކަމަށެވެ.\nކޯވިޑް-19ގެ ސަބަބުން އިޓަލީގެ ފުޓްބޯޅަ ސީޒަން މެދު ކަނޑާލިއިރު ދިބާލާ ހުރީ ރަނގަޅު ފޯމެއްގައެވެ. އަލުން ސީޒަންގެ ކުޅުން ފަށާފައިވާއިރު، ދިބާލާ ބުނީ އުއްމީދަކީ އެ ފޯމު އަނބުރާ ގެނައުންކަމަށާއި، މި ސީޒަންގެ މައި ޓާގެޓަކީ ޗެމްޕިއަންސް ލީގުކަމަށެވެ.\nއިޓަލިއަން ސެރީއާގެ ކުޅުން މިމަހުގެ 20ގައި ފަށަން ތައްޔާރުވެފައިވާއިރު، ޔުވެންޓަސް އޮތީ ތާވަލްގެ އެއްވަނައިގައި އެއް ޕޮއިންޓްގެ ލީޑަކާއިއެކުގައެވެ. ލީގުގައި ކޮންމެ ޓީމަކަށް ބާކީ 12 މެޗު އެބައޮތެވެ.


Zaid anekkaa ves geah badhalu koh bandhah 15 dhuvas jahaifi | Mihaaru\nބަންދުގެ މުއްދަތު ޖެހުމަށް ޒައިދު ކްރިމިނަލް ކޯޓަށް ގެންދަނީ: މިއަދު ވަނީ އަނެއްކާވެސް ގޭބަންދަށް ބަދަލުކޮށްފައި.\nޒައިދު އަނެއްކާ ވެސް ގެއަަށް ބަދަލުކޮށް ބަންދަށް 15 ދުވަސް ޖަހައިފި\n16 އެޕްރީލް 2017 - 17:274comments\nމިިދިޔަ ޖެނުއަރީ މަހުގެ ފަހުކޮޅު ހައްޔަރުކުރި ޒައިދު މިދިޔަ ފެބްރުއަރީ މަހު ވެސް ގޭ ބަންދަށް ބަދަލުކުރި އެވެ. އެކަމަކު މަހެއްހާ ދުވަސް ވަންދެން ގޭ ބަންދުގައި ބެހެއްޓުމަށް ފަހު އަނެއްކާ ވެސް އޭނާ ފުލުހުންގެ ބަންދަށް ދޫނިދޫ ޖަލަށް ބަދަލުކުރީ އެވެ.\nމިއީ ޒައިދުގެ ބަންދުގެ މުއްދަތު އިތުުރުކުރި ނުވަ ވަނަ ފަހަރެވެ.\nޒައިދު ހައްޔަރުކޮށްގެން އުޅޭ މައްސަލަ ބަލައިދިނުމަށް އެދި އޭނާގެ އަންހެނުން ވަނީ ހިއުމަން ރައިޓްސް ކޮމިޝަން (އެޗްއާރުސީއެމް) އަށް ވެސް މައްސަލަ ހުށަހަޅައިފަ އެވެ. އެކަމަކު ކޮމިޝަނުން ވަނީ އެ މައްސަލަ ނުބަލަން ނިންމައިފަ އެވެ.\nޒައިދު މީގެ ކުރިން ވިދާޅުވީ އޭނާ އަށް ކުރަނީ އަސްލެއް ނެތް ތުހުމަތެއް ކަމަށާއި ބޭނުމަކީ ކުރީގެ ރައީސް މައުމޫން އަބްދުލް ގައްޔޫމް ހައްޔަރު ކުރެވޭ ފަދަ ބަޔާނެއް ހޯދުން ކަމަށެވެ.\nއިތުރު ލިޔުންތައް ޕޮލިސް ކްރިމިނަލް ކޯޓް ބްލެކްމެއިލް ޕީޕީއެމް


Rakkaatherikamaa eku delivery he hidumaiy dhinumugai Lily International\n08:08am | Monday, 01 June 2020\nރައްކާތެރިކަމާއެކު ޑެލިވަރީގެ ހިދުމަތް ދިނުމުގައި ލިލީ އިންޓަނޭޝަނަލް\nއޭޕްރީލް 30, 2020\nކޮވިޑް-19ގެ ސަބަބުން ދިމާވެފައިވާ މި ދަތިއުނދަގޫ ދަނޑިވަޅުގައި އެންމެ ޒަރޫރީ ބޭނުމަކަށް ވެފައި މިވަނީ ދުވަހުން ދުވަހަށް ހޯދަންޖެހޭ ކާބޯތަކެތި ހޯދުމާއި މި ތަކެތި އެކިއެކި ފަރާތްތަކަށް ފޯރުކޮށްދިނުމެވެ. ހާއްސަކޮށް، މި ހައްސާސް ދަނޑިވަޅާ ބަރަކާތްތެރި ރޯދަމަހާ ދިމާވުމަކީ މި ދަތިކަން އިތުރަށް ތަހައްމަލްކުރަން މެދުވެރިވި ސަބަބެކެވެ.\nމި ޒަރޫރީ ބޭނުން ފިލުވައިދިނުމުގައި، ރާއްޖޭގައި ހަރަކާތްތެރިވާ ވިޔަފާރިތަކުން އަންނަނީ ވަރަށް ބޮޑު ދައުރެއް އަދާކުރަމުންނެވެ. އޭގެ ތެރެއިން ވެސް، ލިލީ އިންޓަނޭޝަނަލް ފާހަގަކޮށްލެވެ އެވެ.\nރާއްޖެ އަށް ފުޅާދާއިރާއެއްގައި ކާބޯތަކެތި އެތެރެކޮށް ވިއްކާ ލިލީ އިންޓަނޭޝަނަލް އިން ދަނީ މި ދަތިއުދަގޫ ވަގުތުގައި ވެސް ޒިންމާދާރުކަމާއެކު ރައްޔިތުންނަށް ކާބޯތަކެތި ފޯރުކޮށްދިނުމަށް ބުރަ މަސައްކަތްތަކެއް ކުރަމުންނެވެ. އެގޮތުން، ލިލީ އިންޓަނޭޝަނަލް އިން އަންނަނީ، ކޮންމެ ދުވަހަކު ވެސް އެތައް ސަތޭކަ އޯޑަރެއް، ވީ އެންމެ ފުރިހަމަ ގޮތެއްގައި ރައްޔިތުންނާ ހިސާބަށް ގެންގޮސްދެމުންނެވެ.\nލީލީ އިންޓަނޭޝަނަލް އިން ބުނާ ގޮތުގައި، އެ ފަރާތުން ބައެއް ވިޔަފާރިތަކަށް ހަމަ އަގުގައި މުދާފޯރުކޮށްދިން ނަމަވެސް، ބައެއް ފިހާރަތަކުން މާ ބޮޑު އަގެއްގައި ބައެއް މުދާ ވިއްކަމުންދާކަން ވަނީ ފާހަގަކުރެވިފަ އެވެ. މިގޮތަށް އަމަލު ނުކުރުމަށް ލިލީ އިންޓަނޭޝަނަލް އިން ވަރަށް ބޮޑަށް އެދެ އެވެ.\nކަސްޓަމަރުންގެ އޯޑަރުތައް އެކި ފަރާތްތަކަށް ރައްދުކޮށްދިނުމުގައި ލިލީ އިންޓަނޭޝަނަލްގެ ވަރަށް ގިނަ އަދަދެއްގެ މުވައްޒަފުން އަންނަނީ ހަރަކަތްތެރިވަމުންނެވެ. މި ފަރާތްތަކުން މަސައްކަތްކުރަނީ، ރައްކާތެރިކަމުގެ ގޮތުން އަޅަންޖެހޭ ހުރިހާ ފިޔަވަޅުތަކެއް އަޅައިގެން، އަމިއްލަ ސަލާމަތާއި ރައްކާތެރިކަމުގެ އިތުރަށް، ކަސްޓަމަރުންގެ ސަލާމަތާއި ރައްކާތެރިކަން ވެސް ކަށަވަރުކޮށްދެވޭނެ ފަދަ ގޮތަކަށެވެ.\nލިލީ އިންޓަނޭޝަނަލްގެ އެއްވެސް މުވައްޒަފަކަށް މިހާތަނަށް ކޮވިޑް-19 ގެ އަސަރެއް ކޮށްފައެއް ނުވެ އެވެ. ކޮވިޑް-19 ޖެހުނު ކަމަށް ކަމާބެހޭ އިދާރާތަކުން ހާމަކޮށްފައިވާ މުވައްޒަފުންތަކަކީ ލިލީ އިންޓަނޭޝަނަލްގައި މަސައްކަތްކުރާ ބައެއް ނޫނެވެ. އެއީ، ލިލީ އެންޓަޕްރައިސަސް ކުންފުނީގައި މަސައްކަތްކުރާ މުވައްޒަފުންނެވެ. ލިލީ އިންޓަނޭޝަނަލް އަދި ލިލީ އެފްއެންޑްބީ އާއި ލިލީ އެންޓަޕްރައިސަސް އަދި ލިލީ ސްޓޯރަކީ މުޅިން ވަކިން، ދެ މެނޭޖްމަންޓަކުން ހިންގަމުން އަންނަ ދެ ކުންފުންޏެވެ.\n"އެންމެ ފަހުމީހާއާ ޖެހެންދެން، މުދާ ހުރިވަރަކުން އޯޑަރުތައް ނެގުމާއި ފޯރުކޮށްދިނުމުގައި ދެމިތިބޭނަން،" ލިލީ އިންޓަނޭޝަނަލްގެ އޮފިޝަލަކު ވިދާޅުވި އެވެ.\nމީގެ 20 އަހަރު ކުރިން، 2000 ވަނަ އަހަރު އުފެއްދި ލިލީ އިންޓަނޭޝަނަލް އަކީ ބޭރުގެ ނަން މަޝްހޫރު ގިނަ ބްރޭންޑްތަކެއް ރާއްޖެ އެތެރެކޮށް ވިއްކާ ކުންފުންޏެކެވެ. އޭގެ ތެރޭގައި، ކާބޯތަކެތި އުފައްދާ ދުނިޔޭގެ އެންމެ ބޮޑު ކުންފުނި، ސުވިޒަލެންޑްގެ ނެސްލޭގެ އުފެއްދުންތައް ވެސް ހިމެނެ އެވެ.\nކޮވިޑް 19, ކޮވިޑް19, ލިލީ އިންޓަޝޭނަލް


Anehkaaves Kulhadhaana Neshuntheriyaa Nora ge aa Lavaeh – Iru\nއަނެއްކާވެސް ކުޅަދާނަ ނެށުންތެރިޔާ ނޯރާގެ އާ ލަވައެއް\nބޮލީވުޑް ފިލްމެއްގެ ލަވައަކަށް ނަށަން ވެއްޖެ ނަމަ ފިލްމް އުފައްދާ ފަރާތްތަކުން ނޯރާ ފަތޭހީ ނޫން އެހެން ތަރިއެއްގެ މަތިން ހަނދާނެއް ނުހުރެއެވެ. ކެނެޑާއަށް ނިސްބަތްވާ މި ނެށުންތެރިޔާއަށް އޭނާގެ ނެށުމުގެ ހުނަރާއެކު ގިނަ ފިލްމްތަކުން ދަނީ ފުރުސަތު ލިބެމުންނެވެ.\nބޮލީވުޑްގެ އެންމެ ކުޅަދާނަ ނެށުންތެރިޔާ ނޯރާ ފަތޭހީ އެންމެ ފަހުން ފެނިގެން ގޮސްފައިވަނީ ވިކީ ކޯޝަލް އާއި އެކީ ކުޅުނު ލަވަ “ޕަޗްތާއޯގީ” އިންނެވެ. ނޯރާ ގޮތެއްގައި ބޮލީވުޑްގައި މަޝްހޫރުވެފައި އޮންނަނީ މަޝްހޫރު ނެށުންތެރިއެއްގެ ގޮތުގައެވެ. ނަމަވެސް މިލަވައިން އޭނާ ފެނިގެން ގޮސްފައިވަނީ މަޑުމަތިރި ކެހިވެރި ލޯބިވެރިއެއްގެ ގޮތުގައެވެ.\nއެ ލަވަޔަށް ލިބުނު ތަރުހީބާއިއެކު ލަވައިގެ ޑައިރެކްޓަރ ބުޝަން ކުމާރު މިހާރު ނިންމާފައިވަނީ އެލަވައިގެ އަންހެން ވާޝަންއެއް ނެރުމަށެވެ. އޮރިޖިނަލް ލަވަޔާއި ހިލާފަށް މިލަވައިން އޭނާ ފެނިގެން ދާނީ ހިތްފަޅައިގެން ގޮސްފައިވާ ލޯބިވެރިއެއް ގޮތުގައެވެ. އަދި މިލަވަ ކޮރިއޮގްރާފް ކުރާނީ އިންޓަނެޝަނަލް މިއުޒިކް ވީޑިއޯ ފެންވަރަށް ކަމަށް ބުޝަން ކުމާރު ބުނެއެވެ.\nމި ލަވަ ރިލީޒްކުރާ ދުވަހެއް ނުބުނި ނުމަވެސް ބުޝަން ބުނީ ވަރަށް އަވަހަށް މި ލަވަ ބެލުންތެރިންނަށް ފެނިގެންދާނެ ކަމަށެވެ.


Op-ed: "Maldives" ah brand extension eh beynunvefai!\nލަންޑަން 6، ނޮވެމްބަރު 2018: ދުނިޔޭގެ އެންމެ ބޮޑު އެއް ޓޫރިޒަމް ފެއާ ކަމަށްވާ ވޯލްޑް ޓްރެވަލް މާކެޓުގެ ރާއްޖޭގެ ސްޓޯލް -- ފޮޓޯ: އަވަސް އާކައިވް\nއެޑިޓަރުގެ ނޯޓް: މިއީ އެމްއެމްޕީއާރުސީގެ ކުރީގެ އެކްޓިން މެނޭޖިން ޑިރެކްޓަރު ހާރިސް މުހައްމަދު ލިޔުއްވާފައިވާ އިލްމީ މަޒުމޫނެކެވެ. އޭނާ މި މަޒުމޫނު ލިޔުއްވާފައި ވަނީ ކޮވިޑް-19 އާ ގުޅިގެން ރާއްޖޭގެ ޓޫރިޒަމަށް ކުރިމަތިވެފައިވާ ދަތި އުނދަގޫ ދަނޑިވަޅުގައި ޓޫރިޒަމް މާކެޓް ކުރުމުގައި މަސައްކަތް ކުރެވިދާނެ ގޮތްތަކެއް އޭނާގެ ތަޖުރިބާއިން ހިއްސާ ކުރެއްވުމަށެވެ.\nދިވެހިރާއްޖޭގައި ފަތުރުވެރިކަމުގެ ސިނާއަތް ފެށުނީ 1972 ވަނަ އަހަރު، ވަރަށް އާދައިގެ ގޮތަކަށެވެ. ވޭތުވެދިޔަ ދުވަސްތަކުގައި ދިވެހިރާއްޖޭގެ ފަތުރުވެރިކަން ކުރިއަރައިގެން ގޮސް މިހާރު ރާއްޖެއަކީ ދުނިޔޭގެ ފަތުރުވެރިންގެ މެދުގައި އެންމެ މަޝްހޫރު އެއް މަންޒިލެވެ. ހާއްސަކޮށް ދުނިޔޭގެ މަތީފެންވަރުގެ ފަތުރުވެރިންގެ މެދުގަ އެވެ. މަތީފެންވަރުގެ އެތައް ހިދުމަތަކާއެކު ތަފާތު އެތައް ކަމެއް ރާއްޖޭގައި ތައާރަފް ކުރެވެފައި ވެއެވެ. ޒަމާނީ ޓެކްނޮލޮޖީ އާއިއެކު މުޅި ދުނިޔެއަށް ވެސް އަލަށް ފަރުމާކޮށް ތައްޔާރު ކުރެވިފައިވާ އެތައް ކޮންސެޕްޓެކެވެ.\nމި ސިނާއަތުގައި ކުރާ މިކަހަލަ އާ ކޮންމެ އިންވެސްޓަކަށް އެތައް ހަރަދެއް ކުރެ އެވެ. ރާއްޖެ ފަދަ އެހެން ގައުމުތަކުން ލިބެންހުންނަ ޕްރޮޑަކްޓް ނުވަތަ ހިދުމަތްތަކާއި ތަފާތު ކުރުމަށެވެ. ޑިފަރެންޝިއޭޓް ކުރުމަށެވެ. އަދި ރާއްޖޭގެ އެއް ޕޮރޮޑަކްޓް އަނެއް ޕޮރޮޑަކްޓާއި ތަފާތު ކުރުމަށް ވެސް މެއެވެ. ޑެސްޓިނޭޝަން މާކެޓިންގެ މިސްރާބު ވެސް މިހާތަނަށް ބައްޓަން ކުރެވިފައިވަނީ އެހެންނެވެ. މި ފެންވަރުގެ އެހެން މަންޒިލްތަކާއި ރާއްޖެއާއި ތަފާތު ކުރުމަށެވެ. ޓާގެޓް އޯޑިއަންސްގެ ސަމާލުކަން ފަސޭހައިން ހޯދާ ޝައުގުވެރި ކުރުވުމަށެވެ.\nކަންމިހެން ހުރުމާއެކު، ދުނިޔޭގެ ފަތުރުވެރިކަމުގެ ބާޒާރުގައި ރާއްޖެ ފާހަގަ ވެފައި ވަނީ އަގު ބޮޑު "ލަގްޒަރީ" މަންޒިލެއްގެ ގޮތުގަ އެވެ. ހަމައެހެންމެ، ރާއްޖެއަށް ފަތުރުވެރިން އުފުލާ ގިނަ އެއާލައިން ތަކުން ދެކެނީ ވެސް އެގޮތަށެވެ. އެހެންކަމުން ރާއްޖެއަށް ވިއްކާ ޓިކެޓްގެ އަގު ހުންނަނީ ރާއްޖެ ފަދަ، އަދި ރާއްޖެ ކައިރީގައިވާ އެހެން ގައުމުތަކަށް ވިއްކާ ޓިކެޓްތަކުގެ އަގުތަކާ އަޅާބަލާއިރު ބޮޑުތަނުން މަތީގަ އެވެ. ލަގްޒަރީ މަންޒިލަކަށް ވުމުންނެވެ.\nފަހަކަށްއައިސް ރާއްޖޭގައި ހުޅުވިފައިވަނީ މިފަދަ ތަފާތު އެތައް ރިސޯޓްތަކެއް އެކަންޏެއް ވެސް ނޫނެވެ. ތަފާތު އަގުތަކުގެ ތަފާތު ފެންވަރުގެ އެތައް ޕްރޮޑަކްޓެއް ވަނީ ތައާރަފް ކުރެވިފަ އެވެ. މެދުފަންތީގެ ފަތުރުވެރިންނަށް އަމާޒު ކޮށްގެން ތައްޔާރު ކުރެވިފައިވާ ހޮޓާތަކާއި، ޢަދަދު ނުކުރެވޭ ގެސްޓްހައުސް ތަކާއި ސަފާރީ އުޅަނދުތަކުންނެވެ. އެހެން ކަމުން ފަތުރުވެރިންނަށް އަމާޒު ކޮށްގެން ތައްޔާރު ކުރެވިފައިވާ އެނދުތަކުގެ އަދަދު ވަނީ، މީގެ ދިހަ ވަރަކަށް އަހަރުކުރިއާ އަޅާބަޅާއިރު، އެތައް ގުނަ އިތުރުވެފަ އެވެ.\nނަމަވެސް، ފަތުރުވެރިކަމުގެ ރޭހުގައި ރާއްޖެއާއި ވާދަކުރާ އެހެން ގައުމުތަކުން ވެސް އަންނަނީ ހަމަމިފަދަ ގޮތްގޮތަކަށް މަސަތްކަތް ކުރަމުންނެވެ. ރާއްޖެއިން ނުކުރާ ކިތަންމެ ކަމެއް އެ ގައުމުތަކުން އަންނަނީ ކުރަމުންނެވެ. މިފަދަ ތަފާތު ސެގްމެންޓް ތައް މާކެޓް ކުރުމަށެވެ. އެ ގައުތަކުގެ ސަގާފަތާއި އާދަކާދަ ދެއްކުމުގެ ތެރެއިންނެވެ. އާސާރީ ތަންތަނާއި ކަންކަން ޕްރަމޯޓް ކޮށްގެންނެވެ. ކެއިންބުއިމަށް ބޭނުންކުރާ ތަފާތު ކާނާއާއި ރަހަތަކުގެ ތެރެއިންނެވެ. އެ ގައުމުތަކަށް ލިބިފައިވާ ގުދުރަތީ އެތައް ވަސީލަތްކަކެއްގެ ބޭނުން ހިފައިގެނެވެ. ތަހުޒީބު ސަހަރުތަކާއި ގަދީމީ "ޓްރައިބަލް" ސަރަހައްދުތަކުގެ ތަފާތުގެ ތެރެއިންނެވެ. ޒަމާނީ ޝޮޕިން ސެންޓަރުތަކާއި އާސާރީ އަމިއްލަ އުފެއްދުންތައް އުފައްދާގޮތް ދައްކުވައި ދީގެންނެވެ. ސަގާފީ ތަމްސީލްތަކާއި އާސާރުތަށް ދައްކުވައި ދީގެންނެވެ.\nކަންމިހެން ހުރުމާއިއެކު، ރާއްޖެ ނުވަތަ "މޯލްޑިވްސް" މި މަޝްހޫރު ބްރޭންޑް ގެ ތެރެއަށް "ބްރޭންޑް އެކްސްޓެންޝަން" ތަކެއް ތައާރަފު ކުރަންވީ ވަގުތު ޖެހިއްޖެ ކަމަށް ދެކެމެވެ. މޯލްޑިވްސް ބްރޭންޑްގައި މިހާރު ވިއްކާ ތަފާތު ފެންވަރުގެ ތަފާތު ވައްތަރު ޕްރޮޑަކްޓް ތައް، އަމާޒު ކުރެވޭ ތަފާތު މާކެޓްތަކަށް ފަސޭހަ ކަމާއިއެކު މާކެޓް ކުރުމަށެވެ. އެ ޕްރޮޑަކްޓެއް އަމާޒުކުރާ މާކެޓަކަށް ފަސޭހައިން ވާސިލު ވުމަށްޓަކަ އެވެ. އަމާޒުކުރާ އޯޑިއަންސްގެ ސަމާލުކަން ފަސޭހައިން އަތުލައިގަތުމަށެވެ.\nމިހާރު ރާއްޖޭއަކީ ހަމައެކަނި "ލަގްޒަރީ" މަންޒިލެއް ނޫންކަން ފަސޭހައިން ބުނެދިނުމަށެވެ. އަދި މި ނޫނަސް އެތައްކަމެއް ބުނެދިނުމަށާއި އޮޅުންބޮޅުން ކުޑަ ކުރުމަށެވެ.\nބްރޭންޑް އެކްސްޓެންޝަނެއްގެ ގޮތުގައި، ގެސްޓްހައުސް ސެގްމެންޓް ތަމްސީލު ކުރުމަށް "މޯލްޑިވްސް ބަޖެޓް" ނުވަތަ "ބަޖެޓް މޯލްޑިވްސް" ވެސް ކީދާނެ އެވެ. އަދި "ވޮލެޓް މޯލްޑިވްސް" ނުވަތަ "މޯލްޑިވްސް ވޮލެޓް" ވެސް ކީދާނެ އެވެ. އަދި "ހޯމް ސްޓޭ މޯލްޑިވްސް" ނުވަތަ "މޯލްޑިވްސް ހޯމްސްޓޭ" ވެސް ކީދާނެ އެވެ. ސަފާރީ ސެގްމެންޓް ތަމްސީލު ކުރުމަށް "ފްލޯޓިން މޯލްޑިވްސް" ކީދާނެ އެވެ. ނުވަތަ ތަފާތު ރީތި ބަހެއް އުފައްދާ "މޯލްޑިވްސް" ގެ ކުރިއަށް ނުވަތަ ފަހަތަށް ލެވިދާނެ އެވެ.\nފަސޭހައިން މާކެޓް ކުރެވޭނެ ގޮތްތަކަށް ވިސްނައިގެންނެވެ. އަދި ވިސްނުންތެރި ކަމާއިއެކު ރަގަޅު ޓެގްލްއިންތަކާއި އެކު މި އެކްސްޓެންޝަންތައް ތައާރަފުކޮށް، ޑެސްޓިނޭޝަން މާކެޓިންއަށް ހަރުދަނާ ބަދަލުތަކެއް ގެނެސް ތަފާތު މާކެޓްތަކުގައި ރާއްޖެ ޕްރަމޯޓް ކުރެވިދާނެ އެވެ. މިގޮތުން މުޅިން އާ މާކެޓް ތަކަކަށް ދިވެހިރާއްޖެ ތައރަފު ކުރަންވީ ވަގުތު ޖެހިއްޖެ ކަމަށްވެސް ދެކެމެވެ.\nހަމަ މިއާއެކު އިތުރު ދާއިރާތަކުން އިންވެސްޓްކޮށް ރާއްޖޭގެ "އެޓްރެކްޓިވްނެސް" އިތުރު ކުރަންވީ ވަގުތު ޖެހިއްޖެ ކަމަށްވެސް ދެކެމެވެ. ދުނިޔޭގެ ފެންވަރުގެ ބޮޑެތި ޝޮޕިންމޯލް ތަކާއި ތީމްޕާކް ފަދަ ތަންތަން ހަދައިގެންނެވެ. އަދި އެތަނެއް ފެނުމުން ޙައިރާން ކުރުވާފަދަ ލޭންޑްމާކެއް ހަދައިގެންނެވެ. މިފަދަ އެތަށްކަމެއްގެ ތެރެއިންނެވެ. މި ސިނާއަތުން ގައުމީ އިގްތިސޯދަށް ކުރާފައިދާ ބޮޑު ކުރުމަށެވެ.\nމި ދުވަސްކޮޅަކީ، މުޅި ދުނިޔެއަށް ދިމާވެފައިވާ ސިއްހީ އަދި އިގްތިސޯދީ ކާރިސާއެއްގެ ދުވަސްވަރު ކަމުން ކުރިއަށްއޮތް އަށެއްކަ މަސް ދުވަހު، ނުވަތަ އެއަށްވުރެ ވެސް ގިނަދުވަހު ދުނިޔޭގެ އެއްވެސް ގައުމަކުން، ގައުމުން ބޭރަށް، އާއްމުކޮށް ދަތުރުފަތުރު ކުރުން ފަށާފާނެ ކަމުގެ އުއްމީދު ކުޑައެވެ. ހާއްސަކޮށް މުޅި ދުނިޔެ އެ ބަލިމަޑުކަމާއި ކުރިމަތިލަމުން މިދާ ކޮވިޑް-19 އަށް އިތުބާރު ހިފޭ ވެކްސިނެއް އުފެއްދުމުގެ ކުރިންނެވެ.\nއެހެންކަމުން މިވަގުތުގެ ބޭނުންހިފާ، ރަނގަޅަށް ތައްޔާރުވެ ބްރޭންޑް އެކްސްޓެންޝަންތައް ތައާރަފުކޮށް، ޕޭޓެންޓް ރައިޓްސް ތަކާއި އަދި އެނޫނަސް ބޭނުން ވާނެ އެންމެހާ ކަމެއް ފުރިހަމަ ކުރުމަށްފަހު، ހަރުދަނާ "ސެގްމެންޓް މާކެޓިން ސްޓްރެޓެޖީ" ތަކެއްގެ ތެރެއިން، ކުރު ރާސްތާ އާއި މެދުރާސްތާ އަދި ދުރު ރާސްތާ ޑެސްޓިނޭޝަން މާކެޓިން ކެމްޕެއިނެއް ފަށަން ތައްޔާރުވުން މުހިންމެވެ.\nއެގޮތުން ދިވެހިރާއްޖެ ޕްރަމޯޓް ކުރުމަށް ލަގްޒަރީ އިވެންޓްތަކުގައި ބައިވެރި ވުމުގެ އިތުރަށް، ތަފާތު އާ މާކެޓްތަކަށް ރާއްޖެ ތައާރަފް ކުރުމަށް އެފަދަ މާކެޓްތަކުގެ އެކިއެކި އިވެންޓްތަކުގައި ބައިވެރިވުމާއި ރާއްޖޭގައި އެފަދަ އިވެންޓްތަށް ބޭއްވުމަށް ތައްޔާރުވުން ވަރަށް މުހިންމު ކަމުގައި ދެކެމެވެ. މި ގޮތުން ރަސްމީ ޑެސްޓިނޭޝަން މާކެޓިން އެޖެންސީއިން އަހަރަކު މަދުވެގެން އެފަދަ ތިން އިވެންޓް ބޭއްވުން ކޮންމެހެން ބޭނުންތެރި އެވެ. އަހަރުގެ އެކިދުވަސްވަރާއި ދިމާވާ ގޮތަށް ވިސްނައިގެންނެވެ. ލަގްޒަރީ، ގެސްޓްހައުސް އަދި ސަފާރީ ފަދަ އެކި ސެގްމެންޓް ތަކަށް އަމާޒު ކޮށްގެން ނެވެ.\nމީގެ އިތުރުން ރާއްޖޭގައި ވިއްކާ ޕްރޮޑަކްޓްތަކުގެ ކޮލިޓީ ހިފެހެއްޓުމަށްޓަކައި ހަރުދަނާ "ކޮލިޓީ ކޮންޓްރޯލް ފްރޭމްވޯކެއް" އެކުލަވާލާ ތަންފީޒު ކުރުމުގެ މަސައްކަތް ސަރުކާރުން ފަށަންވީ ވަގުތު ޖެހިއްޖެ ކަމުގައި ވެސް ދެކެމެވެ. ނުވަތަ "ސްޓާ ރޭންކިން ސިސްޓަމެއް" ތައާރަފު ކުރަންވީ ވަގުތު އަތުވެއްޖެ ކަމުގައި ދެކެމެވެ. އޭގެ ސަބަނުން ތަފާތު އެކިދާއިރާ ތަކުން މި ސިނާއަތަށް ފައިދާތަކެއް ކުރާނެ ކަމީ ޝައްކެއް އުފެދޭ ކަމެއް ނޫނެވެ. އެގޮތުން ކޮލިޓީ ހިފެހެއްޓުމާއި، ސަޕްލައި ކޮންޓްރޯލް ކުރުމާއި، ތިމާވެށި ރައްކާތެރި ކުރުމާއި، މުވައްޒަފުންނާ ގުޅުންހުރި ކަންކަމާއި، ސަލާމަތާއި ރައްކާތެރި ކަމަށް ކަށަވަރު ކުރަން ޖެހޭ ކަންކަމުގެ އިތުރުން، ކާބޯތަކެއްޗާއި ދަތުރުފަތުރާއި ގުޅުންހުރި ކަންކަންފަދަ ކަންކަމަށް ހެދިފައިވާ ގާނޫނާއި ގަވާއިދުތަށް ތަންފީޒު ވަމުންދާކަން ކަށަވަރުކުރުމަށް ބޮޑެތި ކުރިއެތުންތަކެއް ލިބިގެންދާނެ ކަމަށް ދެކެމެވެ.\nއަދި އުސޫލެއްނެތި މުޅި ރާއްޖެއަށް ފަތުރުވެރިކަން ފެތުރޭގޮތަށް އޮވެ ދިމާވެދާނެ ނޭދެވޭ ކުޑަކުޑަކަމަކުން މުޅި އިންޑަސްޓްރީއަށް ދިމާވެދާނެ ނޭދެވޭ ކަންކަން މަދުކުރެވިގެން ދާނެ ކަމަށް ދެކެމެވެ. މިސާލަކަށް ރިސޯޓްތަކުގައި މަސައްކަތް ކުރާ ދިވެހިންނާއި ބޭރު މީހުންގެ ރޭޝިއޯ ހިފެއްޓުން ފަދަ "މިނިމަމް ރިކުއާމަންޓް" ތަކުގެ ކަންކަން ފަސޭހަ ކަމާއިއެކު ކޮންޓްރޯލް ކުރެވިދާނެ ކަމުގައި ދެކެމެވެ. ހުންނަން ޖެހޭ މިންގަޑު ނުހިފެހެއްޓޭނަމަ އެ ޕޮރޮޕަޓީއެއްގެ ސްޓާރޭންކިން ލިސްޓް ދަށްކޮށް، ލިސްޓްކޮށް، އާއްމުކޮށް ޝާއީރު ކުރެވިދާނެ އެވެ. ހަމައެހެންމެ ހެދިފައިވާ އުޞޫލްތަކާއި ގަވާއިދުތަކަށް ބަރާބަރަށް ޢަމަލުކުރާ ފަރާތްތަށް ފާހަގަކޮށް، އަގު ވަޒަންކޮށް، ހިތްވަރު ދިނުމަށް ގައުމީ ފެންވަރުގައި ފާހަގަ ކުރުމަށް ވެސް މި ފްރޭމްވޯކް ބޭނުން ކުރެވިދާނެ އެވެ. އެހެން ކަމުން، މިފަދަ ނިޒާމެއްގެ ސަބަބުން އެންމެންގެ ލާބަޔާ މަންފާއާއި ގައުމީ މަންފާ އިތުރު ވެގެން ދާނެކަމުގައި ދެކެމެވެ. ވަކިފަރާތަކަށް ނުޖެހި، ނުފޫޒުތަކުން އެއްކިބާވެތިބެ ކަނޑައެޅިފައިވާ މަގުސަދު ހާސިލް ކުރުމަށް، ކަމާބެހޭ ފަރާތްތަކުން ތެދުވެރި ކަމާއެކު މަސައްކަތް ކުރެވޭ ނަމަ އެވެ.\nދެން ލިޔާ ލިޔުމެއްގައި، ފަސޭހައިން ރާއްޖެއަށް ތައާރަފް ކުރެވިދާނެ އާ މާކެޓް ތަކާބެ ހޭގޮތުން ބާލާލެވެތޯ މަސައްކަތް ކުރާނަމެވެ.\nޓޫރިޒަމް އޮޕް - އެޑް\nޕްރޮމޯޝަނަށް ރާއްޖެ އެއް ވިއުގައިގެ ތެރެެއަށް ދިއުން


Kuda dhaureh gai memberun kuri masakkaiy gina, musaara halaalu: Nasheed\nކުޑަ ދައުރެއްގައި މެންބަރުންގެ މަސައްކަތް ގިނަ، މުސާރަ ހަލާލު: ނަޝީދު\nމަޖިލީހުގެ ރައީސް މުހައްމަދު ނަޝީދު: މެންބަރުންގެ މަސައްކަތަށް ތައުރީފު ކުރެއްވި -- ފޮޓޯ: މަޖިލީސް\nރައްޔިތުންގެ މަޖިލީހުގެ ތިންވަނަ ދައުރަކީ އެހެން ދައުރުތަކަށް ވުރެ ކުޑަ ދައުރެއް ނަމަވެސް އެ ދައުރުގައި މެންބަރުން ވަރަށް ގިނަ މަސައްކަތްތަކެއް ކުރައްވާފައިވާ ވިދާޅުވެ މެންބަރުންނަށް މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ތައުރީފު ކުރައްވައިފި އެވެ.\nމަޖިލީހުގެ ތިންވަނަ ދައުރުގެ ފަހު ޖަލްސާ މިއަދު ބޭއްވިއިރު، ޖަލްސާގައި ވާހަކަ ދައްކަވަމުން ރައީސް ނަޝީދު ވިދާޅުވީ ނިމިގެންދިޔައީ 19 ވަނަ މަޖިލީހުގެ ފުރަތަމަ ދައުރަށްވުރެ "ކުޑަ ދައުރެއް" ކަމަށެވެ. އެ ގޮތުން ކުރީ ދައުރު ކުރިއަށް ދިޔައީ 94 ދުވަހުގައި ކަމަށާއި މި ދައުރުގެ މުއްދަތަކީ 64 ދުވަސް ކަން އެމަނިކުފާނު ފާހަގަ ކުރެއްވި އެވެ.\nއެމަނިކުފާނު ވިދާޅުވީ 33 ޖަލްސާގައި 128 ގަޑިއިރާއި 37 މިނެޓް ހޭދަކުރެވުނުއިރު، މެންބަރުން 92 ޕަސެންޓަށް ޖަލްސާތަކަށް ވަޑައިގެންނެވި ކަމަށެވެ. އަދި 395 ކޮމިޓީ ބައްދަލުވުމެއް ބާއްވައި 441 ގަޑިއިރު ވަނީ ހޭދަކޮށްފަ އެވެ. އެހެންކަމުން ދުވާލެއްގެ މައްޗަށް އަށް ގަޑިއިރަށްވުރެ ގިނަ ވަގުތު މަޖިލީހުގައި މެންބަރުން މަސައްކަތް ކޮށްފައިވާ ކަަމަށް އެމަނިކުފާނު ވިދާޅުވި އެވެ.\n"ކޮންމެ ދުވަހަކު އަށް ގަޑިއިރު އިއްޒަތްތެރި މެންބަރުންނަށް މަސައްކަތް ކުރެވިއްޖެ، ވަރަށް ބޮޑަށް ޝުކުރިއްޔާ އިއްޒަތްތެރި މެންބަރުންނަށް، އަޅުގަނޑަށް ލަފާ ކުރެވޭ ގޮތުގައި މުސާރަ ހަލާލު،" ރައީސް ނަޝީދު ވިދާޅުވި އެވެ.\nނިމިގެން ދިޔަ ދައުރުގައި މަޖިލީހުން ބޮޑެތި މަސައްކަތްތަކެއް ކޮށްފައިވެ އެވެ. އޭގެ ތެރޭގައި ސުޕްރީމް ކޯޓުގެ ފަނޑިޔާރުންގެ ބެންޗުގައި ތިއްބެވި ބޭފުޅުން ބަދަލު ކުރުމުގެ އިތުރުން އާމްދަނީން ޓެކްސް ނެގުމުގެ ބިލާއި ލާމަރުކަޒީ ނިޒާމު ހަރުދަނާ ކުރުމުގެ ބިލްތަކުގެ މަސައްކަތް ވެސް ހިމެނެ އެވެ. އަންނަ އަހަރަށް ދައުލަތުން ލަފާ ކުރާ ބަޖެޓްގެ މަސައްކަތް ވެސް ވަނީ ކޮށްފަ އެވެ.


26 ޑިސެންބަރު 2015، ރިފަރެންސް: -\nދިވެހިރާއްޖޭގެ އެއްބައިވަންތަކަމުގެ ދުވަހުގެ މުނާސަބަތުގައި، ރާއްޖޭގެ އެންމެހައި ލޮބުވެތި ރައްޔިތުންނަށް އަޅުގަނޑު ވަރަށް އިޚްލާޞްތެރިކަމާއެކު ތަހުނިޔާ ދަންނަވައި، ދުވަހުގެ ހެޔޮއެދުންތައް އަރިސްކުރަމެވެ.\nރާއްޖޭގެ އެއްބައިވަންތަކަމުގެ ދުވަސް ފާހަގަކުރަމުން މިދަނީ، މީގެ 11 އަހަރު ކުރިން 2004 ވަނަ އަހަރުގެ ޑިސެންބަރު މަހުގެ 26 ވަނަ ދުވަހު ރާއްޖެއަށް ކުރިމަތިވި ސުނާމީގެ ހިތާމަވެރި ކާރިސާއާ ގުޅިގެން ރާއްޖޭގެ ލޮބުވެތި ރައްޔިތުން ދައްކަވައިދެއްވި އެކުވެރިކަމާއި އަޚްވަންތަކަމާއި، ޤައުމީ އެއްބައިވަންތަކަމުގެ މަތިވެރި ގުޅުމުގެ ހަނދާންތައް އާކުރުމަށްޓަކައެވެ.\nސުނާމީ ކާރިސާގައި އަޅުގަނޑުމެންގެ ތެރެއިން މިދުނިޔެ ދޫކުރި އުޚްތުންނަށާއި އަޚުންގެ ފުރާނައަށް، މާތްﷲ ސުވަރުގޭގެ މަތިވެރި ނިޢުމަތް މިންވަރު ކުރެއްވުން އެދި އެކަލާނގެ ޙަޟްރަތުގައި ދުޢާ ދަންނަވަމެވެ.\nސުނާމީ ކާރިސާގެ ހިތި ހަނދާންތައް މިއަދުވެސް ސިފަވެގެން މިދަނީ ހިތާމައިގެ އަސަރުގަދަ ޝުޢޫރުތަކާ އެކުގައެވެ. އެދުވަހު އަމިއްލަ ފުރާނައަށްވުރެ ބޮޑަށް އަޅުގަނޑުމެން އިސްކަންދިނީ އަނެކާގެ ފުރާނަ ސަލާމަތްކުރުމަށެވެ. އެފަދަ ހިތްދަތި އަދި ޚުޠޫރަތްތެރި ދަނޑިވަޅުގައިވެސް އަމިއްލަ ނަފްސުގެ މައްޗަށް ތިމާގެ ޤައުމާއި މުޖްތަމަޢުގެ ސަލާމަތްތެރިކަން އިސްކުރި ކުރުމަކީ، ސުނާމީ ކާރިސާއިން ދިވެހިން ދަސްކުރި އެންމެ މުހިންމު ފިލާވަޅެވެ. އަދި އެއީ ޤައުމީ އެއްބައިވަންތަކަމުގެ ދުވަސް ފާހަގަކުރުމުގެ މުހިންމު ޝިޢާރެވެ.\nއެހެންކަމުން، އެދުވަހު ދިވެހި ރައްޔިތުން ދައްކަވައިދެއްވި އެއްބައިވަންތަކަމުގެ ވަރުގަދަ ގުޅުން، އަޅުގަނޑުމެން އެންމެންގެ ހިތްމައްޗަށް ގެނެސް، އެ ހާދިސާއިން މިއަދުވެސް ޢިބްރަތް ހާސިލު ކުރެއްވުމަށް އަޅުގަނޑު ގޮވާލަމެވެ. އަދި އަޅުގަނޑުމެންގެ މެދުގައި އުފެދިފައިވާ އެއްބައިވަންތަކަމާއި އަޚްވަންތަކަމުގެ ގުޅުމަށް ބުރޫއަރާފަދަ އަދި ޤައުމުގެ މަޞްލަޙަތު ގެއްލޭފަދަ ޢަމަލުތައް ހިންގުމަށް، އެއްވެސް ފަރާތަކަށް ޖާގަ ނުދެއްވުމަށްވެސް އަޅުގަނޑު އިލްތިމާސް ކުރަމެވެ.\nމާތްﷲ، އެކިއެކި ނުރައްކާތެރި ކާރިސާތަކުން ރާއްޖެއާއި ރާއްޖޭގެ ރައްޔިތުން ސަލާމަތްކުރައްވާށިއެވެ! އަޅުގަނޑުމެންގެ މެދުގައި އޮތް އެކުވެރިކަމާއި އެއްބައިވަންތަކަމުގެ ގުޅުން އިތުރަށް ވަރުގަދަކޮށް، ޚިޔާލު ތަފާތުވާ ކަންކަމުގައިވެސް ޤައުމުގެ މަޞްލަޙަތު ކުރިއަށް ނެރުމުގެ ހިތްވަރު ދެއްވާށިއެވެ! ރާއްޖެއަށް އަމަންއަމާންކަމާއި ހެޔޮ ގޮތްތައް މިންވަރުކުރައްވާށިއެވެ! އާމީން.


Redwave Living, emme gina mudhaa eh thaakun libey fihaara | Mihaaru\nރެޑްވޭވް ލިވިން: އެ ފިހާރަ އިން ތަފާތު ވައްތަރު ތަކުގެ ފަރުނީޗު ވިއްކާ.-- ވީޑިއޯ: މިހާރު\nރެޑްވޭވް ލިވިން، އެންމެ ގިނަ މުދާ އެއްތާކުން ލިބޭ ފިހާރަ\n18 ޖޫން 2018 - 13:15\nނަމަވެސް އެ ފިހާރަތަކުގެ ތެރެއިން ރެޑްވޭވުން، ހީނާމާގޭ ޕާކިން ޒޯން ކުރިމަތިން ނިރޮޅު މަގުގައި ހުޅުވާފައިވާ ފަރުނީޗަރު ފިހާރަ "ރެޑްވޭވް ލިވިން" އަކީ ހުރިހާ ގޮތަކުން ވެސް ތަފާތު ފިހާރައެކެވެ.\nރެޑްވޭވް ލިވިން: މިތަނުން ވިއްކާ އެއްޗެހީގެ އަގު މާކެޓުގެ އަގުތަކާ އަޅާ ބަލާއިރު ހެޔޮ ވާނެ ކަމަށް އެ ފިހާރަ އިން ބުނޭ.-- ފޮޓޯ: ނިޝާން އަލީ/މިހާރު\nމާލޭގައި މިހާރު ހިންގަމުން އަންނަ އެންމެ ބޮޑެތި ފިހާރަތަކުގެ ތެރޭގައި އެތަން ހިމެނޭނެ އެވެ. އަަދި އެ ތަނުން ވިއްކާ ސާމާނު ވެސް ވަރަށް ގިނަ އެވެ. އެ ފިހާރަ އަކީ މާލޭގައި އެއް ތަނަކުން އެންމެ ގިނަ ސާމާނު ލިބެން ހުރި ފިހާރަ އެވެ.\nގޭތެރެ އަށް ބޭނުންވާ ފަރުނީޗަރުން ފެށިގެން ގޮސް ޓީވީ އާއި ކާ މޭޒު އަދި ސޯފާ ފަދަ އެތައް ސާމާނެއް އެތަނުން ވިއްކަ އެވެ. އެހެން ފިހާރަތަކާ އަޅައި ބަލާއިރު، މި ތަނުގެ އަގުތައް ހެޔޮވެފައި، ޖީބަށް ލުއިކޮށް ގިނަ ސާމާނު ގަނެލެވޭނެ އެވެ.\nރެޑްވޭވް ލިވިން އަކީ މިހާރު މާލޭގައި ހިންގާ އެންމެ ބޮޑު އެއް ފިހާރަ.-- ފޮޓޯ: ނިޝާން އަލީ/މިހާރު\nއަގާ އަޅައި ބަލާއިރު މި ތަނުން ވިއްކާ ސާމާނުގެ ކޮލެޓީ ރަނގަޅުވެފައި، ފަރުނީޗަރުތަކުގެ ޑިޒައިން ވެސް ހިތްގައިމެވެ. އަދި ގޭތެރޭގެ ސާމާނުގެ އިތުރުން އޮފީސްތަކަށް ބޭނުންވާ ގޮނޑި އާއި މޭޒު ވެސް މި ތަނުގައި އެބަހުއްޓެވެ.\nރެޑް ވޭވް ލިވިންގެ އެންމެ ފުރިހަމަ އިހުސާސް ކޮށްލެވޭނީ އެ ތަނަށް ގޮސް، ވިއްކަން ހުރި ސާމާނުތައް ތަޖުރިބާ ކޮށްލުމުންނެވެ.\nއިތުރު ލިޔުންތައް ރީޓެއިލް ވިޔަފާރި ރެޑްވޭވް ވިޔަފާރި ޕްރޮމޯޝަން ރެޑް ވޭވް ލިވިން އެޑްވަޓޯރިއަލް\nރެޑްވޭވުން ޝާޕްގެ އިތުރު އުފެއްދުންތަކެއް ތައާރަފުކޮށްފި


November 3: Ghassan ge furathama interview\nޣައްސާން މައުމޫން އަވަސް އަށް ދެއްވި ހާއްސަ އިންޓަވިއު: ހާދިސާއަށް 32 އަހަރުވި އިރު މިއީ ނޮވެމްބަރު3ގެ ހާދިސާއާބެހޭ ގޮތުން ޣައްސާނު ވާހަކަފުޅު ދެއްކެވި ފުރަތަމަ ފަހަރު -- ވީޑިއޯ: އާއިމް ޒަމީރު | އަވަސް\nނަވާރަސަތޭކަ އައްޑިހަ އަށްވަނަ އަހަރު ރައީސް މައުމޫންގެ ހަގު ދަރިކަލުން ޣައްސާން މައުމޫންގެ އުމުރުފުޅުން އެންމެ އަށް އަހަރެވެ؛ އެ އަހަރުގެ ނޮވެންބަރު ތިންވަނަ ދުވަހު ރާއްޖެއަށް ބަޔަކު ދިން އުދުވާނީ ހަމަލާދިން އިރު ރައީސް މައުމޫނާއި އަނބިކަނބަލުން ނަސްރީނާގެ ހަތަރު ބޭފުޅުންގެ ތެރެއިން ރާއްޖޭގައި ހުންނެވީ ޣައްސާން އެކަންޏެވެ. އެ ދުވަހު ރައީސް މައުމޫނާ އެންމެ އަރިހުގައި ހުންނެވީ ވެސް އޭނާ އެވެ. މަންމައާއި ބައްޕަ ކުރެއްވި ކަންކަމާއި އެޅުއްވެވި ހުރިހާ ފިޔަވަޅެއް އެންމެ ގާތުން ފެނިވަޑައިގެންނެވީ ވެސް ޣައްސާނަށެވެ.\nއެ ދުވަހުގެ އިހުސާސްތައް ޣައްސާން އޭނާގެ ރަހުމަތްތެރިންނަށް ދޭތެރެ ދޭތެރެއިން ހިއްސާ ކުރައްވަ އެވެ. އެކުގައި މަސައްކަތް ކުރައްވާ ސިޔާސީ ބޭފުޅުންނަށް ވެސް އެ ދުވަހުގެ ވާހަކަތައް ވިދާޅުވެ ދެއްވައެވެ. ނަމަވެސް މިދިޔަ 32 އަހަރުގެ ތެރޭގައި އެ ވާހަކަތައް މީޑިއާއާ ހިއްސާ ކުރައްވާފައެއް ނުވެ އެވެ. އެ ދުވަހު ކުރެއްވުނު ތަޖުރިބާ ފުރަތަމަ ފަހަރަށް ހިއްސާ ކުރެއްވީ "އަވަސް" އާއެވެ.\nތުއްޕުޅު އިރު ޣައްސާންއަކީ ގުރުރާނަމަ ވަރަށް ބިރު ގަންނަ ކުއްޖެކެވެ. ނިދާފައި އޮންނަވަނިކޮށް ގުގުރާލައިފިނަމަ ވަގުތުން ތެދުވެ މަންމަ އާއި ބައްޕަ އަރިހަށް ވަޑައިގަންނަވަ އެވެ. އެކަން އެނގިވަޑައިގަންނަވާތީ އެ ދެ ބޭފުޅުން ތިއްބަވަނީ ވެސް އެނދުން ޖާގަ ހައްދަވައިގެންނެވެ. ނޮވެންބަރު ތިންވަނަ ދުވަހުގެ ރޭ ވެސް ޣައްސާނަށް ހޭފުޅުލެއްވުނީ ބާރުގަދަ އަޑުފައްގަނޑެއް އިވިވަޑައިގަތުމުންނެވެ. އޭނާ ހީކުރެއްވީ ގުގުރަނީ ކަމަށެވެ. ނަމަވެސް އެ އަޑުގައި ތަފާތު ކަމެއް ހުރިކަން އިހުސާސް ކުރެވުނެވެ. އެކަން ޔަގީންވެވަޑައިގެންނެވީ ދުވެވަޑައިގެން މަންމައާ ބައްޕަގެ ކޮޓަރިއަށް ވަޑައިގެންނެވުމުންނެވެ. އޭރު ކޮޓަރީގައި ހުންްނެވީ ރައީސް މައުމޫނެވެ. މަންމާފުޅު، ނަސްރީނާ ވަދެވަޑައިގެންވީ ފާހާނާގަ އެވެ. ރައީސް މައުމޫން ހުންނެވީ ފޯނެއްގަ އެވެ. އެހެން ކަމުން ކަމެއް ގޯސްވެއްޖެ ކަމުގެ އިހުސާސް ކުރެވި އެކަން ޔަގީން ވެސް ކުރެވިއްޖެ އެވެ.\n"އަޅުގަނޑު ފެނުމުން ބައްޕަ ވިދާޅުވީ ވަރަށް އަވަހަށް ބޭރަށް ދާން ތައްޔާރުވެެގެން އަންނަން. އަޅުގަނޑު ދެންނެވިން މޫނު ދޮވެލައި ދަތް އުނގުޅާ ހަދައިގެން މި އަންނަނީ ކަމަށް. ނަމަވެސް ވިދާޅުވި އެކަން ކުރައްވާނެ ކަމެއް ނެތޭ. އަވަހަށް ގަމީހަކާއި ފަޓޫލޫނެއް ލައިގެން އަންނާށޭ. ދެން ތިބި މީހުންނަށް ވެސް އަންގާށޭ ތައްޔާރުވާން،"\nޣައްސާން މައުމޫން، ނޮވެންބަރު ތިނެއްގެ ހާދިސާގެ މައުލޫމާތު އަވަސްގެ ނޫސްވެރިންނާއި ހިއްސާ ކުރައްވަނީ -- އަހުމަދު އަޝްހާދު އަބްދުﷲ (ޖެރީ) | އަވަސް\nއެންމެން ތައްޔާރުވުމުން ރައީސް މައުމޫން ނިންމެވީ ރަސްމީ ގެކޮޅު ތީމުގެއިން ނުކުންނަވާށެވެ. ފުރަތަމަ ނިންމެވީ ކާރުގައި ނުކުންނަވަން ނަމަވެސް ފައި މަގުގައި ހިންގަވާފައި ނިކުންނަވަން މައުމޫން ނިންމެވި އެވެ. އަދި އެމަނިކުފާނުގެ ޕާސަނަލް ސެކްރެޓަރީ އާދަމް ނައީމް އެދިވަޑައިގަތުމުން އޭނާގެ ގެއަށް ވަޑައިގަތުމަށް ނިންމެވީ އެވެ. އެ ބޭފުޅުން ނިކުންނެވީ ތީމު ގޭގެ ވަލު ދޮރާށިންނެވެ.\nހިންގަވާފައި ވަޑައިގެންނެވިއިރު އެންމެ ކުރީގައި ހުންނެވީ ރައީސް މައުމޫނެވެ. ދެން ނަސްރީނާ އެވެ. އޭގެ ފަހަތުގައި ޣައްސާނެވެ. ނަމަވެސް ތަންކޮޅަކަށް ހިންގަވާލެވުމާއެކު މައުމޫންގެ ކުރިފުޅުމައްޗަށް ނަސްރީނާ ވަޑައިގެން ހިންގަވަން ފެށި އެވެ. އެ މަންޒަރު ފެނި ޣައްސާން ވަޑައިގެން މަންމަގެ ކުރީގައި ހުންނަވާ ހިންގަވަން ފެށި އެވެ.\nޖަސްޓިސް ބިލްޑިންގެ ގޯޅިތެރެއިން ނުކުންނެވުމުގެ ކުރިން އެ ބޭފުޅުންނަށް ކުއްލި ސިހުމެއް ލިބިވަޑައިގެންނެވީ ޒިޔާރަތް މިސްކިތުގެ ފާރުމަތިން ބޭރަށް ފުންމާލި ދެ މީހަކު ފެނިގެނެވެ. ދެ މީހުންގެ އަތުގައި ވެސް އޭކޭ ފޯޓީސެވަންގެ ދެ ބަޑި އޮތެވެ. ލައިގެން ތިބީ މުންޑަކާއި ޓީޝާޓެކެވެ. އެއީ ތަމަޅައިގެ ދެ މީހުންނެވެ.\nއެ މީހުންނަށް ވެސް ރައީސް މައުމޫނާއި އާއިލާ ބޭފުޅުން ފެނިވަޑައިގަތެވެ. ޣައްސާން ވިދާޅުވާ ގޮތުން އެ މީހުންނާއި ހަތަރުކަޅި ވެސް ހަމަވި އެވެ. ނަމަވެސް ތަމަޅަ ބަހުން ވާހަކަތަކެއް ދެއްކުމަށް ފަހު އެ މީހުން ދިޔައީ އެވެ.\n"ގޯޅި ކަންމައްޗަށް އަރާ ހަމަވިތަނާ މިސްކިތު ފާރުއެތެރެއިން އެ ފުންމާލީ ދެ މީހުން. މުންޑު އަދެފައި ޓީޝާޓް ލާފައި ތިބި ދެ މީހުން. ކޮންމެ މީހަކު އަތުގައި އޮތް [ފަހުން ދެން އެނގެނީ] އޭކޭ ފޯޓީސެވަންގެ ބަޑިއެއް. މިއީ ހަމަ ތަމަޅައިގެން ދެ މީހުން. ދެން ހަމަ އަޅުގަނޑުމެން ވަގުތުން ހުއްޓުނީ. އެވަގުތު ވާނީ ވެސް އެހެން ކަންނޭގެ. ހުއްޓިފައި ހަމަ ކަޅިޔާ ކަޅިވެސް ހަމަވި. އެމީހުން ވެސް ހަމަ ރީއްޗަށް އަޅުގަނޑުމެންނާ ދިމާއަށް ބަލާލާފައި އެކަކު އަނެކަކާ ތަމަޅަ ބަހުން ވާހަކައެއް ދައްކާލާފައި އެސްޓީއޯ ގުދަނާ ދިމާއަށް ހިނގައްޖެ،" ޣައްސާން ވިދާޅުވި އެވެ.\nރައީސް މައުމޫން (މ) ނަސްރީނާ އިބްރާހިމް (ކ) އަދި ޣައްސާން މައުމޫން (ވ): މިއީ ނޮވެންބަރު ތިނަކަށްފަހު މުލިއާގެއަށް ދިރިއުޅުން ބަދަލު ކުރެއްވި ފަހުން 1990 ވަނަ އަހަރު ނަގާފައިވާ ފޮޓޯ -- ފޮޓޯ: ރައީސް މައުމޫން\nމައުމޫން ވަޑައިގެންނެވީ ހުދުއަސުރުމާގެއަށް ނަމަވެސް އެގެއާ ހަމައަށް ވަޑައިގެން ތަޅުގައި ހިތްޕެވިއިރު ދޮރު ހުރީ ތަޅުލައްވާފަ އެވެ. ރައީސް މައުމޫނާއި ތީމުގޭގައި ތިއްބެވި ބޭފުޅުން ބަލައި ނައީމް ވަޑައިގެންނެވީ ގޭގެ ވަލުދޮރާށި ހުޅުވާފައި ނަމަވެސް ބަޑި ތަޅަމުންދިޔަ އަޑުގެ ބިރުވެރިކަމުން ނައީމްގެ އަނބިކަނބަލުން ދޮރުތަޅުލެއްވީ އެވެ. އެކަން ކުރެއްވީ ނައީމް ވަޑައިގެންނެވި ބޭނުންފުޅު ވިދާޅުވެފައި ނެތުމުންނެވެ.\nދެން އެ ބޭފުޅުން މިސްރާބު ޖެއްސެވީ ޖެހިގެން ހުރި ގުލިސްތާނުގެއަށެވެ. ނަސީބު ދިމާކުރި ގޮތުން އެ ގޭގެ ބޭރު ދޮރާށި ހުރީ ތަޅުނުލަ އެވެ. އެހެން ކަމުން އެތެރެއަށް ވަދެވަޑައިގެންނެވިއްޖެ އެވެ. ނަމަވެސް ގެއަށް ވަންނަ ދޮރު ހުރީ ތަޅުލާފައިކަމުން ގޭގެ މީހުންނަށް އިޝާރާތެއް ލިބެންދެން އެ ބޭފުޅުން މަޑުކުރަންވަން ޖެހިވަޑައިގަތެވެ. އެއީ މުޅި މާލެއިން ކަރަންޓް ވެސް ދިޔަ ވަގުތެވެ.\n"ގުލިސްތާނުގޭ ހައްޖައްތަ ވިދާޅުވި އެ ރޭ ފިޔަވައި ހަމަ ކޮންމެ ރެއަކުހެން ބޭރު ދޮރު ވެސް ތަޅު ލައްވާ ކަމަށް. ނަމަވެސް މާތްރަސްކަލާންގެ ރަހުމަތްފުޅުން އަޅުގަނޑުމެންނަށް އެ ގެއަށް ވަދެވެން ހުރީތީ އެ ރޭ ތަޅުނުލެވި ހުރީ،" ޣައްސާން ވިދާޅުވިއެވެ.\nރައީސް މައުމޫންގެ ހަގު ދަރިކަލުން ޣައްސާން މައުމޫން، ނޮވެންބަރު ތިނެއްގެ ހާދިސާގެ މައުލޫމާތު އަވަސްގެ ނޫސްވެރިންނާއި ހިއްސާ ކުރައްވަނީ -- އަހުމަދު އަޝްހާދު އަބްދުﷲ (ޖެރީ) | އަވަސް\nރައީސް މައުމޫން ތީމުގެއިން ނުކުންނެވުމުގެ ކުރިން ވާހަކަފުޅު ދެއްކެވީ ޑިފެންސް މިނިސްޓްރީގެ ނާއިބު އިލްޔާސް އިބްރާހިމާ އެކަންޏެވެ. ޣައްސާން ކޮޓަރިކޮޅަށް ވަޑައިގެންނެވިއިރު މައުމޫން ހުންނެވީ އެ ފޯނުކޮޅުގަ އެވެ. އެ ފޯނުކޮޅު އިލްޔާސް ބޭއްވެވީ އެ ގެއަށް ބާޣީން ވަދެއްޖެ ކަމަށް ވިދާޅުވެފަ އެވެ.\nއެހެން ކަމުން އިލްޔާސްގެ ހަބަރެއް އެ ދުވަހުގެ މެންދުރުވުމާއި ހަމައަށް ލިބިވަޑައިގަތުމުގެ ކުރިން މައުމޫން ހުންނެވީ ވަރަށް ބޮޑު ކަންބޮޑުވުމެއްގަ އެވެ. އިލްޔާސް އަވަހާރަކޮށްލީ ކަމަށް ދެކެވަޑައިގެންނެވެ. ނަމަވެސް އެ ވާހަކަ ނަސްރީނާއާ ވެސް ހިއްސާ ނުކުރައްވަ އެވެ. އަދި ޣައްސާން އަރިހުގައި ވެސް ވިދާޅެއް ނުވެއެވެ.\nގުލިސްތާނުގެއަށް ވަޑައިގަތުމަށްފަހު ރައީސް މައުމޫން ފެއްޓެވީ އެކި ބޭފުޅުންނާއި ގުޅުއްވުމުގެ މަސައްކަތަކެވެ. އަދި ކަން ކުރައްވަންވީ ގޮތުގެ އިރުޝާދު ދެއްވަމުން ގެންދެވިއެވެ. ޣައްސާން ވިދާޅުވި ގޮތުގައި މުޅި ދުވަސް އަދި އެ ރޭވެސް އެމަނިކުފާނު ހޭދަކުރެއްވީ އެގޮތުގަ އެވެ. ފަހުން ނައީމް ވަޑައިގެންނެވީ އެ ގޭގެ ފޯން ވެސް ހިއްޕަވައިގެންނެވެ. އެހެން ކަމުން ދެ ފޯނުން އެކި ތަންތަނަށް ގުޅުއްވާ މުއާމަލާތް ކުރެއްވިއެވެ.\n"ދެން ބައްޕަ ނައީމް ކުރެއް އެއްސެވި އަނެއް ފޯން ކޮބައިތޯއޭ؟ ނައީމް ވިދާޅުވި އޭގެ ޗާޖެއް ނެތޭ. ތިމަންނަ މި އައީ ޗާޖަށް ޖަހާފައި އިބްރާހިމްބެ އެ ތަނުގައި ބަހައްޓަވާފައި ކަމަށް. ޗާޖްވީމަ ގެނެސްދެއްވާނެ ކަމަށް. ފަހުން އަޅުގަނޑަށް މި އެނގެނީ އެއީ ސެޓެލައިޓް ފޯނެއްކަން،"\nސެޓެލައިޓް ފޯން މައުމޫންގެ އަތްޕުޅަށް ލިބިލެއްވީ އެ ދުވަހުގެ މެންދުރު ކުރިންނެވެ. ގާތްގަނޑަކަށް 11:00 ޖަހާ އެހާކަންހާއިރު އެވެ. އެ ފޯން ލިބިވަޑައިގަތުމުން ރައީސް މައުމޫން އެންމެ ފުރަތަމަ ގުޅުއްވީ އިންޑިއާގެ ބޮޑުވަޒީރު ރަޖީވް ގާދީއާ އެވެ. އިންޑިއާގެ އެހީތެރިކަމަށް އެދިވަޑައިގަތެވެ. އަދި އިންޑިއާގެ މަދަދުވެރިކަން ލިބޭނެ ކަމުގެ ޔަގީންކަން ދެއްވި އެވެ. އޭގެ ފަހުންވެސް އެކި ގައުމުތަކުގެ ވެރިންނާއި އެކި ލެވެލްގެ ބޭފުޅުންނާއި ގުޅުއްވާ ރާއްޖޭގެ ހާލަތު ހިއްސާ ކުރެއްވެވިއެވެ. އަދި ރާއްޖެއަށް އެހީތެރިކަން ހޯއްދެވުމަށް މަސައްކަތްޕުޅު ކުރެއްވި އެވެ.\nމެޑަމް ނަސްރީނާގެ ސިޓީފުޅެއް\nޣައްސާން ވިދާޅުވި ގޮތުގައި އެ ދުވަހުގެ ހާދިސާގެ ތެރެއިން އެންމެ ބޮޑު އަސަރެއް ކުރެއްވީ މަންމަ ލިޔުއްވި ސިޓީއެއްގެ ސަބަބުންނެވެ. ފެންޑާގައި ހުރި މޭޒެއްގެ ކައިރީ އިންނަވައިގެން މަންމަ އެއްޗެއް ލިޔުއްވާތީ އެ ތަނަށް ވަޑައިގެންނެވިއެވެ. އަދި އޭގައި އޮތް އެއްޗެއް ވިދާޅުވި އެވެ.\n"މޭޒު ކައިރީ އިށީންނަވާފައި މަންމަ އެބަ އެއްޗެއް ލިޔުއްވާ. ދެން އަޅުގަނޑު ގޮސް ބަލައިލައިފިން. ކަން ދިމާކުރި ގޮތުން ބައްޕަގެ ދަރިން ތެރެއިން އަޅުގަނޑު އެކަނި ހުރީ ނޮވެންބަރު ތިނެއް 88 ގައި މާލޭގައި ބައްޕަ އަރިހުގައި. އަޅުގަނޑަށް އެކަނި އެކަންކަން ހަމަ ލޮލުން ފެންނާނީ. އަޅުގަނޑުގެ ބޭބެ އާއި ދެ ދައްތަ އޭރުވީ ކިޔަވަން ބޭރަށް ގޮސް. ދެން މަންމަގެ ސިޓީގައި މި އޮތީ ލޯބިވާ ދަރިންނޭ... މަންމައާ ބައްޕަ މި މަރުވަނީއޭ! ކޮއްކޮ ބަލައްޗޭ،"\nއެއީ ހާލަތުގެ ނުރައްކާތެރިކަން ޣައްސާނަށް އިހްސާސްވެވަޑައިގެންނެވި ވަގުތުކޮޅެވެ. ބޭރު ބަޔަކު ގައުމަށް އަރާ އުޅެނީ މަންމަ އާއި ބައްޕަ އަވަހާރަ ކޮށްލަންކަން އެނގިވަޑައިގެންނެވި އެވެ. އެެހެން ކަމުން މަންމަ އާއި ބައްޕަ ނެތް ދުނިޔެއެއްގައި ކޮއްކޮވެސް ނުހުންނާނެ ކަމަށް މަންމަ އަރިހު ޣައްސާން ވިދާޅުވި އެވެ. އެހެން ކަމުން ޣައްސާން އެދިވަޑައިގެންނެވީ ސިޓީގެ އިބާރާތް ބަދަލުކޮށްދެއްވުމަށެވެ.\n"އަޅުގަނޑު ދެންނެވިން ލިޔާށޭ، މަންމަ އާއި ބައްޕައާ ކޮއްކޮ ވެސް މި މަރުވީއޭ. ތިން ކުދިން ރަނގަޅަށް އުޅެއްޗޭ،" މީގެ 32 އަހަރުގެ ހަނދާން އާ ކުރައްވާ ޣައްސާން ވިދާޅުވި އެވެ. "އެ ހިސާބުން އަސްލު ބޮޑަށް މި އެނގުނީ ވެގެން މި އުޅެނީ މިވަރުގެ ކަމެއްކަން. އައިސްގެން އުޅޭ ބަޔަކު އައިސްގެން މި އުޅެނީ އަޅުގަނޑުގެ ބައްޕަ އާއި މަންމަ މަރާލަންކަން. މަރާލަން އެނގޭތޯ. އެތައް ބަޔަކު އެ މީހުން މެރިވެސްމެ އެ ދުވަހު،"\nޣައްސާން މައުމޫން، މަންމަ ނަސްރީނާގެ އަރިހުގައި: މިއީ ނޮވެންބަރު ތިނެއްގެ ހާދިސާގެ 8 ދުވަސް ފަހުން ޖުމްހޫރީ ދުވަހުގެ ރަސްމިއްޔާތުގައި ނަންގަވާފައިވާ ފޮޓޯއެއް\nއެ ދުވަހު ކަންބޮޑުވެވަޑައިގެން ހުންނަވާ ޣައްސާން ގެންދެވީ ތަކުރާރުކޮށް އޭނާގެ ބައްޕައާ އެއް ސުވާލެއް ކުރައްވަމުންނެވެ. އެއީ "މިކަން ނިމޭނީ ކޮން އިރަކުންތޯ" ކުރައްވާ ސުވާލެވެ. އެ ސުވާލަށް ކޮންމެ ފަހަރަކު ވެސް މައުމޫން ގެންދެވީ އޯގާތެރިކަމާއެކު ޖަވާބު ދެއްވަމުންނެވެ.\n"ފުރަަތަމަ ސުވާލު ކުރެއްވީމަ ވިދާޅުވި އިރުއެރުމުގެ ކުރިން މިކަން ނިމޭނޭ. ޣައްސާނު ދެރަ ނުވާށޭ. އަނެއްކާ އިރުއެރީމަ ގޮސް ސުވާލުކޮށްލީމަ ވިދާޅުވާނެ މިވެނި ގަޑިއެއްގެ ކުރިން ނިމޭނޭ. އެހެން ވަގުތު ދެމުން ގޮސް މެންދުރުވެސް ވެއްޖެ. އެކަމެއް ނުނިމޭ،"\nއޭގެ ފަހުން ދެން ޣައްސާނަށް ނިދުނީ އެވެ. ދެން ހޭލެވުނީ ހުކުރު ދުވަހުގެ ފަތިހު އެވެ. އޭރު ބަޑީގެ އަޑެއް ނެތެވެ. ނަމަވެސް ގޭތެރެއިން އިވެމުން ދިޔައީ ޣައްސާންގެ ހިތަށް ބިރުވެރިކަން ގެނެސްދިން އަޑުތަކެކެވެ. ގޭތެރެއިން އިނގިރޭސި ބަހުން ވާހަކަަ ދައްކާ އަޑުއިވެ އެވެ. އޭނާ ހީކުރެއްވީ ބާޣީންގެ ބަޔަކު ގެއަށް ވެންނެވީ ކަމަށެވެ.\n"އަޅުގަނޑަށް ހޭލެވެނީ ހުކުރު ދުވަހުގެ ހެނދުނު. އޭރު ބަޑީގެ އަޑެއް ނީވޭ. ނަމަވެސް އެއަށްވުރެ މާ ބިރުވެރި އަޑެއް އޭރު އިވެނީ. ގޭތެރެއިން އިނގިރޭސިން ވާހަކަ ދައްކާ އަޑު. އަޅުގަނޑު ހިތަށް އެރީ މި އައިސްގެން އުޅޭ ބަޔަކު ވަނީ ބާއޭ. ބައްޕަ އޭރުއްސުރެ ސިޓިންރޫމްގައި ހުންނެވީ. ދެން އަޅުގަނޑު އޮތް ކޮޓަރީގައި ނެތް ދޮރެއް. ދޮރުފޮތިގަނޑެއް ހުރީ. އަޅުގަނޑު މަޑުމަޑުން ބަލާލިއިރު ކަމަކުދާކަށް ނެތް، ބޮޑު ސިންގާ މީހެއް، މިލިޓަރީ ޔުނީފޯމްގައި ހުރި ދޮން މީހެއް ހުރީ. އެހެން ނަމަވެސް އޭނަ ހުރީ ބައްޕައަށް ސެލިއުޓް ނަގައިގެން. ދެން އަޅުގަނޑު ހިތަށް އަަރައިފި ސެލިއުޓް ނަގައިގެން ހުރިއްޔާ އެވާނީ ރަނގަޅު މީހަކަށޭ. އެ ވަގުތު އަޅުގަނޑު ފެނިގެން ބައްޕަ ގޮވާލައްވައިފި. ދެން ހަމަ އައީމަ މިހެން ކައިރީގައި ބަހައްޓަވާ ލައްވާފައި ވިދާޅުވެއްޖެ 'ދިސް އިސް މައި ސަން' އޭ. އެ މީހާއާ ސަލާމް ވެސް ކުރިން އަޅުގަނޑު. ދެން ފަހުން މި އެނގެނީ މިއީ ކާނަލް ޖޯޝީކަން،"\nރައީސް މައުމޫން އަދި ދަރިކަލުން ޣައްސާން މައުމޫން: ނޮވެންބަރު ތިނެއްގެ ހަނދާންތައް ޣައްސާން ކުރެއްވި\nއޭގެ ފަހުން ނަސްރުގެ ދުވަހުގެ ބަތަލެއް ކަމަށްވާ މޫސާ އަލީ ޖަލީލް ގުލިސްތާނު ގެއަށް ވަޑައިގެންނެވި އެވެ. އެ ބޭފުޅުން ސިފައިންގެ މައި މަރުކަޒު ބަންޑާރަ ކޮށްޓަށް ގެންދާށެވެ. ކާރުކޮޅުގައި ވަޑައިގެންނެވީ ރައީސް މައުމޫނާއި ނަސްރީނާ އަދި ޣައްސާނެވެ. ދެން މޫސާ ޖަލީލެވެ، ޣައްސާން އިންނެވީ މެދުގަ އެވެ. ކަނާތްފަރާތްގައި މައުމޫންވެ. ވައާތްފަރާތުގައި ނަސްރީނާ އެވެ.\n"އަޅުގަނޑުމެން ކައިރި މޫސާ ޖަލީލް ވިދާޅުވި ކާރުގައި ތިބޭއިރު ބޭރަށް ނުފެންނަ ގޮތަށް ތިރިވެގެން ތިބެއްޗޭ،"\n"އަޅުގަނޑުމެން ގޮސް ފޭބީ ބަނޑޭރި ގޭގެ ބޭރަށް. އެއީ އޭރު ހުރީ ބަނޑޭރި ގޭގެ މައި ގޭޓް ހުޅުވޭ ހާލަތެއްގައެއް ނޫން. އަޅުގަނޑު އެތަނަށް ފޭބިއިރު ފެނުނު ޝަހީދުވެފައި ތިއްބެވި ބޭފުޅުން. ޝަހީދު ހުުސައިން އާދަމް ވެސް އޮންނެވި އެތާ. ވަރަށް އެހެން ކަހަލަ އިހުސާސެއް ކުރެވުނު ވަގުތެއް އެއީ. އޭގެ ކުރިން އަޅުގަނޑު ދުވަހަކު ވެސް މަރުވެފައި އޮތް މީހެއް ނުދެކެން،"\nއޭގެ ފަހުން ތިން މަސް ދުވަސް ވަންދެން އެ ބޭފުޅުން އުޅުއްވީ ސިފައިން ގޭގައެވެ. އެ މުއްދަތުގައި މުލިއާގެ މަރާމާތު ކުރެއްވުމަސްފަހު ދެން ވަޑައިގެންނެވީ މުލިއާގެއަށެވެ. މުލިއާގޭގައި ފަސް އަހަރު ހޭދަ ކުރެއްވިއެވެ. ތީމުގެ އަލުން ޒަމާނީ ފެންވަރަށް އަދި ސަލާމަތާއި ރައްކާތެރިކަން ކަށަވަރުވާނެހެން އަލުން އިމާރާތް ކުރެއްވުމަށްފަހު ތީމުގެއަށް ބަދަލުވެވަޑައިގެންނެވީ ފަސް އަހަރު ފަހުންނެވެ.\n"އަޅުގަނޑު ދަންނަވާލަން ބޭނުން ވާހަކައެއް އެބައޮތް. ބައްތިރީސް އަހަރަކީ މިއީ އެހާ ދިގު މުއްދަތެއްވެސް ނޫން. އެހެން ނަމަވެސް މިއަދު މިއުޅޭ ބައެއް މީހުންނެއް އެ ދުވަހުގެ ހާލަތްތަކެއް ހަނދާނެއް ނެތް. އެ އަނިޔާވެރި އަމަލުގައި ނަވާރަ ދިވެހިން މަރާލި. އެކަން ކުރަން ރޭވީ ކޮން ބައެއް ކަން އޭރުވެސް މިހާރުވެސް އެންމެނަށް އެބަ އިނގޭ. އެކަމަކު އެވަރު ބައެއް ނެތިގެން ދިވެހިންގެ ބަޔަކު ނިކުމެ އުޅޭތީ އަޅުގަނޑު ހަމަ ހައިރާންވޭ. އަޅުގަނޑަކަށް ދުވަހަކުވެސް، ދުވަހަކުވެސް ދުވަހަކުވެސް ނޮވެންބަރު ތިނެއްގެ އެ އަނިޔާވެރި އުދުވާނީ ހަމަލާ ގެންނައި އެއްވެސް މީހަކަށް އަޅުގަނޑަކަށް މައާފެއް ނުކުރެވޭނެ. މައާފު ކުރާވަރު ބައެއް ނޫން އެއީ. އެއަށްވުރެ މާބޮޑަށް ދިވެހި ގައުމާއި ރައްޔިތުންނަށް ގައްދާރުވެފައި ތިބި އަނިޔާވެރި ބައެއް އެއީ،" އިންޓަވިއު ނިންމަވާލައްވަމުން ޣައްސާން ވިދާޅުވިއެވެ.


Mary ge Maskaashi Tray varah Salhi - AO News Mary ge Maskaashi Tray varah Salhi\nމަރީގެ މަސްކާށި މަލާފަތް ވަރަށް ސަޅި\nކުއްލިއަކަށް މީސްމީޑިއާއިން ފެންނަންފެށީ މަސްކާށި ޓްރޭ، މަޖާ ޓްރޭ އަދި ބޯކުރި ބަނބުކެޔޮޓްރޭ ތަކެކެވެ. އަނގައިން ކުޅުދިޔާވާން ފެށިއެވެ. ދެން އަވަހަށް އަޅުގަނޑު ބެލީ މިއީ ކިހިނެތްވާ ކަމެއްތޯއެވެ. މީސްމީޑިއާގައި މި ތަފާތު 3ވައްތަރުގެ ޓްރޭތައް ޝެއާކުރަމުން އައީ އައްޑޫސިޓީ ހުޅުދޫ މަރިޔަމް ނިޒާމާ/ސައިފަތްމާގެ އެވެ. ނިޒާމާގެ މުޅި ނިއުސްފީޑްގައި އެކިވައްތަރުގެ ޓްރޭތައް އެކި މީސްމީހުންނަށް ޓެގްކޮށްފައި ހުރެއެވެ.\nމަރީގެ މަސްކާށިމަލާފަތުގެ ވިޔަފާރި ފެށިގޮތާއި ބެހޭގޮތުން އަޅުގަނޑު ސުވާލުކުރުރީމެވެ. އެގޮތުން މަރީ އަޅުގަނޑަށް މި ވިޔަފާރި ފެށުނުގޮތާއި ބެހޭގޮތުން ދިން އިންޓަވިއު ތިރީގައި މިވަނީއެވެ.\n“އަޅުގަނޑު މިއީ ކުޑަ ޓްވިންސް ދެކުދިން ގޮވައިގެން ވަރަށް ބުރަކޮށް އުޅޭ މަންމައެއް. އަޅުގަނޑު ބޭނުންވޭ އަބަދުވެސް ގޭގައި އިނދެގެން އާމްދަނީ ލިބޭނެ ގޮތެއް ހޯދަން. އެހެންކަމުން ހިތަށް އެރީ ތަފާތު ގޮތަކަށް އަމިއްލަ ސްޓައިލަކަށް މަސްކާށި،މަޖާ އަދި ބަނބުކެޔޮ ޓްރޭ ތައްޔާތުކޮށްފައި އޯޑަރަށް ވިއްކަން، އަސްލު މި އައިޑިއާ އަޅުގަނޑަށް ދިނީ މިމަސައްކަތް ކުރަމުން އަންނަ އައްޑޫ ސިޓީ ފޭދޫ ރައްޓެއްސެއް” މަރީ ގެ މި ވިޔަފާރި ފެށުނުގޮތް އޭއޯ ނިއުސްއާ ހިއްސާކުރަމުން ބުންޏެވެ.\nމަރީގެ މިމަސައްކަތް ފެންނަނީ ތަފާތުކޮށެވެ. އެގޮތުން މަރީތައްޔާރު ކުރާޓްރޭތަކުގައި ތަފާތު އެކި ވައްތަރުގެ ބާވަތްތައް ހިމަނާފައި ވެއެވެ. ޓްރޭ ރީތިވެގެންދަނީ އެކި ކުލަތަކުގެ ފަތާތު މޭވާ އާއި އެކި ބާވަތްތަކުގެ ދިވެހި އުފެއްދުންތައް ހިމަނައިގެންނެވެ.\n“އަޅުގަނޑު ތައްޔާރު ކުރާޓްރޭގައި އާންމުކޮށް ރަށުން ލިބެންހުންނަ މޭވާ އަދި ކުޅިކާޖާ، އައްޑޫބޮނޑި، ކުބުސް،ކާށި، މަސް، ރިހާކުރު، ކަދުރު،ޏަމްޏަމް، ކުންނާރު،ފަޅޯ،ކެރެޓް،އަނބު،އާފަލު،އޮރެންޖް،ކިވީ ، މިއީ އަދި ވަރަށް މަދުބާވަތެއް އެކިފަހަރު އެކި އެއްޗެތި. ހިމަނަނީ އެވަގުތަކު ރަށުން ލިބެން ހުރިއެއްޗެއް” ޓްރޭތަކުގައި ހިމަނާ ބައެއް ބާވަތްތަކުގެ ނަންކިޔައިދެމުން މަރީ ބުންޏެވެ. މަރީ ބުނިގޮތުގައި މިވިޔަފާރީގައި އެންމެ ދަތިވާ ކަމަކީ ޓްރޭތައްޔާރުކުުރުމަށް ބޭނުންވާ ބާވަތްތައް ރަށުން ބައެއްފަހަރު ލިބެން ނުހުރުމެވެ. ބައެއްކަހަލަ ދިވެހި ކެއުން މިހާރު އަމިއްލައަށް ތައްޔާރުކުރަން ދަސްކުރަމުން ދާކަމަށް މަރީ ބުންޏެވެ. އެގޮތުން ބޯކުރި ބަނބުކެޔޮވެސް ކައްކަންވެސް މަރީ ދަސްކުރިއެވެ. އަދި ވަގުތު ވާވަރަކުން ދެންބޭނުންވާ ތަކެތި ކައްކަން ދަސްކުރަން ވިސްނާކަމަށް މަރީބުންޏެވެ.\n“ރަށުގެ ރައްޔިތުން ތައްޔާރުކޮށްފައި ހުންނަ އައްޑޫބޮނޑި، ކުބުސް،ކުޅިކާޖާ ފަދަ ތަކެތި ފިހާރަތަކުން ގަނެގެން މަސްކާށި ޓްރޭގައި ބޭނުން ކުރުމުން މާބޮޑު ފައިދާއެއްނޯވޭ އަސްލު. އޯޑަރު އައިމަ މަސްކާށި ޓްރޭއެއް މިދެނީ ދެމީހަކަށް ހަދަންޏާ 135ރ އަށް. ބަނބުކެޔޮ ޓްރޭއެއް 100ރ އަށް އަދި ފަސްމީހަކަށް ހަދަންޏާ 50ރ އިތުރުކުރަން. ދެން މިއަގުތަކުގައި ދޭއިރު ވަރަށްގިނަ ބާވަތްތައް ހިމަނާފައިވަނީ. އަދި ކޮބައިތޯ އަޅުގަނޑުގެ ވަގުތުވެސް ޓްރޭ ތައްޔާރުކޮށްފައި ޑެލިވަރީވެސް ކޮށްދެން.” މަަރީބުންޏެވެ.\nމަރީގެ އޯޑަރުތައް ނަގަނީ ކިހިނެތްތޯ ސުވާލުކުރުމުން ބުނީ، އަބަދުވެސް ކަސްޓަމަރުން ކައިރީ ބުނެފައި އޮންނަނީ ޓްރޭބޭނުން ވުމުގެ 1ގަޑި އިރު ކުރިން އޯޑަރު ދޭންވާނެކަމަށެވެ. އަދި އޯޑަރު އައުމުން ދެކުދީންގެ ކަންތައް ނިންމާފައި މަންމައާއި ހަވާލުކޮށްފައި ދެންދަނީ އަވަހަށް ޓްރޭތައްޔާރުކުރުމަށްބޭނުންވާ ސާމާން އެއްކުރުމަށް ކަމަށް މަރީބުންޏެވެ.\n“ކޮންމެދުވަހަކު މަދުވެގެން5އޯޑަރު އާދޭ އަދި ހުކުރުދުވަހެއް ނަމަ އެއަށްވުރެ ގިނަ އޯޑަރުވެސް ތައްޔާރުކުރަން ޖެހޭ. މިމަސައްކަތުގައި އަޅުގަނޑުގެ ފިރިމީހާގެ އެއްބާރުލުން ވަރަށްލިބޭ. އާންމުގޮތެއްގައި ބަނބުކެޔޮޓްރޭ ތަކާއި ބޯކުރި ބަނބުކެޔޮ ތަށި ޑެލިވަރީކުރަން ނިކުންނަނީ ރޭގަނޑު ފިރިމީހާ އާއިދެމީހުން” މަރީގެ މަސައްކަތް ގެންދާގޮތް ކިޔައިދެމުން ބުންޏެވެ.\nމަރީއަކީ މިވިޔަފާރީގެ އިތުރުންވެސް އޯޑަރުތަކަށް ހެދިކާހަދާ ފިސާރިކަނބަލެކެވެ. މަރީގެ ވިޔަފާރި އާއިބެހޭގޮތުން ބުނީ، މަސްކާށިޓްރޭ ގަނެގެން ކެއުމަށްފަހު ކަސްޓަމަރުން ވަރަށް މީރުކަމަށާއި ކަމުދިޔަކަމަށް ބުނުމުން މަސައްކަތަށްވެސް ވަރަށްބޮޑު ހިތްވަރެއް ލިބޭކަމަށެވެ. މަރީބުނިގޮތުގައި އޭނަގެ މަސްކާށި ޓްރޭ އައްޑޫގެ ގުޅިފައިވާ ރަށްތަކުގެ އިތުރުން މާލެއިން އޯޑަރު އައުމުން ފޮނުވައިދެއެވެ. އަދި މަރީ ފާހަގަ ކުރާގޮތުގައި އޭނަގެ ފަރާތުން އާންމުކޮށް މިހިދުމަތް ލިބިގަންނަ ކަސްޓަމަރުން ތިބިކަމީ އޭނަގެ މަސައްކަތް ކަސްޓަމަރުން ވަރަށްބޮޑަށް ބަލައިގަންނަ ކަންގަބޫލުކުރެވޭ ހެެއްކެކެވެ.\n“އަޅުގަނޑު މިވިޔަފާރި ފެށިފަހުން ރަށުގެ އެހެން ކުއްޖަކުވެސް މިވިޔަފާރި ފަށައިފި. ބައެއްމީހުން ބުނޭ ވަރަށް ދެރަކަމެކޭ އެކަކު ކުރީމަ އަނެކަކުފެށުން. އެހެން ނަމަވެސް އަޅުގަނޑު ދެކެނީ މިއީ އަޅުގަނޑުގެ މަސައްކަތުގައި ކުރިއަށް ދިޔުމަށް ލިބުނުއާ ހިތްވަރެއްކަމަށް. ވަރަށް އަވަހަށް ވަރަށް ފުޅާކޮށް އަމިއްލަގޮތަކަށް މިމަސައްކަތް ފަށާނަން އެއީ އުންމީދަކީ. އަޅުގަނޑުގެ މިމަސައްކަތުގައި އެހީވެދެއްވާ އާއިލާ އެންމެނާއި ވަކިން ހާއްސަކޮށް ފިރިމީހާ އަދި ކަސްޓަމަރުން ދެއްވާ އެއްބާރުލުން ވަރަށްބޮޑަށް ފާހަގަ ކުރަން. މަރީގެ ވާހަކަ ނިންމާލަމުން ބުންޏެވެ.\nއޭއޯނިއުސްގެ ފަރާތުންވެސް އެދެނީ މަރީގެ ބުރަމަސައްކަތަށް ކާމިޔާބީލިބުމެވެ.\nއެމްޕީއެލް ގެ ދަތުރުތައް ވަގުތީގޮތުން މެދުކަނޑާލައިފި\nމުންނި- ހުޅުދޫގެ އަންހެނުންގެ ތެރެއިން ނަމޫނާ ކަނބަލެއް\nއައްޑޫ ސިޓީގައި ހަދާ ބީޗްތަކުގެ އީއައިއޭ ހެދުމަށް އޮމްނި ސޮލިއުޝަންސްއާ ހަވާލުކޮށްފި\nހިތަދޫ އާއި ހުޅުދޫގެ ފްލެޓުތަކަށް ކުރިމަތިލުމުގެ ފުރުސަތު ހުޅުވާލައިފި


Hithuge doctor ge lafayah Yameen admit koffi | Mihaaru\nކުރީގެ ރައީސް އަބްދުﷲ ޔާމީން ހައްޔަރު ކުރި ދުވަހު ފުލުހުންގެ ވެހިކަލަށް އަރާވަޑައިގަންނަވަނީ. އެމަނިކުފާނު މިހާރު އޮންނެވީ އެޑްމިޓްކޮށްފައި. ފައިލް ފޮޓޯ\nހިތުގެ ޑޮކްޓަރުގެ ލަފަޔަށް ޔާމީން އަނެއްކާވެސް އެޑްމިޓްކޮށްފި\n04 މާޗް 2019 - 23:18 23 comments\nއައިޖީއެމްއެޗްގެ މީޑިއާ އޮފިޝަލް ވިދާޅުވީ ޔާމީން ހޮސްޕިޓަލަށް ގެނައީ އިރުއޮއްސި 6:30 ހާއިރު ކަމަށާއި އެޑްމިޓްކޮށްފައި ވަނީ 24 ގަޑި އިރަށް ކަމަށެވެ.\n"ޖަލުން ކާޑިއޮލޮޖިސްޓް ބައްލަވާފައި ރިފާ ކުރެއްވީމާ ހޮސްޕިޓަލަށް ގެނައީ. 24 ގަޑި އިރުގެ އޮބްޒަވޭޝަނަކަށް އެޑްމިޓް ކުރީ،" އައިޖީއެމްއެޗްގެ އޮފިޝަލް ވިދާޅުވި އެވެ.\nޔާމީން ހައްޔަރު ކުރި ފަހުން އެޑްމިޓް ކުރި މިއީ ދެވަނަ ފަހަރެވެ.\nޔާމީންގެ މައްޗަށް ދައުވާކުރި މަނީ ލޯންޑަރިންގެ ޝަރީއަތް ނިމެންދެން ރިމާންޑް ޖަލެއްގައި ބަހައްޓަން ކްރިމިނަލް ކޯޓުން އަމުރުކުރީ މިދިޔަ މަހުގެ 19 ވަނަ ދުވަހު އެވެ. ހައްޔަރުކުރިތާ 24 ގަޑިއިރު ނުވަނީސް އައިޖީއެމްއެޗަށް ގެނެސް 24 ގަޑިއިރު ވަންދެން އެޑްމިޓްކުރި އެވެ.\nޔާމީނަށް ކުރާ މަނީ ލޯންޑަރިންގެ ދައުވާގައި ބުނެފައި ވަނީ އެމްއެމްޕީއާރްސީގެ 1.3 ބިލިއަން ރުފިޔާގެ ބޮޑު ހިޔާނާތުގެ ފައިސާ އިން، މޯލްޑިވްސް އިސްލާމިކް ބޭންކް (އެމްއައިބީ) ގައި ހުޅުވާފައިވާ ޔާމީންގެ އެކައުންޓަކަށް، ހިޔާނާތުގެ ފައިސާ ޖަމާކުރި އެސްއޯއެފުން އެއް މިލިއަން ޑޮލަރު ޖަމާ ކުރުމުން އެ ފައިސާ އިން މަންފާ ހޯއްދަވައި ލޯންޑާ ކުރައްވާފައިވާ ކަމަށެވެ. އެމްއައިބީގައި ބެހެއްޓި އެއް މިލިއަން ޑޮލަރު އެންޓި ކޮރަޕްޝަން ކޮމިޝަން (އޭސީސީ) އާ ހަވާލުކުރައްވަން އެމަނިކުފާނު ފުރަތަމަ އިންކާރު ކުރެއްވި އެވެ. އެކަމަކު ފަހުން އެއްބަސްވެވަޑައިގަތީ އޭސީސީއާ އެކު އެސްކްރޯ އެކައުންޓެއް ހުޅުވައި ފައިސާ ޖަމާކުރައްވާ ގޮތަށެވެ. އެކަމަކު އެއާޚިލާފަށް އަމަލުކުރައްވައި، ދައުލަތުގެ އިދާރާތަކަށް ވެސް ދޮގު މައުލޫމާތު ދެއްވައި، އިސްލާމިކް ބޭންކުގެ އެކައުންޓުގައި ހުރި އެއް މިލިއަން ޑޮލަރުން މަނީ ލޯންޑަރިން ހިންގެވި ކަމަށް ފުލުހުން ވަނީ އެމަނިކުފާނުގެ މައްޗަށް ތުހުމަތުކޮށްފަ އެވެ.\nޝަރީއަތް ނިމެންދެން ޔާމީން ބަންދުކޮށްފައި ވަނީ މާފުށީ ޖަލުގެ ސްޕެޝަލް ޕްރޮޓެކްޝަން ޔުނިޓުގަ އެވެ. އެއީ، ރަނގަޅު ފެންވަރަކަށް ހަދާފައި ހުންނަ ގޮޅިތަކެކެވެ. އެ ގޮޅިތައް ހަދާފައި ހުންނަނީ ކޮޓަރިއަކާއި ކޮރިޑޯއެއްގެ އިތުރުން ބެކްޔާޑެއް ވެސް ހިމެނޭ ގޮތަށެވެ.\nއިތުރު ލިޔުންތައް އައިޖީއެމްއެޗު މާފުށީ ޖަލު މަނީ ލޯންޑްރިން ރައީސް އަބްދުﷲ ޔާމީން ސިއްހަތު ގައިދީން


ދެވަނަ ޚަލީފާ: ޢުމަރު ބުން އަލްޚައްޠާބު رضي الله عنه – 1 – DhiSalafiyyah\nދެވަނަ ޚަލީފާ: ޢުމަރު ބުން އަލްޚައްޠާބު رضي الله عنه – 1\n30/01/2021 ތާރީޚްއަލް އުޚްތު އުންމު ޢަބްދިﷲ\nނަސަބު، ކުންޔާ އަދި ލަޤަބު\nއެކަލޭގެފާނަކީ ޢުމަރު ބުން އަލްޚައްޠާބު ބުން ނުފައިލު ބުން ޢަބްދުލް ޢުއްޒާ ބުން ރިޔާޙު ބުން ޢަބްދުﷲ ބުން ޤުރްޠު ބުން ރިޒާޙު ބުން ޢަދިއްޔު ބުން ކަޢުބެވެ. ނަބިއްޔާ صلى الله عليه وسلم ގެ ނަސަބުފުޅާ ގުޅެނީ އެކަލޭގެފާނުގެ 8 ވަނަ ކާފަ، ކަޢުބާ ހަމައިންނެވެ.\nއެކަލޭގެފާނުގެ ލަޤަބަކީ އަލްފާރޫޤެވެ. އަދި ނަބިއްޔާ صلى الله عليه وسلم އެކަލޭގެފާނަށް ދެއްވާފައިވާ ކުންޔާއަކީ އަބޫ ޙަފްޞެވެ. ޙަފްޞަކީ ޙަފްޞާ رضي الله عنها ގެ ނަން ކުރުކޮށްލާފައެވެ. \nއެކަލޭގެފާނު އުފަންވީ ޢާމުލް ފީލުގެ 13 އަހަރު ފަހުން މައްކާގައެވެ.  އެއީ މީލާދީ ގޮތުން 584 ވަނަ އަހަރެވެ.\nއެކަލޭގެފާނަކީ އިސްކޮޅުން ދިގު، ހަށިގަނޑު ބިޔަ ބޭކަލެކެވެ. އަދި ގައިގައި އިސްތަށި ގިނަ، ބޮލުގައި އިސްތަށި މަދު ބޭކަލެކެވެ. އަދި ހަމުގެ ކުލަ ހުދު، ރަތް ދޮން ކުލައަކަށްދާ ބޭކަލެކެވެ. ބުނެވޭގޮތުގައި ގާތް ކުރަނީ މުށި ކުލައާއެވެ. އެކަލޭގެފާނުގެ އިސްތަށި ނުރަވުމުން ހީނާފަތުން ކުލަ ޖެއްސެވިއެވެ. އަދި އެކަލޭގެފާނަކީ ޢާމްދަނީ ހޯއްދެވުމަށް މަސައްކަތްކުރައްވައިގެން އުޅުއްވި ބޭކަލެކެވެ. \nއެކަލޭގެފާނަކީ ޖާހިލިއްޔަ ޒަމާނުގައި ޤުރައިޝުންގެ ސަފީރެވެ. އެއީ އެކަލޭގެފާނުގެ ފަޞާޙާތްތެރިކަމާއި ހިތްވަރުގަދަކަމާއި ބުއްދިވެރިކަމުގެ ސަބަބުންނެވެ. އަދި އިސްލާމުވުމަށް ފަހު އެކަލޭގެފާނު މަޝްހޫރުވެފައިވަނީ އެކަލޭގެފާނުގެ ބާރުގަދަކަމާއި ހައިބަތާއި އެކު، ތަވާޟުޢުވެރި، ޒުހުދުވެރި، ﷲ سبحانه وتعالى އަށް ބިރުވެތިވުން ބޮޑު ބޭކަލެއްގެ ގޮތުގައެވެ.\nފުރަތަމަ ޚަލީފާ: އަބޫބަކުރު އައްޞިއްދީޤް رضي الله عنه\n انظر: ابن حجر الإصابة،2/ 511 ، وابن حجر، فتح الباري،7/ 35.\n انظر: ابن حجر الإصابة،2/ 511.\n انظر: ابن حجر الإصابة،2/ 511 ، وابن سعد، الطبقات الكبرى،3/ 324.


Coalition'aa Gulhuvaigen Nasheed Dhakkaa Vaahaka Mulhin Rangalheh Noon: Jeehaan - Vaguthu\nރައްޔިތުންގެ މަޖިލީހުގެ ހިންނަވަރު ދާއިރާގެ މެންބަރު ޖީހާން މަހްމޫދު - ފޮޓީޯ: މަޖިލިސް\nރައީސް އިބްރާހީމް މުހައްމަދު ސޯލިހްގެ ސަރުކާރުގެ ބައިވެރިންގެ ފަރާތުން ޕްރެޝަރުތައް އަންނަ ކަމަށް ރައްޔިތުންގެ މަޖިލިހުގެ ރައީސް މުހައްމަދު ނަޝީދު ދައްކަވާ ވާހަކަފުޅަކީ މުޅިން ހަގީގަތް ނޫން ކަމަށް ރައްޔިތުންގެ މަޖިލީހުގެ ހިންނަވަރު ދާއިރާގެ މެންބަރު ޖީހާން މަހްމޫދު ވިދާޅުވެއްޖެއެވެ.\nއެމްޑީޕީ އިސްވެ އޮވެ އުފެއްދި ދެވަނަ ސަރުކާރާ ދެކޮޅު ވެއްޖެ ކަން އެ ޕާޓީގެ ފުރަތަމަ ސަރުކާރުގެ ރައީސް ކަން ކުރެއްވި ނަޝީދު ދުނިޔެއަށް ހަމާކުރެއްވުމާ އެކު، ދުނިޔޭގެ އެކި ގައުމުތަކުގެ މީޑިއާތަކުން ރާއްޖޭގެ ސިޔާސީ މަސްރަހުގެ ޚަބަރުތައް ގެނެސްދެމުންނެވެ.\nމި ގޮތުން އިންޑިއާގެ "ދަ ހިންދޫ" ނޫހަށް ޖީހާން ދެއްވި އިންޓަވިއުއެއްގައި އޭނާ ވިދާޅުވީ ކޯލިޝަންގެ ބައިވެރިންގެ ސަބަބުން ވައުދުތައް ނުފުއްދޭ ވަރަށް ޕްރެޝަރުތައް ރައީސްއަށް ކުރިމަތި ކުރުވަމުން އަންނަ ވާހަކައަކީ މުޅިން ރަނގަޅު ވާހަކައެއް ނޫން ކަމަށެވެ.\n"އެ ފާހަގަކުރާ ފަދަ ޕްރެޝަރުތަކެއް އަންނަ ނަމަ ރައްޔިތުންގެ މަޖިލީހަށް ނަފުރަތުގެ އަމަލުތައް ޖިނާއީ ކުށަކަށް ހެދުމުގެ ބިލެއް ނުވެސް އައިސް ފުރަތަމައިނުން،" ރައީސް ސޯލިހްއާއި ނަޝީދުއާ ވެސް އާއިލީ ގޮތުން ގުޅުން އޮންނަ ޖީހާން ވިދާޅުވިއެވެ.\nޖީހާން ވިދާޅުވީ މިހާރު ވެސް އެ ބިލު މަޖިލީހުގެ ތަޅުމުން ބޭރުކޮށްފައި ނުވާ ކަމަށެވެ. އޭގެ ބަދަލުގައި އިތުރު މަޝްވަރާތައް ކުރުމާއި ފުޅާ ދާއިރާއެއްގައި ރައްޔިތުންގެ ޚިޔާލު ހޯދަން ބިލު އަނބުރާ ޖުޑިޝަރީ ކޮމިޓީއަށް ފޮނުވީ ކަމަށް ޖީހާން ފާހަގަކުރެއްވިއެވެ.\n"ބިލު އަދިވެސް އޮތީ ޖުޑިޝަރީ ކޮމިޓީގައި، ބިލު ބޭރުކޮށްފައެއް ވެސް ނެތް، ރައީސް ސޯލިހްގެ ވައުދުފުޅުތައް ފުއްދެވުމަށް އެމަނިކުފާނު ފަހަތަކަށް ޖެހިވަޑައެއް ނުގަންނަވާ،" ޖީހާން ވިދާޅުވިއެވެ.\nސަރުކާރުގެ ފަރާތުން ޖުޑިޝަލް ސާވިސް ކޮމިޝަން (ޖޭއެސްސީ) ގެ ރައީސް އަދި ތުޅާދޫ ދާއިރާގެ މެންބަރު ހިސާން ހުސައިން ހުށަހެޅުއްވި ގާނޫނުލް އުގޫބާތަށް އިސްލާހުގެ ގެނައުމުގެ ބިލު ކޮމިޓީން ފޮނުވި ގޮތަށް ފާސްނުކުރުމުން ރައީސް ނަޝީދު ވަރަށް ބޮޑަށް ނުރުހުން ފާޅުކުރެއްވިއެވެ.\nރައީސް ނަޝީދުއާއި އެމަނިކުފާނުގެ އަރިސް މެންބަރުން ގެންދެވީ މަޖިލިސް ޗުއްޓީއަށް ދިއުމުގެ ކުރިން ބިލު ފާސްކުރުމަށެވެ. ކޮމިޓީ މަރުހަލާގައި ވެސް، އެހެން ބިލުތަކަށް ޚިޔާލު ހޯދާހާ ފުޅާ ދާއިރާއެއްގައި ޚިޔާލު ހޯދާފައެއް ވެސް ނުވެއެވެ. ކޮމިޓީއަށް އިދާރާތަކުގެ އިސް ބޭފުޅުން ހާޒިރު ކޮށްފައި ނެތްއިރު، ދީނީ އިލްމުވެރިންނާ ވެސް ބައްދަލު ކުރައްވައިފައެއް ނެތެވެ.\nމީގެ އިތުރުން އެމްޑީޕީގައި ތިއްބެވި ބައެއް މެންބަރުން އެދިވަޑައިގެންނެވި އިސްލާހުތައް ވެސް ކޮމިޓީ މަރުހަލާގައި ގެނެސްފައި ނުވާތީ، މެންބަރުން ވަރަށް ބޮޑަށް ކަންބޮޑުވުން ފާޅުކުރެއްވިއެވެ. މިއާއެކު އެ އިސްލާހުތައް ވެސް ގެނެސް އަދި އިތުރަށް މަޝްވަރާކޮށްގެން ބިލު ފުރިހަމަ ކުރަން އަނބުރާ ކޮމިޓީއަށް ފޮނުވާލަން ނިންމީ އެމްޑީޕީގެ ޕާލިމެންޓްރީ ގްރޫޕްގެ އަޣުލަބިއްޔަތުން ފާސްކޮށްގެންނެވެ.\nޖުލައި 18, 2021 20:15\nތިޔަނޫންގޮތަކަށް ބަހެއްބުނެފިނަމަ އެއްކަލަބޮޑުސަފާރީ😆😆😆😆😆😆😆😆😆😆\nޖުލައި 18, 2021 20:28\nރޯޔަލް ސަފާރީ ރޭޕް ކޭސް ............ ވީ ހިސާބެއްވެސް ނޭނގޭ\nޖުލައި 18, 2021 21:05\nރޯޔަލް ފެމެލީގެ މައްސަލައަކީ ރަނގަޅަށް ހިނގައިފައިވާ ކަމެއްހެއްޔެވެ؟\nޖުލައި 18, 2021 22:33\nރޯޔަލް ރޭޕަ އެއްގޮތަކަށްވެސް ރަނގަޅެއްނޫން\nޖުލައި 18, 2021 23:01\nތިޔަ މީހާއަކީ އެއްވެސް އިރެއްގައި ހަމަޖެހޭ ވާހަކަދެއްކި މީހެއް ނޫން. އެނގޭނީ ދޮގުހަދައިގެން ފިތުނަފަސާދަ އުފައްދައި ހަމަޖެހުން ނަގައިލާ ވާހަކަ ދައްކަން.\nޖުލައި 19, 2021 00:23\nތިމާގެ ފިރިމީހާ އެއޮތް ކުރި ހަޑި މުޑު ދާރު ކަމެއް ދޯ؟\nޖުލައި 19, 2021 07:54\nފިރިކަލުންނާމެދު ކެންޔާ އަންހެންމީހާ ދެއްކި ވާހަކަވެސް ރަނގަޅެއްނޫން\nޖުލައި 19, 2021 10:10\nކަމަނާ އާއި ރޭޕްގެ ތުހުމަތު ކުރެވިފައިވާ ފިރިކަލުންގެ ސަލާމަތް އޮތީވެސް ތިގޮތަށް ހުރެގެން.\nޖުލައި 19, 2021 12:45\nނަޝީދު ދެން ދުވަހަކުވެސް ވެރިކަމެއް ނުކުރާނެ ކަމަށް ދިޔެގެ އަލިދީދީގެ ހަމީދު ވަނީ ވަރަށް ވަރުގަދަ ފާލެ ބައްލަވާ ރަމަލު ޖައްސަވާފަ. އަޅުގަނޑު ނަޝީދަށް ވެރިކަން ލިބޭތޯ ފަންޑިތަ ހަދަން ދިޔައީމާ އޭނާ ވަރަށް ދިގު ކިޔައިދިން. މިކަން އެމްޑީޕީއަކަށް ނޭގޭނެ. އެއީ އަޅުގަނޑު އަމިއްލަ ފައިސާ ކަރަދުކޮށްގެން ކުރި ކަމެއް. އާހިރަތުގެ ނަތީޖާ ގައި ހަމީދުބޭ ބުނީ ކޮއްކޯއޭ ތިޔަ ނަސީދުވަކަށް ދެން ދުވަހަކުވެސް ވެރިކަމެއް ނުލިބޭޅެޔޭ އެއީ ކޮންމެސް އެވެނި ބުރުޖަކުން ކޮންމެސް ކަމެއް ވަނީޔޯ. 22 ހާސްރުފިޔާގެ ފާލު ބެލިން. ބެލިފައިތާ ހުންނާނީ. ނަތީޖާ އަކީ ދެން ނަސީދު ވެރިކަމެއް ނުކުރާނެ. މި ބުނަނީ ދެން ނުކުރާނެޔޭ..


Reyganduge keumahffahu mikanthah nukurathi - TrendingRED\n5 އޮކްޓޯބަރ 2017 - 22:00\nދިރިއުޅުމުގައި ތިމާގެ ހަށިގަނޑު ލޫޅާފަތި ކުރުމަށްޓަކައި އެތައް މަސައްކަތްތަކެއް ކުރެވޭ ހިނދު ދިރއުޅުމުގެ ކޮންމެ ކަމެއްގައިވެސް އެކަމަކަށް އެކަށީގެންވާ ރީތި އާދަތަކެއް ހަރުލެއްވުމަކީވެސް ދިރިއުޅުމުގައި މުހިއްމުކަމެކެވެ. އެ ކަންތައްތަކުގެ ތެރެއިން ކެއުންބުއިމުގައި އޮންނަ ރީތި އާދަތަކަށް ސަމާލުވުން ރަނގަޅެވެ. އެއިގެ ތެރެއިންވެސް ރޭގަނޑުގެ ކެއުމުގައި ވަރަށް ބޮޑަށް ސަމާލުވާންޖެހެއެވެ. ރޭގަނޑުގެ ކެއުމަކީ ރޭގަނޑުގެ އަރާމު ނިދުމަށް ވަރަށް މުހިއްމު މަސައްކަތެއް ކޮށްދޭ ކެއުމަކަށްވީ އިރު މި ފާހަގަކޮށްލެވޭ ކަންތައްތަކުގައި ސަމާލުވާންޖެހެއެވެ.\nރޭގަނޑުގެ ކެއުން ނިންމަލުމަށްފަހު ނިދަންއެރުމަކީ ގޯހެކެވެ. އިންސާނާގެ ހަށިގަނޑަށް ކެއުމަށްފަހު ވަރަށް ބޮޑު ހިތްހަމަޖެހުމެއް ގެނެސްދޭންޖެހެވެ. މިގޮތަށް ނިދުމުގެ ސަބަބުން ހަޖަމުކުރުމުގެ ނިޒާމު ލަސްކޮށްދީ މެއިން ދިލަނެގުންފަދަ ކަންތައްތަކާއި ކުރިމަތިވާނެވެ.\nމަދުވެގެން 30 މިނެޓު ވަންދެން ހިނގާލުމަކީ ވަރަށް މުހިއްމު ކަމެކެވެ.\nމާގަދައަށް ކަސްރަތު ކުރުން.\nކަސްރަތު ކުރުމަކީ މީގައި ބޭނުންތެރި ކަމެކެވެ. ނަމަވެސް ވިސްނަންވީ މާގަދައަށް ކަސްރަތު ކޮށްފިނަމަ ހަށިގަނޑު ހޯމޯންސްތަކަށާއި ހަށިގަނޑުގެ ފިނި ހޫނުމިނަށް އެއިން ވަރަށް ބޮޑަށް އަސަރު ކުރުވާނެ ކަމެވެ. އަދި މާބޮޑަށް ބަނޑަށް ތަދުވުން ފަދަ ކަންތައްތަކާއި ދިމާވުމުގެ ފުރުސަތު ބޮޑުވެއެވެ.\nމިއީވެސް ހަޖަމުކޮށްދިނުމަށް ހުރަސްއަޅާ ކަމެކެވެ. ސަބަބަކީ ހަޖަމުކުރުމުގެ ނިޒާމުގައި ހަށިގަނޑުގައި ވަރަށް ގިނަ ޢަދަދެއްގެ ހަކަތަ ހުރުމާއި ބަނޑުގައި ލޭ ދައުރުވާ ވަރު ބޮޑުވުން ހިމެނެއެވެ. ހަމަމިއާއިއެކު މިއީ ހަށިގަނޑުގެ ފިނި ހޫނުމިން ދަށްކޮށްދޭ ކަމެއްވެސް މެއެވެ. މިގޮތުން މީގައި އެންމެ ރަނގަޅީ 45 މިނެޓު ފަހުން ފެންވެރުމެވެ.\nމޭވާއަކީ ސިއްހަތަށް ފައިދާހުރި އެއްޗެއްކަމުގައި ވީ ކަމުގައިވިއަސް ރޭގަނޑުގެ ކެއުން ނިންމަލުމާއެކު ވަގުތުން ބޭނުންކުރުން ރަނގަޅެއް ނޫނެވެ. އޭގެ ސަބަބުން ކޮންމެވެސް ވަރަކަށް ހަކުރު އިތުރުކޮށްދީ ހަޖަމުކުރުމަށް އުނދަގޫވާނެއެވެ.\nކޮންމެއަކަސް ރޭގަނޑުގެ ކެއުން ނިންމައި ވަގުތުން މިކަންތައްތައް ކުރުމަކީ ސިއްހީގޮތުން ހަށިގަނޑަށް ވަރަށްބޮޑަށް ލޮޅުންތަކެއް އަންނާނެ ކަމެކެވެ. ބުއްދިވެރި ގޮތަކީ ގަނޑިއެއްހާ އިރު ފަހުން މިކަންތައްތައް ކޮށްލުމެވެ.


“އަރޭނާ ހޮޓެލްސް ޕީއާރުސީ ވޮލީ ބޯޅަ މުބާރާތް 2017” ނިންމުމުގެ ރަސްމިއްޔާތު ބާއްވައިފި\n“އަރޭނާ ހޮޓެލްސް ޕީއާރުސީ ވޮލީ ބޯޅަ މުބާރާތް 2017” ނިންމުމުގެ ރަސްމިއްޔާތު، ރޭ ކުޅުނު ފިރިހެން ޑިވިޝަންގެ ފައިނަލް މެޗަށްފަހު، މާފުށީ ޖަލުގެ ވޮލީކޯޓް ސަރަހައްދުގައި ބާއްވައިފިއެވެ.\nމި ރަސްމިއްޔާތު ޝަރަފްވެރި ކޮށްދެއްވީ ކޮމިޝަނަރ އޮފް ޕްރިޒަންސް އަހުމަދު ޝިހާން އެވެ. މިރަސްމިއްޔާތުގައި ޑެޕިއުޓީ ކޮމިޝަނަރ އޮފް ޕްރިޒަންސް ހަސަން ޒިލާލް އާއި އެމްސީއެސްގެ ކޮމިޝަންޑް ރޭންކްގެ އޮފިސަރުންނާއި މާފުށި ކައުންސިލްގެ ރައީސް އުސްމާން ރަޝީދުވެސް ބައިވެރިވެވަޑައިގެންނެވިއެވެ.\nމި މުބާރާތް ސްޕޮންސަރ ކޮށްދެއްވާފައިވަނީ އަރޭނާ ހޮޓެލްސްގެ ފަރާތުންނެވެ. އަރޭނާ ހޮޓެލްސް އަކީ މާފުށީގައި ގެސްޓް ހައުސް ވިޔަފާރި ފުޅާދާއިރާއެއްގައި ހިންގަމުންގެންދާ ފަރާތެކެވެ.\nމި ރަސްމިއްޔާތުގައި، މުބާރާތުގެ އެކި ވަނަތަކަށް ހޮވުނު ފަރާތްތަކަށާއި މުބާރާތް ކުރިއަށް ގެންދިއުމުގައި އެކި ގޮތްގޮތުން އެހީތެރިކަން ފޯރުކޮށްދިން ފަރާތްތަކަށާއި ޗެމްޕިއަން ޓީމުތަކަށް ތަށި ހަވާލުކުރުން އޮތެވެ.\nމުބާރާތުގެ ފިރިހެން ޑިވިޝަންގެ ޗެމްޕިއަންކަން ހޯދާފައިވަނީ އައިކޯސްޓް އީއެސްޖީ އެވެ. ރަނަރަޕް ޓީމަކަށް ހޮވިފައިވަނީ “މާފުށި ޕްރިޒަން 2” އެވެ. އަދި ފެއަރޕްލޭ ޓީމަކަށް ހޮވިފައިވަނީ “މާފުށި ޕްރިޒަން 1” ޓިމެވެ.\nއަންހެން ޑިވިޝަންގެ ޗެމްޕިއަންކަން ހޯދާފައިވަނީ ނިއު ސްޓަރ ސްޕޯރޓްސް ކްލަބެވެ. ރަނަރަޕް ޓީމަކަށް ޑަބްލިއުޑީސީ ހޮވިފައިވާއިރު ފެއަރޕްލޭ ޓީމަކަށް ހޮވިފައިވަނީ މާފުށީ ސްކޫލް ޓީމެވެ.\nމުބާރާތުގެ އެންމެ މޮޅު އަންހެން ކުޅުންތެރިންނަށް ހޮވިފައިވަނީ ޑަބްލިއުޑީސީ ޓީމްގެ މުފާޝާ އާއި ފާތުމަތު ޝަނޫރާ އާއި އަފްރާ އާދަމް އާއި ނިއު ސްޓާރސް ޓީމްގެ ޝަރުވާ މުހައްމަދު އާއި މަރިޔަމް ނަޖްފާގެ އިތުރުން އައިމިނަތު ފަޒްލާއެވެ. އަދި މުބާރާތުގެ އެންމެ އުންމީދީ ކުޅުންތެރިއަކަށް މާފުށި ޕްރިޒަން ޓީމްގެ ފާތުމަތު ޝަފީނާ ހޮވިފައިވާއިރު، އަންހެން ޑިވިޝަންގެ އެންމެ މޮޅު ކޯޗަކަށް ހޮވިފައިވަނީ ނިއު ސްޓާރ ޓީމްގެ ކޯޗް، އިސްމާއިލް ޝިހާމްއެވެ.\nމުބާރާތުގެ އެންމެ މޮޅު ފިރިހެން ކުޅުންތެރިންނަށް ހޮވިފައިވަނީ އައިކޯސްޓް އީއެސްޖީ ޓީމުގެ އަހުމަދު ފާރިސް އަލީ އާއި އަލީ އާސިފްގެ އިތުރުން “މާފުށީ ޕްރިޒަން 2” ޓީމުގެ ހުސައިން ފަޒީލް އާއި އިސްމާއިލް ޝިހާމްގެ އިތުރުން މުހައްމަދު ޝަރީފް އާއި “މާފުށި ޕްރިޒަން 1” ޓީމުގެ ހުސައިން ސަމާހުއެވެ. އަދި އެންމެ މޮޅު ލިބަރޯ ކުޅުންތެރިއަކަށް އައިކޯސްޓް އީއެސްޖީގެ އިއްޒަތު ސަލީމް ހޮވިފައިވާއިރު އެންމެ މޮޅު ކޯޗަކަށް ހޮވިފައިވަނީ އައިކޯސްޓް އީއެސްޖީ ޓީމުގެ ކޯޗް އަބްދުލް މަޖީދު އެވެ. އަދި އެންމެ އުންމީދީ ކުޅުންތެރިއަކަށް ހޮވިފައިވަނީ އައިކޯސްޓް އީއެސްޖީ ޓީމްގެ ފިރާޝް އަބްދުއްރަހީމް އެވެ.\nމުބާރާތުގައި ރެފްރީ ކޮމެޓީގައި ހަރަކާތްތެރި ވެފައިވަނީ އަބްދުﷲ ސިމާދު އަލީ އާއި އަހުމަދު ފާރިސްގެ އިތުރުން އަޝްރަފް އިބްރާހިމް އެވެ. މި ތިން ބޭފުޅުންނަށް ޕްރިޒަން ކްލަބުންވަނީ ވަރަށް ހާއްސަ ޝުކުރެއް ދަންނަވާފައެވެ.


Mizamaanuge jumuhooriyyathuge asaasakee islaamdheenuge shooraaee nizaameve. - One Online\nމިޒަމާނުގެ ޖުމްހޫރިއްޔަތުގެ އަސާސަކީ އިސްލާމްދީނުގެ ޝޫރާއީ ނިޒާމެވެ.\nރާއްޖޭގެ ރަސްކަމުގެ ގަނޑުވަރުގެ ކުރެހުމެއް. ހިއްތަންދޮރޯއްޓާ ދިމާއިން ---\nޕްރޮފެސަރ މުޙުސިން ޢުޘްމާނީ ނަދުވީ\nތަރުޖަމާ: ޢަބްދު اللّـه ފާރޫޤު ޙަސަން\nއިސްލާމީ ސިޔާސީ ނިޒާމުގެ މައްޗަށް ވިސްނުން ހިންގައިލާއިރު ޝޫރާއީ ނިޒާމުގެ އަހަންމިއްޔަތު ވަރަށްބޮޑެވެ. އެހެނީ މުސްލިމުންގެ އިޖުތިމާޢީ މުޢާމަލާތްތައް ޙައްލުކުރާންޖެހެނީ މަޝްވަރާގެ ޒަރީޢާއިންނެވެ. ޝޫރާގައި ކުރެވޭ މަޝްވަރާ އެ ތަމްސީލުކޮށްދެނީ އުންމަތުގެ ޢާއްމު ރައުޔެވެ. މުސްލިމުންގެ ގޮތަކީ މަޝްވަރާގެ ޒަރީޢާއިން ހުރިހައި މައްސަލަތަކެއްގެ ޙައްލު ހޯދަމުން ގެންދިޔުމެވެ. މަޝްވަރާއަކީ މުސްލިމުންގެ އިޖުތިމާޢީ ކަންކަން ޙައްލުކުރުމުގެ މައި ތަޅުދަނޑިއެވެ. އެހެންކަމުން އަރަހުށި މާތް اللّـه آل عـمــران ســورة ގެ 159 ވަނަ އާޔަތުގައި ވަޙީކުރައްވައިފައިވެއެވެ.\n"އަދި ކަންތައްތަކުގައި ކަލޭގެފާނު އެއުރެންނާ މަޝްވަރާ ކުރައްވާށެވެ!"\nއަރަހުށި މާތް اللّـه މިމާތް އާޔަތުގައި އެކަލާނގެ ނަބިއްޔާއާ މުޚާޠަބުކުރައްވައިފައިވަނީ އަމުރުގެ ޞީޣާއިންނެވެ. އަމުރުގެ ޞީޣާއިން ވަޙީކުރެއްވުމުން ހެކިލިބެނީ މަޝްވަރާ ކުރެއްވުމަކީ އިތުރު ސާހިބާގެ މައްޗަށްވެސް ލާޒިމުކަމެއް ކަމެވެ. އެހެންކަމުން އަޅުގަނޑުމެން މުސްލިމުންގެ ކަންކަމުގައި މަޝްވަރާ ކުރުމަކީ ވާޖިބު ކަމެކެވެ.\nއަރަހުށި މާތް اللّـه މުސްލިމުންގެ އިޖުތިމާޢީ ކަންކަމުގައި މުޢާމަލާ ކުރާންވީގޮތުގެ ދުސްތޫރެއްގެގޮތުން އަންގަވައިފައިވަނީ މުސްލިމުންގެ ކަންތައް އެބައިމީހުންގެ މެދުގައި މަޝްވަރާކޮށްގެން ނިންމަމުން ގެންދިޔުމަށެވެ. ވަޙީކުރައްވައިފައިވަނީ އަންނަނިވި ފަދައިންނެވެ.\n"އަދި އެއުރެންގެ ކަންތައްތައް އެއުރެންގެ މެދުގައިވަނީ މަޝްވަރާގެ މަތީންނެވެ." (الشّـورى: 38)\nމާނައަކީ، އިސްލާމީ ދައުލަތަކުން އެދައުލަތުގެ ދުނިޔަވީ ކާރުބާރު ހިންގުމުގައި ރައްޔިތުންނާ މަޝްވަރާކުރުމަކީ ލާޒިމީ އަމުރެކެވެ. ހިޖުރީ ހަވަނަ ސައްތައިގެ އިތުބާރުހުރި ދީނީ ޢިލްމުވެރިޔެއްކަމުގައިވާ إبــن عطـيّــة رحـمــه اللّـه ވިދާޅުވެފައިވެއެވެ.\n"މަޝްވަރާކުރުމަކީ ޝަރީޢަތުގެ އަމުރުތަކުގެ ތެރެއިން އަސާސީ އަމުރެކެވެ. ކަންކަން ނިންމައި ގޮތްކަނޑައެޅުމުގައި ބިންގަލަކަށް ބަލާންޖެހޭ ޙުކުމެވެ." (އަލްބަޙުރުލްމުޙީޠު، ޖިލްނު 3، ޞަފްޙާ 105)\nކައުސާހިބާ صلّــى اللّـه عليـه وسلّـم އަށް ވަޙީ ބާވައިލައްވަމުން ގެންދެވުމާއެކުވެސް އެމާތް ސާހިބާގެ ޞަޙާބީންނާ މަޝްވަރާކުރައްވާން އަމުރުކުރައްވައިފައިވަނީ ޤައުމުގެ ޒަމީރާއި ރައުޔަށް އެކަމުގެ ސަބަބުން ހަމަޖެހުން ލިބޭނެތީއެވެ. މަޝްވަރާ ކުރުމަކީ އުންމަތަށްޓަކައި ސުންނަތެއް ކަމުގައްޔާއި ޤާނޫނެއްކަމުގައި ވުމަށްޓަކައެވެ. (ރޫޙުލްމަޢާނީ، ޖިލްދު،3ޞަފްޙާ: 106)\nأبــوهـــريـــرة رضى اللّـه عـنــه ގެ އަންނަނިވި ބަސްފުޅުން އިސްލާމީ ވެރިކަމުގެ ނިޒާމުގައި މަޝްވަރާކުރުމުގެ މުހިންމުކަން ސާބިތުވެއެވެ.\n"رسـول اللّـه صلّــى اللّـه عليـه وسلّـم އަށްވުރެ ގިނައިން އެމީހެއްގެ ބައިވެރީންނާއި އެކުވެރީންނާ މަޝްވަރާކުރި އެއްވެސްމީހަކު އަހަރެން ނުދެކެމެވެ." (ފަތުޙުލްބާރީ، ޖިލްދު: 13، ޞަފްޙާ 340)\nضحّــاك رحـمــه اللّـه ވިދާޅުވެފައިވެއެވެ. "عــمــر رضى اللّـه عـنــه ވަނީ އަންހެނުންނަށް ޚިޔާލުފާޅުކުރުމުގެ ޙައްޤު ދެއްވައިފައެވެ. އެކަލޭގެފާނު ތަފާތު އެކިއެކި މުޢާމަލާތުތަކުގައި އަންހެނުންގެ ޚިޔާލު ހޯއްދެވިއެވެ."\nضحّــاك ގެ މިބަސްފުޅު ސާބިތުވާގޮތުގައި އިސްލާމީ ނިޒާމުގެ ވެރިކަމެއްގައި އަންހެނުންނަށް މަޖްލިސުއްޝޫރާގެ (ރައްޔިތުންގެ މަޖްލިސްގެ) މެމްބަރުކަން ކުރެވިދާނެއެވެ. ދައުލަތާއި ރައްޔިތުންނާބެހޭ ކަންކަމުގައި އެކަނބަލުންގެ ޚިޔާލު ހޯދާންޖެހޭނެއެވެ. މިޒަމާނުގެ މުފައްރިކުންގެ ތެރެއިން އަންހެނުންނަށް ރައްޔިތުންގެ މަޖްލިސްގެ މެމްބަރުން ކަމުގައިވުމުގެ ޙައްޤު ދެއްވާން ވަކާލާތުކުރައްވާން ފައްޓަވައިފައިވަނީ ޖޯން ސްޓާޓްމިލެވެ. އެކަމަކު އޭނާއަށްވުރެ އެއްހާސް އަހަރު ކުރީން عــمــر ގެފާނު ވަނީ އަންހެނުންނަށް އެޙައްޤު ދެއްވައިފައެވެ.\nއިސްލާމީ ނިޒާމުގެ ވެރިކަމެއްގައި އިޖުތިމާޢީ ކަންތައްތައް ނިންމޭނީ މަޝްވަރާއިންނެވެ. ލަގަނެއްނެތި އެމީހަކު ހިތުހުރިގޮތަކަށެއް ނޫނެވެ. އެކަކަށްވެސް ތިމާގެ ބާރާއި ނުފޫޒުގައި ކަންކަން ކުރަމުން ގެންދިޔުމުގެ އިޚުތިޔާރެއް ނޯންނާނެއެވެ. ޤައުމުގެ އެންމެމަތީ ވެރިޔާކަމުގައި ވިޔަސްވެހެވެ. ހަމައެފަދައިން ފަރުދީ ރައުޔަކަށްވެސް ޢަމަލެއް ނުކުރެވޭނެއެވެ. (ބަޖެޓުގައި ހިމެނުމެއްނެތި ރައްޔިތުންގެ މާލިއްޔަތުން މިލިޔަނުން މިލިޔަނުން ޚަރަދެއް ނުކުރެވޭނެއެވެ.)\nعــلاّمــــة شــوكــانــى ލިޔުއްވައިފައިވެއެވެ. "މުސްލިމުން އިޖުތިމާޢީ ކަންކަން ނިންމާންވާނީ މަޝްވަރާ ކޮށްގެންނެވެ. އަވަސްއަރައިގަނެގެން އެމީހަކު އެމީހަކަށް ފެނުނުގޮތަކަށް ފަރުދީ ރައުޔަށް ޢަމަލުކުރަމުން ގެންދިޔުމަކީ މުސްލިމުންގެ އާދަކާދައިގައިވެސް އޮތްކަމެއް ނޫނެވެ." (ފަތުޙުލްޤަދީރު، ލިއްޝައުކާނީ، ޖިލްދު: 4، ޞަފްޙާ 707)\nމީގެއިތުރަށްވެސް ވަރަށްގިނަ ޢިލްމުވެރީން ވިދާޅުވާގޮތުގައި މަޝްވަރާކުރެއްވުމަކީ ވެރީންގެ މައްޗަށް ލާޒިމުކަމެކެވެ. އަދި ފަންނީ މާހިރުންގެ ލަފާ ހޯއްދަވާންވެސް ޖެހިވަޑައިގަންނަވާނެއެވެ. ވެރީންނަށް ސީދާވެގެންވާ ތެދުމަގަށް މަގުދައްކަވަމުން ގެންދެވުމަކީ ޢިލްމުވެރީންގެ ވާޖިބެކެވެ. އިސްލާމްދީނުގައި ސިޔާސަތު ރޭވުމާއި ވެރިކަން ހިންގުމުގެ ނިޒާމު އޮތީ ކޮންގޮތަކަށްކަން ވެރީންނަށް ހަނދާންކޮށްދެއްވަމުން ގެންދަވާން ޖެހިވަޑައިގަންނަވާނެއެވެ. އޭރަކު ވެރިކަމުގައިހުންނެވި ބޭފުޅަކު ހިތްފުޅަށްއެރިގޮތަކަށް ކަންކަން ނިންމަވަމުން ގެންދެވުމަކީ ވެރިކަންކުރުމުގެ އިސްލާމީ ގޮތެއް ނޫނެވެ. އަދި ކީއްތޯއެވެ؟ އެއީ ކިސްރާއާއި ޤައިޞަރު ވެރިކަން ކުރެއްވިގޮތެވެ.\nعـلــى رضى اللّـه عـنــه ވިދާޅުވެފައިވެއެވެ. "ހިދާޔަތާ އެއްގޮތް އުސޫލަކީ މަޝްވަރާ ހޯދަމުން ގެންދިޔުމެވެ. ތިމާގެ އަމިއްލަ ރައުޔުގެ މައްޗަށް އެކަނި އިއުތިމާދުކުރާމީހާ އެ އިޚްތިޔާރުކުރަނީ ނުރައްކާތެރި މަގެކެވެ. عـلــى ގެފާނު އެކަލޭގެފާނުގެ ދަރިކަލުން حســن ގެފާނަށް ވިދާޅުވެފައިވެއެވެ. "މާތް اللّـه އަށްޓަކައި ވިދާޅުވަމެވެ. މަޝްވަރާކުރާ ކޮންމެ ޤައުމަކީ އެންމެރަނގަޅު މަގަށް މަގުދައްކަވައިފައިވާ ޤައުމެކެވެ." (މައުސޫޢާ ނަޡުރަތުއްނަޢީމް، ޞަފްޙާ: 2038)\nإمــام شـافـعــى رحـمــه اللّـه ވިދާޅުވެފައިވެއެވެ. "މަޝްވަރާކުރާން ޙާކިމަށް އަމުރުކުރައްވައިފައިވަނީ އެޅިދާނެ ކުށްފިޔަވަޅަކާމެދު އޭނާއަށް އިންޒާރު ކުރެއްވުމަށެވެ. ވެރިމީހާގެ ވިސްނުމަށް ނުގެނެވޭ ކަންކަމާމެދު އޭނާއަށް ރަނގަޅުގޮތް އޮޅުންފިލުމަށްޓަކައެވެ."\nމަޝްހޫރު ދީނީ ޢިލްމުވެރިޔާ عــلاّمــــة أبــو حـيّــان الأنـدلسـى ލިޔުއްވައިފައިވެއެވެ.\n"މުސްލިމުންގެ މައްސަލަތަކުގައި މުސްލިމުންގެ މެދުގައި މަޝްވަރާކުރުން ދީނުގައި ޝަރުޢުވެފައިވަނީ އެކަންކަމުގެ ބަޔާން ޤުރްއާނާއި ސުންނަތުގައި އައިސްފައިނުވާ ކަންކަމާމެދު އިސްލާމީ ފިކުރިއްޔާތު ހާމަވެގެން އައުމަށްޓަކައެވެ." (އަލްބަޙްރުލްމުޙީޠު، ޖިލްދު،3ޞަފްޙާ: 104)\nވެރިކަން ހިންގުމުގެ އިސްލާމީ ނިޒާމަކީ ވެރިކަން ހިންގާ ފަރާތާއި މަޝްވަރާގެ ނިޒާމާ އެކުވެ އެކަތިގަޑަކަށްވުމެވެ.\nދިވެހިރާއްޖޭގެ އެންމެފުރަތަމަ ޤާނޫނުއަސާސީ އެކުލަވައިލެއްވި މަޖްލިސްގެ ނާއިބު ރައީސް އަލްއަމީރު ޢަލީ ކުޑަރަންނަބަނޑޭރި ކިލެގެފާނު ---\nކުރީންވެސް ދަންނަވައިފައިވާ ފަދައިން މުސްލިމުންގެ އަމީރަކު ނުވަތަ ޚަލީފާއަކު ހުންނެވުމަކީ އިސްލާމީ ޤާނޫނުގައި ލާޒިމު ކަމެކެވެ. އެބޭފުޅަކު ވެވަޑައިގަންނަވަންޖެހޭނީ ޤުރްއާނާއި ސުންނަތް ދެނެވަޑައިގަންނަވާ ބޭފުޅަކު ކަމުގައެވެ. ހަމައެއާއެކު އެބޭފުޅެއްގެ މަޝްވަރާ މަޖިލީހެއް އޮތުމަކީވެސް ލާޒިމު ކަމެކެވެ. ޙަޤީޤަތުގައި މުސްލިމުންގެ އަމީރަކީ ޝޫރާގެ މަންދޫބެކެވެ. ޙިކުމަތު ޢަމަލީގެ ދާއިރާގައި އޭނާއަކީ މަޖްލިސުއްޝޫރާގެ ނިންމުންތަކުގެ ތަރުޖަމާނެކެވެ. މި ހައިސިއްޔަތުން ބަލާއިރު އަމީރަކީ އެހެންވެސް އިންސާނުން ފަދައިން ޢާންމު އިންސާނެކެވެ. އެހެންވެސް ރައްޔިތުންފަދަ ރައްޔިތެކެވެ. އަމީރުގެ މަސައްކަތްޕުޅަކީ މަޖްލިސުއްޝޫރާގެ ނިންމުންތައް ތަންފީޒު ކުރެއްވުމެވެ. އުންމަތުގެ ޢާންމު ރައުޔަކީވެސް އަމީރެއްގެ އަމީރުކަން ސާބިތުކޮށްދޭ މިންގަނޑެކެވެ. މި އުސޫލު އަންގައިދެނީ އިސްލާމީ ނިޒާމުގައި ވެރިމީހާގެ ގޮތްނިންމުމުގެ ބާރުގެ މައްޗަށް އިސްވެގެންވަނީ ޝޫރާގެ ނިންމުންކަމެވެ. މުސްލިމުންގެ މަޝްވަރާއާ ނުލައި ގޮށްމުށު ބާރުގައި ނުވަތަ ހަތިޔާރުގެ ބޭނުންކޮށްގެން ވެރިކަމަށް އިސްވާ މީހުންނަކީ އެބައެއްގެ ވެރިކަމުގެ އެއްވެސް އިތުބާރެއް ނުވަތަ ޞައްޙަކަމެއް އޮތްބައެއް ނޫނެވެ.\nأميـــرالمـؤمـنــيـن عـمــربــن الخطّــاب رضى اللّـه عنــه ވަނީ މި މައްސަލައިގައި އުސޫލީ ބަސްފުޅެއް ވިދާޅުވެފައެވެ. އެކަލޭގެފާނު ވިދާޅުވެފައިވެއެވެ. "މުސްލިމުންގެ މަޝްވަރާއާ ނުލައި މީހަކު އަމީރަކު ކަމުގައި ހަދައިފިނަމަ އެކަންވާނީ ބާޠިލު ކަމެއްކަމުގައެވެ." (ސީރަތު އިބްނު ހުޝާމާ ޖިލްދު 2، ޞަފްޙާ: 658) މުސްލިމުންގެ މަޝްވަރާއަކީ ހުސްއެކަނި ވެރިމީހާގެ ޤަބީލާގެ މީހުންގެ (ނުވަތަ ޕާޓީގެ މީހުންގެ) މަޝްވަރާއެއް ނޫނެވެ. ހަމައެކަނި އެމީހެއްގެ ޚާންދާނުގެ މީހުންގެ މަޝްވަރާއެއްވެސް ނޫނެވެ. އަދި ކީއްތޯއެވެ؟ މަޝްވަރާގެ މާނައަކީ މުސްލިމުންގެ މައްސަލަތަކުގައި މޮހުމާއި ގޮށްޖެހުމުގެ ބާރުލިބިފައިވާ ކަމުވޮށީންގެ މަޝްވަރާއެވެ. އެމީހުން ވާންޖެހެނީ އުންމަތުގެ ތަފާތު ފަންތިތަކާއި ގިންތިތައް ތަމްސީލުކުރާ މަންދޫބުން ކަމުގައެވެ. ކަމުގެ ދާއިރާގެ އެކޮޅުމިކޮޅު ދަންނަ މީހުން ކަމުގައެވެ. ރަނގަޅަށް ރޯފިލައިފައިތިބި ބަޔަކު ކަމުގައެވެ. (ޕާޓީގެ ކޮންމެ އެކްޓިވިސްޓަކީ ޤައުމުގެ ކަންކަމުގައި މަޝްވަރާ ދެވޭނެ މީހެއް ނޫނެވެ.) މި މައްސަލައިގެ މުހިންމު ކަންބޮޑުކަމުން إبــن عطـيّــة رحـمــه اللّـه ސާފުކޮށް ޞަރީޙަކޮށް ލިޔުއްވައިފައިވެއެވެ.\n"އަމީރަކު ފަންނީ މާހިރުންނާއި ޢިލްމުވެރީންނާއި ދީންވެރި މީހުނާ މަޝްވަރާ ކުރެއްވުމަކާނުލައި އޭނާގެ ރައުޔަށް ކަންކުރައްވަމުން ގެންދަވާކަމުގައިވާނަމަ އެމީހަކު އަމީރުގެ މަގާމުން ޢަޒުލުކުރާން ޖެހޭނެއެވެ. މިކަމާމެދު މުސްލިމުންގެ މެދުގައި ކުޑަވެސް ޚިލާފެއް ނުވެއެވެ." (އަލްބަޙުރުލްމުޙީތު، ޖިލްދު، 3، ޞަފްޙާ: 105)\nأميـــرالمـؤمـنــيـن عـمــر رضى اللّـه عنــه ވިދާޅުވެފައިވެއެވެ. "މުސްލިމުންގެ ހަމަކޮންމެކަމެއްވެސް ނިންމަމުން ގެންދާންވާނީ ޝޫރާގެ އަހުލުވެރީންގެ މަޝްވަރާގެ މަތީންނެވެ. ޢާންމު މުސްލިމުން ތަބާވާންޖެހޭނީ އެބައިމީހުންގެ އަމީރަށެވެ. ނަމަވެސް ޝޫރާގެ މެމްބަރުން އިއްތިފާޤުވެވަޑައިގެންފި ގޮތަކަށް ނުވަތަ އަޣުލަބިއްޔަތު ލިބުނުގޮތަކަށް ކަންކުރައްވާން އަމީރަށް ޖެހިވަޑައިގަންނަވާނެއެވެ. އެގޮތުން އަމީރު ވާނީ ޝޫރާއަށް ތަބާވެވަޑައިގަންނަވާ ބޭފުޅަކު ކަމުގައެވެ. ކީރިތި ޤުރްއާނުގައި ވަޙީކުރައްވައިފައިވެއެވެ.


SunOnline: Rahyithun control kurumahtakai Sri Lanka ge sifainnaai fuluhunnah bodethi baaru thakeh dheefi\nމުހައްމަދު ޖަވާދު ޔޫސުފު 11 May 2022, 09:38\nސްރީލަންކާ ސިފައިން ކޮލަންބޯގެ މަގުތަކުގައި ހަރަކާތްތެރިވަނީ\nކޮލަންބޯ (11 މޭ 2022): ސްރީލަންކާގެ ސަރުކާރާ ދެކޮޅަށް ހަރަކާތްތެރިވާ އާންމު ރައްޔިތުން މައިތިރި ކުރުމަށްޓަކައި ރައީސް ގޮތަޔަބަޔަ ރާޖަޕަކްސަ އެގައުމުގެ ސަލާމަތީ ބާރުތަކަށް ވަރަށް ބޮޑެތި ބާރުތަކެއް ދެއްވައިފިއެވެ.\nސްރީލަންކާގެ މީޑީއާ ބުނާގޮތުން މިއަމުރު ދެއްވާފައިވަނީ ކުއްލި ނުރައްކަލުގެ ހާލަތު އިއުލާނުކުރުމާ ގުޅިގެން ރައީސަށް ލިބޭ ގާނޫނީ ބާރުތަކުގެ ދަށުންނެވެ. ސްރީލަންކާގެ ފުލުހުންނާއި ސިފައިން ހިމެނޭގޮތަށް ސަލާމަތީ ބާރުތަކަށް ރައީސް ގޮތަޔަބަޔަ ދެއްވި އިތުރު ބާރުތަކުގެ ތެރޭގައި ތަންތަނުގައި ހުޅުޖެހުން ފަދަ ހަރުކަށި އަމަލުތައް ހިންގާ މީހުންނަށް އިންޒާރު ދިނުމަށްފަހު އެކަން ހުއްޓާނުލައިފިނަމަ ފަޔަށް ބަޑިޖެހުމާއި ހަރުކަށި އަމަލުތަކަށް ގޮވާލާމީހުން ކޯޓު އަމުރެއްނެތި ހައްޔަރުކުރުންފަދަ ބާރުތައް ހިމެނެއެވެ.\nމީގެއިތުރުން ސަލާމަތީ ބާރުތަކުން ބަލައި ފާސްކުރަން ބޭނުންވާ އާންމުންގެ ގެދޮރާއި މުދަލާއި ވެހިކަލްތަކާއި ފިހާރަތަކާއި މުއައްސަސާތައްވެސް ކޯޓު ޢަމުރަކާ ނުލައި ބަލައިފާސްކުރުމުގެ ބާރު ފުލުހުންނާއި ސިފައިންނަށް ވަނީ ދީފައެވެ.\nސްރީލަންކާގެ އިސްވެރިންނާ އަދި ޕާލަމެންޓް މެންބަރުންނާ ދެކޮޅަށް އެގައުމުގެ އާންމުންވަނީ އުތުރިއަރަން ފަށާފައެވެ. މިއާއެކު ސަރުކާރަށް ތާއީދުކުރާ ފަރާތްތަކާއި އާންމުންނާ ދެމެދު އެތައް ތަނެއްގައި ބޮޑެތި ތަޅާފޮޅުންތަކެއްވަނީ ހިނގާފައެވެ. މިތަޅާފޮޅުންތަކުގައި އަށް މީހުން މަރުވެފައިވާއިރު ރާޖަޕަކްސަގެ ޕާޓީއަށް ނިސްބަތްވާ ޕާލަމެންޓް މެންބަރަކުވަނީ ރައްޔިތުންނާ ކުރިމަތިލުމަށްފަހު ފަހުން އަމިއްލައަށް މަރުވެފައެވެ.\nސްރީލަންކާގެ ސަލާމަތީ ބާރުތަކުން އާންމުންނާ ދެކޮޅަށް ބާރުގެ ބޭނުންކުރަނީ\nމީގެ އިތުރުން ސްރީލަންކާގެ އެކި ކަންކޮޅުތަކުގައި ހުއްޓުމެއްނެތި ހިނގަމުންދާ ތަޅާފޮޅުންތަކުގައި މިހާތަނަށް 300 އަށްވުރެ ގިނަ މީހުން ޒަޚަމްވެފައިވާކަމަށް ޚަބަރުތައް ބުނެއެވެ.\nސްރީލަންކާގެ ރައްޔިތުން އެގައުމުގެ ސަރުކާރާ ދެކޮޅަށް އުތުރިއަރަން ފަށާފައިމިވަނީ ކޮވިޑް-19 އިން ސަލާމަތްވުމަށްޓަކައި އެޅި ހަރުކަށި ފިޔަވަޅުތަކާއެކު ދެއަހަރެއްހާ ދުވަހަށް ގައުމުގެ ސަރަހައްދީ ރޮނގުތައް ބަންދުކުރުމުގެ ނަތީޖާއެއްގެ ގޮތުން ގައުމުގެ އިގްތިސާދު މުޅިން އިނދަޖެހި ލޯން ނުދެއްކޭފަދަ ހާލަތަކަށާއި ކާބޯތަކެއްޗާއި ތެލާއި ގޭސް އިންޕޯޓު ކުރާނެ ފައިސާ ނެތް ހާލަތަށް ގައުމު ދިޔުމުންނެވެ.\nސަރަހައްދީ ރޮނގު ދިގު މުއްދަތަކަށް ބަންދުކުރުމާ ގުޅިގެން ފަތުރުވެރިކަން މުޅިން އިނދަޖެހުނުއިރު ސްރީލަންކާއަށް ބޭނުންވާ ބޭރުފައިސާގެ ގާތްގަނޑަކަށް 80 އިންސައްތަ ލިބެނީ ފަތުރުވެރިކަމުންނެވެ. ސަރަހައްދީ ރޮނގު ދިގުމުއްދަތަކަށް ބަންދުކުރުމުގެ އިތުރުން ސަރުކާރުގެ ޚަރަދުތައް ކުޑަކުރުމުގައިވެސް ސްރީލަންކާ ސަރުކާރުވަނީ ނާކާމިޔާބުވެފައެވެ.\nމީގެއިތުރުން ކޮރަޕްޝަންގެ އަމަލުތަކާއި ވާރޭނުވެހުމުގެ ސަބަބުން ސްރީލަންކާގައި ޑޭމްތަކުގެ ފެނުން އުފައްދާ ކަރަންޓްވެސް ނުއުފެއްދުމާއި ނަގާފައިވާ ލޯންތައް ސްރީލަންކާގެ ކުރީގެ ސަރުކާރުންނާއި މިހާރުގެ ސަރުކާރަށްވެސް ރަނގަޅަށް މެނޭޖު ނުކުރެވުމާއި ކެމިކަލް ފާޓިލައިޒާ ބޭނުންކުރުން އެއްކޮށް މަނާކުރުމުގެ ސަބަބުން ދަނޑުވެރިކަން އިނދަޖެހުމަކީވެސް ސްރީލަންކާއަށް އިގްތިސާދީ ތަދުމަޑުކަން ކުރިމަތިވި ސަބަބުތަކުގެ ތެރޭގައި ހިމެނޭ ކަންކަމެވެ.\nނަމަވެސް މައިގަނޑު ސަބަބަކީ ކޮވިޑް-19އިން ސަލާމަތްވުމަށްޓަކައި އެޅި ހަރުކަށި ފިޔަވަޅުތަކާއެކު ދެއަހަރެއްހާ ދުވަހަށް ގައުމުގެ ސަރަހައްދީ ރޮނގުތައް ބަންދުކުރުންކަމަށް އިގްތިސާދީ ތަޖުރިބާކާރުން ދެކެވަޑައިގަންނަވައެވެ. އެއީ ފަތުރުވެރިކަން ދެމިއޮތްނަމަ އިގްތިސާދީ ދަތިތައް ކުރިމަތިވިނަމަވެސް ރައްޔިތުންގެ އަސާސީ ބޭނުންތައް ފުއްދޭވަރަށް ބޭރުފައިސާ ލިބުނީސްކަމަށާ ގައުމު އެއްކޮށް އިނދަޖެހޭ ވަރަށް މާލީ ހާލަތު ނުދިޔައީސްކަމަށް އެފަރާތްތަކުން ދެކެއެވެ.\nސްރީލަންކާއަށް ކާބޯތަކެތީގެ ދަތިކަމާއި ތެލާއި ގޭހުގެ ދަތިކަމާއި ކަރަންޓްގެ ދަތިކަން އިންތިހާއަށް ކުރިމަތިވެ މީހުންނަށް ދިރިއުޅެން ދަތިވެފައިވާތާ އަށެއްކަ މަސްދުވަސް ވެފައިވެއެވެ. މިކަމުގެ ސަބަބުން ކޮންމެވެސް ވަރަކަށް ހައިހޫނުކަންވެސް ތަހައްމަލުކުރަންޖެހި މުއައްސަސާތަކުގެ މަސައްކަތްތައް ހުއްޓި ޚިދުމަތް ނުދެވުމުން ރައްޔިތުންގެ ރުޅިވެރިކަންވަނީ އިންތިހާއަށް މައްޗަށް ގޮސްފައެވެ.\nރައްޔިތުންގެ ރުޅިވެރިކަން މައްޗަށް ދިޔައީ މިހާލަތުގައިވެސް ޕާލަމެންޓް މެންބަރުންނާއި ސަރުކާރުގެ އިސްވެރިންނާއި ވަޒީރުން ތަނަވަހުގައި އުޅެމުންދާތީއާއި މަގާމުން އިސްތިއުފާ ދިނުމަށް ރައީސާއި ބޮޑުވަޒީރު ދެކޮޅު ހެއްދެވުމުންނެވެ.\nނަމަވެސް މިދިޔަ އާދީއްތަ ދުވަހު ރައްޔިތުންގެ ބަޔަކު ނުކުމެ ސިޔާސީ މީހުންގެ ގެދޮރާއި މުދަލުގައި ހުޅުޖަހަން ފެށުމުން ބޮޑުވަޒީރު ވަނީ ކުއްލި ގޮތަކަށް މަގާމުން އިސްތިއުފާ ދެއްވާފައެވެ. ރައްޔިތުންގެ ރުޅިވެރިކަން ކޮޅުންލާގޮތްވީ ރައްޔިތުންނާ ކުރިމަތިލުމަށް ބޮޑުވަޒީރު ބަޔަކު ނެރުއްވުމުން ކަމަށް ރިޕޯޓްތައް ބުނެއެވެ.\nސްރީލަންކާގެ ހާލަތާމެދު ރުޅިއައިސްފައިވާ އާންމުންވަނީ ބޮޑުވަޒީރާއި ޕާލަމެންޓް ބައެއް މެންބަރުންނާއި ބައެއް ވަޒީރުންގެ ގެދޮރާއި ފިހާރަތަކާއި ވެހިކަލްތަކުގައި ހުޅިޖަހައި އެތަކެތި އަންދާލާފައެވެ. މިގޮތުން ހަތާވީސް ގެ އަންދާލިކަމަށްވެއެވެ. އަދި އާންމުންގެ ބަޔަކުވަނީ ޕާލަމެންޓްގެ ބައެއް މެންބަރުންގެ ގައިގާ ތަޅައި އަނިޔާކޮށް އެމީހުން މަގުމަތީގައި ބަރަހަނާވެސްކޮށްފައެވެ.


ނަމޫނާ ލިޔުން – “ބައްޕަ”ގެ ހުވަފެނުގައި ކުޅުންތެރިން ކުލަ ޖައްސައިދީފި – Uthuru Oivaru\nފުރަތަމަ ސަފުހާ / ކުޅިވަރު / ނަމޫނާ ލިޔުން – “ބައްޕަ”ގެ ހުވަފެނުގައި ކުޅުންތެރިން ކުލަ ޖައްސައިދީފި\nUO Webmaster 26/05/2017\tކުޅިވަރު ކޮމެންޓު ކުރައްވާ 94 ވިޔު\nރާއްޖޭގެ ބާސްކެޓްބޯޅަ ޓީމު 1996 ވަނަ އަހަރު ސްރީ ލަންކާ އަށް ކުރި ޓުއާއެއްގައި، ޓީމުގެ މެނޭޖަރު އަހުމަދު އިސްމާއިލް ގާތު ލަންކާ ކޯޗެއް ކަމަށްވާ ސުޕުން ވިމާލް ބުންޏެވެ؛\n“ތި ޓީމުގައި ހުނަރުވެރި ކުޅުންތެރިން އެބަތިބި. ތަމްރީންކޮށްފި ނަމަ ރަނގަޅު ހިސާބަކަށް ދެވިދާނެ. އަހަރެން މިހިރީ ތިކަން ކޮށްދޭން ތައްޔާރަށް،”\nއޭގެ ތިން އަހަރު ފަހުން އެސޯސިއޭޝަނުގެ ނައިބް ރައީސްގެ މަގާމާ އަހުމަދު ހަވާލުވެވަޑައިގެންނެވިތަނާ ބޭރުން ކޯޗެއް ގެނައުމުގެ ފުރުސަތު ކުޅިވަރާ ބެހޭ ވަޒީރު ޑރ. މުހައްމަދު ޒާހިރު ހުސެއިން ދެއްވި އެވެ. އެ ފުރުސަތުގެ ބޭނުން ހިފައި އަހުމަދު މެން ސުޕުން ރާއްޖެ ގެނަ އެވެ. އޭނާ ފުރަތަމަ ވެސް ބުނީ ލަންކާގެ މައްޗަށް ރާއްޖެ އަށް ކުރި ހޯދައިދޭނެ ކަމަށެވެ. ސުޕުން ކޯޗަކަށް ހުރެގެން ލަންކާއާ ދެކޮޅަށް ރާއްޖެ ނުކުތް ފުރަތަމަ ފަހަރު، ސާބާ ޗެމްޕިއަންޝިޕުގައި ރޭ ރާއްޖޭން އެވަނީ ލަންކާ ބަލިކޮށްފަ އެވެ. މުބާރާތުގެ ކުރިން ވެސް “މިހާރަ”ށް ވާހަކަދައްކަމުން ސުޕުން ބުނީ ލަންކާ ބަލިކުރުމުގެ ހުވަފެން ދެކޭތާ 18 އަހަރުވެއްޖެ ކަމަށެވެ.\n“އެ ދުވަހު ނޫހުގައި އެ ވާހަކަ ޖެހީމާ ވެސް މީހުން އަހަންނާ ދިމާލަށް ހޭން ފެށީ. ބުނީ ކިހިނެއްހޭ ލަންކާ ބަލިކުރެވޭނީ. އަހަރެން ޖަވާބު ދިނިން އަހަންނަށް އެނގެޔޭ އެކަން ކުރާނެ ގޮތް،” ރޭ 69-63 ޕޮއިންޓުން އުފަން ގައުމު ބަލިކުރުމަށް ފަހު ސުޕުން ބުންޏެވެ.\nއޭނާ ބުނީ މިހާރު ދެން ހިތްހަމަޖެހިލައިގެން ގައުމީ ޓީމުން ރިޓަޔާކުރެވޭނެ ކަމަށާއި އެކަން އެގޮތަށް ކުރަން ނިންމާފައިވާ ކަމަށެވެ. އެކަމަކު ރާއްޖޭގެ ކްލަބްތަކަށް އެހީވުމުގައި ދެމި ހުންނާނެ ކަމަށް ސުޕުން ބުންޏެވެ.\n“އަހަރެން ގައުމީ ޓީމުން ދެން ނުފެންނާނެ،” ގައުމީ ޓީމަށް އިސްލާމިކް ސޮލިޑާރިޓީ ގޭމްސް އާއި ސާބާ ޗެމްޕިއަންޝިޕްތަކުގައި ކޯޗުކޮށްދީފައިވާ ސުޕުން ބުންޏެވެ.\nމިދިޔަ 17 އަހަރު އެކި ފަހަރު މަތިން ސުޕުން ހިދުމަތްކޮށްދިނީ ހަމައެކަނި ގައުމީ ޓީމަކަށް ނޫނެވެ. ބާސްކެޓްބޯޅަ އެސޯސިއޭޝަނުގެ ޓެކްނިކަލް ޑިރެކްޓަރަށް މަސައްކަތްކުރި އެވެ. ރެފްރީކަން ކުރި އެވެ. ރެފްރީންނާއި ކޯޗުން އުފެއްދި އެވެ. ޔޫތު ޑިވެލޮޕްމަންޓުގައި މަސައްކަތްކޮށް ކުޅުންތެރިންގެ ހުނަރު ތަރައްގީ ކުރި އެވެ. ރޭގެ މޮޅާ އެކު އޭނާގެ އުފާވެރިކަން ދެގުނަވާ އަނެއް ސަބަބަކީ އެޔެވެ. އޭނާ އުފެއްދި ކުޅުންތެރިންގެ ޓީމަކުން އޭނާގެ ހުވަފެނުގައި ކުލަ ޖައްސައިދިނުމެވެ.\nތަޖުރިބާކާރު ކުޅުންތެރިން ކަމަށްވާ ކެޕްޓަން މުހައްމަދު ޒިލާލާއި އަލީ ފަޒްލީ އާއި އަހުމަދު އަފްސަން ރަޝާދު އަދި ޒަކަރިއްޔާ އަބްދުއްލަތީފް (ޒަކިއްޓެ) އަކީ އެ ކުޅުންތެރިން އެންމެ ކުޑައިރުން ފެށިގެން ސުޕުން ތަމްރީންކުރި ކުޅުންތެރިންނެވެ. ޓީމުގެ އެންމެ ޒުވާން ކުޅުންތެރިން ކަމަށްވާ އިބްރާހިމް ރަޝްވާން (ޗިކު) އާއި އަބްދުﷲ އަމްޒަރާއި ހުސެއިން ހަލީމް (ޗިކަނޭ) އަދި އިސްމާއިލް ވިލްދާން ފަދަ ކުޅުންތެރިންނަކީ އޭނާ ތަމްރީންކުރި އެންމެ ފަހުގެ ބެޗެވެ.\nމީގެ ތެރެއިން ޗިކާއި ވިލްދާނަކީ، ސުޕުންގެ ކޯޗުކަމުގެ ދަށުން 2012 ވަނަ އަހަރު ލަންކާގެ އިންޓަނޭޝަނަލް ސްކޫލް މުބާރާތެއްގެ ތަށި ރާއްޖޭގެ ޖޫނިއާ ޓީމު ހޯދިއިރު މުހިއްމު ދައުރެއް އަދާކުރި ދެ ކުޅުންތެރިންނެވެ.\n“އަހަރެން ރޭ ބުނިން އަހަންނަށް ތި ކުދިންނަށް ހިދުމަތްކޮށްދެވިއްޖެޔޭ. އަހަންނަށް މިއަދު ކަމެއް ކޮށްދެންޏާ ލަންކާ ބަލިކޮށްދޭށޭ. އެ ކުޅުންތެރިން މި މެޗުގައި އެ ހިތްވަރުލައިފި. އަހަރެން ކޮށްދިން މަސައްކަތުގެ ބަދަލު ލިބިއްޖެ ކަމަށް ގަބޫލުކުރަނީ،” ސުޕުން ބުންޏެވެ.


މިފަހަރުގެ ދަތުރުވެސް ފޯރިގަދަ\n30 ޑިސެމްބަރ 2012\nބ. އޭދަފުށީ ދިރާގު އޮޕަރޭޝަންސް ސެންޓަރު މުވައްޒަފުންގެ މި އަހަރުގެ “ސްޓާފް އެންޑް ފެމިލީ ޕިކްނިކް” ބ. އަތޮޅު ފަޅުރަށެއް ކަމަށްވާ މެދުފުށީ ފިނޮޅަށް ކޮށްފި އެވެ.\nދިރާގު މުވައްޒަފުންނާއި މުވައްޒަފުންގެ އާއިލާތަކުގެ އެކުވެރިކަމާއި އެއްބައިވަންތަކަން އާލާކުރުމަށާއި ޓީމު ވޯކް ވަރުގަދަކުރުމުގެ ގޮތުން ކޮންމެއަހަރަކު ވެސް ބާއްވާ މިދަތުރުގައި މިއަހަރުވެސް އެ ސެންޓަރުގެ މުވައްޒަފުންނާއި މުވައްޒަފުންގެ އާއިލާތަކުގެ މެންބަރުން ބައިވެރިވި އެވެ.\nއިއްޔެ ކުރި މިދަތުރުގައި ބައިވެރިވެފައި ވަނީ ގާތްގަނޑަކަށް 35 ވަރަކަށް މުވައްޒަފުންނެވެ. ބައެއް މުވައްޒަފުން ރަށުގައި ނެތުމުގެ ސަބަބުން ދަތުރުގެ ބައިވެރިން މަދުނަމަވެސް ދަތުރުގެ ފޯރި ގަދަކަން ފާހަގަ ކުރެވުނެވެ.\nދިރާގު އޭދަފުށީ އޮޕަރޭޝަންސް ސެންޓަރުން ބުނީ މިފަދަ ދަތުރުތަކާއި އިތުރު ހަރަކާތްތައް ކުރިޔަށް އޮތްތަނުގައި ވެސް މުވައްޒަފުންނާއި މުވައްޒަފުންގެ އާއިލާ ތަކަށް ބައިވެރިވެވޭގޮތަށް އެ ސެންޓަރުން ރާވަމުންދާނެ ކަމަށެވެ. މިފަހަރުގެ ދަތުރުގައި ދިރާގުން ދިން ދައުވަތުގައި އީޓީ ވެސް ވަނީ ބައިވެފައެވެ.\n“ދިރާގު ސްޓާފް އެންޑް ފެމިލީ ޕިކުނިކް” އަކީ ދިރާގުން އެ ސަންޓަރުގެ ހުރިހާ މުވައްޒަފުންނަށް އަހަރު އެއްފަަހަރު އިންތިޒާމުކޮށްގެން ބާއްވާމުންދާ ދަތުރެކެވެ.


Johnson Johnson ge Covid vaccine madujahsaalan angafi\nޖޯންސަން އެންޑް ޖޯންސަން ކޮވިޑް ވެކްސިން ޖެހުމުން ލޭގަނޑުވާ މައްސަލަ އުޅޭތީ މަޑުޖައްސާލަން ވަނީ އަންގާފައި\nޖޯންސަން އެންޑް ޖޯންސަންގެ ކޮވިޑް ވެކްސިން ޖެހުން މަޑުޖައްސާލަން އެމެރިކާގެ ފުޑް އެންޑް ޑްރަގް އޮތޯރިޓީ (އެފްޑީއޭ) އިން އަންގައިފި އެވެ. އެފްޑީއޭއިން މި އަމުރު ނެރުނީ ޖޯންސަން އެންޑް ޖޯންސަން ވެކްސިން ޖެހުމުން ލޭ ގަނޑުވާ ކަމަށް ބުނެވޭ މައްސަލަތަކަކާ ގުޅިގެންނެވެ. ޖޯންސަން އެންޑް ޖޯންސަން ކޮވިޑް ވެކްސިން ފުރިހަމަކުރަން ޖަހަން ޖެހެނީ ވެސް އެއްޑޯޒެވެ.\nސެންޓާސް ފޮ ޑިސީޒް ކޮންޓްރޯލް އެންޑް ޕްރިވެންޝަން (ސީޑީސީ) އިން މިހާރު މަސައްކަތް ކުރަނީ އެޑްވައިޒަރީ ކޮމިޓީ އޮން އިމިއުނައިޒޭޝަން ޕްރެކްޓިސަސް (އޭސީއައިޕީ) ގެ ބައްދަލުވުމެއް ބޭއްވުމަށެވެ. ޖޯންސަން އެންޑް ޖޯންސަން ކޮވިޑް ވެކްސިނާ މެދު އަމަލު ކުރާނެ ގޮތް މި ބައްދަލުވުމުގައި ނިންމާނެ ކަމަށް އެފްޑީއޭއިން ބުނެ އެވެ.\nއެފްޑީއޭއިން ބުނީ ބައްދަލު ވުމުން ކޮންމެ ގޮތަކަށް ނިންމި ނަމަވެސް އެފްޑީއޭގެ ސައިންސްވެރިން ވެސް ޖޯންސަން އެންޑް ޖޯންސަން ކޮވިޑް ވެކްސިން ތަހުލީލް ކުރާނެ ކަމަށެވެ.\n"ޖޯންސަން އެންޑް ޖޯންސަން ކޮވިޑް ވެކްސިނާ މެދު މިހާރު ހުރި ކަންބޮޑުވުންތައް ވަކި ގޮތަކަށް ނިމެންދެެން ވެކްސިން ޖެހުން މަޑުކޮށްލަން އަންގަން،" އެފްޑިއޭގެ ބަޔާނުގައި ބުނެފައި ވެއެވެ. އެފްޑީއޭއިން ބުނީ ފިޔަވަޅު އަޅަން ޖެހުނީ އާންމުންގެ ސިއްހަތާ ގުޅިފައިވާ މައްސަލައަކަށް ވާތީ ކަމަށެވެ.\nއޮކްސްފޯޑް-އެސްޓްރަޒެނެކާ ވެކްސިނަށް ވެސް ހަމަ މި މައްސަލަ ވަނީ ދިމާވެފަ އެވެ. ޔޫރަޕްގެ ބައެއް ގައުމުތަކުގައި މި ވެކްސިން ދިނުން ވަނީ ހުއްޓުވާފަ އެވެ. ދުނިޔޭގެ އެހެން ގައުުތަކުން ވެސް އެސްޓްރަޒެނެކާ ވެކްސިންގައި މައްސަލަ އުޅޭ ކަމަށް ވަނީ ބުނެފަ އެވެ. އެސްޓްރަޒެނެކާ ވެކްސިން ޖެހުމުން ލޭގަނޑުވެ ލޮލަށް ލޭ އަރާ މައްސަލައާ ބެހޭ ގޮތުން އަންނަނީ ބަހުސް ކުރެވެމުންނެވެ.\nޑަބްލިޔޫއެޗްއޯ ކޮވިޑް-19 ކޮވިޑް ވެކްސިން